Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 13 Μαρτίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 526/6-3-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υποδομών και Μεταφορών, σχετικά με τις καθυστερήσεις στην ολοκλήρωση του κάθετου οδικού άξονα της νέας Εγνατίας Οδού Αδρανίου - Ορμενίου. 2. Η με αριθμό 551/2-3-2017 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη υποβάθμιση των υπηρεσιών του Ενιαίου Φορέα Κοινωνικής Ασφάλισης (ΕΦΚΑ) της Ναύπακτου. 3. Η με αριθμό 574/7-3-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εργαζόμενους και αυτοαπασχολούμενους με δελτία παροχής υπηρεσιών. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 563/6-3-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών, σχετικά με τη χορήγηση στεγαστικής συνδρομής για την αποκατάσταση ζημιών στον Δήμο Αλοννήσου. 2. Η με αριθμό 572/7-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ. 3. Η με αριθμό 535/24-2-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Λιμενικής Ακαδημίας στην Αλεξανδρούπολη. 4. Η με αριθμό 544/28-2-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργολαβικών εργαζομένων στην καθαριότητα στο Εθνικό Μετσόβιο Πολυτεχνείο. 5. Η με αριθμό 537/24-2-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομίας και Ανάπτυξης, σχετικά με την αύξηση του ποσοστού ανεργίας στη Μαγνησία εξαιτίας της αποβιομηχάνισης. 6. Η με αριθμό 447/6-2-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Άδωνι Γεωργιάδη προς τον Υπουργό Οικονομικών, σχετικά με τη συνάντηση του Πρωθυπουργού με εκπροσώπους της Επενδυτικής Τράπεζας Rothschild. 7. Η με αριθμό 345/16-1-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Άδωνι Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ). 8. Η με αριθμό 480/14-2-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών. 9. Η με αριθμό 504/20-2-2017 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με την εκπλήρωση του τάματος του έθνους. 10. Η με αριθμό 513/21-2-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας. 11. Η με αριθμό 530/24-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στο ΓΟΕΒ. 12. Η με αριθμό 527/24-2-2017 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με το Πολυδύναμο Περιφερειακό Ιατρείο της Τήλου. 13. Η με αριθμό 552/3-3-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3025/31-1-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις νέες περικοπές συντάξεων στους συνταξιούχους, αγρότες και μη, που απασχολούνται σε αγροτικές εκμεταλλεύσεις. 2. Η με αριθμό 1481/24-11-2016 ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Υγείας, σχετικά με τις καταγγελίες για υψηλά ποσοστά καισαρικών τομών στην Ελλάδα χωρίς ιατρική αιτιολόγηση. 3. Η με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες. Έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμου του Υπουργείου Εθνικής Άμυνας: Α. «Κύρωση της Τεχνικής Διευθέτησης μεταξύ των Σουηδικών Ενόπλων Δυνάμεων και του Υπουργείου Εθνικής Άμυνας της Ελληνικής Δημοκρατίας για τη Συνεργασία των Σουηδικών Ενόπλων Δυνάμεων με το Ελληνικό Πολεμικό Ναυτικό στον Τομέα Ανταλλαγής και Εκπαίδευσης των Ειδικών Δυνάμεων». Β. «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Αρμενίας». Επίσης η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Μεταρρύθμιση της διοικητικής οργάνωσης των υπηρεσιών ψυχικής υγείας, κέντρα εμπειρογνωμοσύνης σπάνιων και πολύπλοκων νοσημάτων και άλλες διατάξεις». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα ήθελα να ενημερώσω το Σώμα ότι δεν θα συζητηθούν λόγω κωλύματος των ερωτώντων Βουλευτών, οι ακόλουθες επίκαιρες ερωτήσεις: Η πέμπτη με αριθμό 405/30-1-2017 επίκαιρη ερώτηση δεύτερου κύκλου του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη μετάβαση στο ψηφιακό σήμα για μεγάλα τμήματα της επαρχίας, δεν θα συζητηθεί λόγω κωλύματος του ερωτώντος Βουλευτή. Η έκτη με αριθμό 543/28-2-2017 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την αναγνώριση προϋπηρεσίας στην «ΕΡΤ Α.Ε». για τους υπαλλήλους του π δ.64/2006, δεν θα συζητηθεί λόγω κωλύματος του ερωτώντος Βουλευτή. Η τέταρτη με αριθμό 573/7-3-2017 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών, σχετικά με την επικινδυνότητα του εθνικού δικτύου Αμφιλοχίας - Λευκάδας - Πρέβεζας - Ηγουμενίτσας, δεν θα συζητηθεί λόγω αναρμοδιότητας. Επίσης δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση, οι εξής επίκαιρες ερωτήσεις: Η πρώτη με αριθμό 560/6-3-2017 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εσωτερικών, σχετικά με την αποκατάσταση των ζημιών από φυσικές καταστροφές στο Δήμο Ευρώτα, δεν θα συζητηθεί και θα επαναπροσδιοριστεί για συζήτηση λόγω κωλύματος του Υπουργού Εσωτερικών, κ. Παναγιώτη Σκουρλέτη, εξαιτίας ανειλημμένων υποχρεώσεων. Η τρίτη με αριθμό 568/6-3-2017 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών με θέμα: «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη», δεν θα συζητηθεί και θα επαναπροσδιοριστεί για συζήτηση λόγω κωλύματος του Υπουργού Εσωτερικών, κ. Παναγιώτη Σκουρλέτη, εξαιτίας ανειλημμένων υποχρεώσεων. Η δεύτερη με αριθμό 564/6-3-2017 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου, προς τον Υπουργό Παιδείας, Έρευνας και Θρησκευμάτων, σχετικά με τα αντισυνταγματικά και εξωακαδημαϊκά κριτήρια επιλογής των υποψηφίων μελών ΣΕΠ στο Ελληνικό Ανοιχτό Πανεπιστήμιο, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων, κ. Κωνσταντίνου Γιαβρόγλου, με αιτία τον φόρτο εργασίας. Η πρώτη με αριθμό 561/6-3-2017 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με τις προτάσεις και αιτήματα των δήμων των Μεσογείων εν όψει της διαβούλευσης για την ανανέωση της σύμβασης του Διεθνή Αερολιμένα Αθηνών «Ελ. Βενιζέλος» με το ελληνικό δημόσιο για την περίοδο 2025-2055, δεν θα συζητηθεί λόγω κωλύματος του Υπουργού Οικονομικών, κ. Ευκλείδη Τσακαλώτου, με αιτία τον φόρτο εργασίας. Η δεύτερη με αριθμό 569/7-3-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη, προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της ζώνης οικιστικού ελέγχου (ΖΟΕ) του Άργους, δεν θα συζητηθεί λόγω κωλύματος του Υπουργού Περιβάλλοντος και Ενέργειας, κ. Γεωργίου Σταθάκη, με αιτία τον φόρτο εργασίας. Η τρίτη με αριθμό 575/7-3-2017 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, σχετικά με την προκλητική μείωση της ειδικής εισφοράς αλληλεγγύης για πολιτικά πρόσωπα, δεν θα συζητηθεί λόγω κωλύματος της Υφυπουργού Οικονομικών, κ. Αικατερίνης Παπανάτσιου, με αιτία προγραμματισμένες ανειλημμένες υποχρεώσεις εκτός Νομού Αττικής. Η τέταρτη με αριθμό 571/7-3-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξης, σχετικά με την υπόθεση της μπύρας και αν υπάρχουν επίορκοι στην Επιτροπή Ανταγωνισμού, δεν θα συζητηθεί λόγω κωλύματος του Υπουργού Οικονομίας και Ανάπτυξης, κ. Δήμου Παπαδημητρίου, με αιτία ανειλημμένες υποχρεώσεις. Τέλος, η με αριθμό 2746/20-1-2017 ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Εθνικής Άμυνας, σχετικά με την απαξίωση των Ελληνικών Αμυντικών Συστημάτων (ΕΑΣ) με την παραχώρηση της καταστροφής παλαιών πυρομαχικών σε ιδιώτη, δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας, κ. Δημητρίου Βίτσα, με αιτία ανειλημμένες υποχρεώσεις. Κύριοι συνάδελφοι, υπάρχει και σχετική επιστολή από τον Γραμματέα της Κυβέρνησης που βεβαιώνει τις αιτίες, τις οποίες ακούσατε. Να κάνουμε και κανένα ευχέλαιο μήπως και τη Δευτέρα έχουμε περισσότερες ερωτήσεις.
Κύριε Πρόεδρε, μπορώ να έχω τον λόγο;
Κυρία Ζαρούλια, ξέρετε ότι αυτά είναι εκτός Κανονισμού. Δεν το επιτρέπει ο Κανονισμός. Παρά ταύτα επειδή συνηθίζεται να δίνεται ο λόγος - υποθέτω ότι έχει αναβληθεί πολλές φορές η ερώτηση - έχετε τον λόγο για ένα λεπτό.
Ευχαριστώ, κύριε Πρόεδρε. Το θέμα ήταν για τον Δήμο Καβάλας, ο οποίος συμμετείχε σε μια τουριστική έκθεση στην Κωνσταντινούπολη και ήταν μαζί με το ψευδοκράτος. Αυτή η πράξη του έχει εκθέσει την Ελλάδα παγκοσμίως. Οι δήμοι δεν έχουν υποχρέωση να διενεργούν διεθνή τουριστική προβολή, αρμοδιότητα του ΕΟΤ, αλλά να ασχολούνται με τις τοπικές υποθέσεις. Από την άλλη υπάρχει ένα εύλογο ενδιαφέρον για την ανάπτυξη της οικονομίας μέσω του τουρισμού. Προηγούνται, όμως, τα πάγια συμφέροντα του ελληνικού έθνους και του κυπριακού ελληνισμού. Εφόσον η έκθεση διοργανώνονταν στην Κωνσταντινούπολη και γνωρίζοντας την προβοκατόρικη πολιτική των Τούρκων για έμμεση αναγνώριση του ψευδοκράτους, όφειλε ο Δήμος Καβάλας είτε να έρθει σε προηγούμενη επικοινωνία με τον ΕΟΤ ή το Υπουργείο Εξωτερικών είτε, έστω εκ των υστέρων, να προβεί σε διαμαρτυρία προς τους διοργανωτές ή να ενημερώσει το Προξενείο της Ελλάδας στην Κωνσταντινούπολη. Δεν έκανε, όμως, τίποτε απολύτως από όλα αυτά.
Εσείς τώρα, όμως, αναπτύσσετε την ερώτησή σας.
Όχι, δεν αναπτύσσω. Καταγγέλλω την ανθελληνική στάση του Δήμου Καβάλας. Η συμπεριφορά αυτή δεν συμβαδίζει με τις αποφάσεις 541 και 550 του Συμβουλίου Ασφαλείας του ΟΗΕ, που καλούν τα κράτη μέλη να μην αναγνωρίσουν, διευκολύνουν ή βοηθήσουν καθ' οιονδήποτε τρόπο την αποσχιστική αυτή οντότητα, η οποία επιδιώκει με κάθε τρόπο την αποδοχή της από τη διεθνή κοινότητα. Είναι μεγάλο ατόπημα και πρέπει η Κυβέρνηση κάτι να κάνει και όχι να αποφεύγει να απαντήσει, κύριε Πρόεδρε. Ευχαριστώ.
Κυρίες και κύριοι συνάδελφοι, προχωρούμε στην έβδομη με αριθμό 462/9-2-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου, προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τα ΕΛΤΑ και την καταβολή οφειλομένων του δημοσίου. Είναι παρών ο αρμόδιος Υπουργός, κ. Νικόλαος Παππάς, ο οποίος και θα απαντήσει. Κύριε Λοβέρδο, έχετε τον λόγο.
Ευχαριστώ, κύριε Πρόεδρε. Αυτά που διαβάσατε, κύριε Πρόεδρε, δώδεκα επίκαιρες ερωτήσεις προς Υπουργούς, από τις οποίες απαντάται η μία, είναι κατάντια πρωτοφανής για το Κοινοβούλιο. Μιλάμε για μια Κυβέρνηση αντιδημοκρατική. Δεν θέλει τον έλεγχο. Δεν θέλει να της κάνουν κριτική. Μία ερώτηση στις δώδεκα με Κυβέρνηση που έχει σειρά Υφυπουργών, που μπορούν να καλύψουν μια αδυναμία του Υπουργού τους, επειδή μπορεί να λείπει στο εξωτερικό, επειδή μπορεί να έχει μια άλλη υποχρέωση; Μια Κυβέρνηση γεμάτη Υφυπουργούς και από τις δώδεκα επίκαιρες ερωτήσεις να συζητείται η μία; Κατάντια δημοκρατίας επί ημερών ΣΥΡΙΖΑ και ΑΝΕΛ! Εξαιρώ τον κ. Παππά, διότι και ως Υπουργός Τύπου ήταν πάντα εδώ και τον σφυροκοπούσαμε. Ερχόταν όμως. Κι αν είχε κάποια υποχρέωση, το γραφείο του ενημέρωνε. Το καλό πρέπει να λέγεται και αυτό κάνω αυτή τη στιγμή, γιατί όταν παραδέχεσαι μια εξαίρεση, τότε επιβεβαιώνεις και την ορθότητα της κριτικής σου. Κύριε Υπουργέ, η ερώτησή μου ήταν κυριολεκτική γι' αυτό και λακωνική. Δεν έχω να σας πω στην πρώτη μου τοποθέτηση πολλά. Υπήρχε μια πρακτική, που στο συνδικαλιστικό όργανο του χώρου των ΕΛΤΑ έδινε την εντύπωση ότι ο ΕΛΤΑ απαξιώνεται, με σκοπό να κλείσει κάποια στιγμή - διότι η Κυβέρνηση δεν τον θέλει - και αυτό δημιουργούσε και ανησυχία στους Έλληνες και στις Ελληνίδες πολίτες, κυρίως, κατοίκους απομακρυσμένων περιοχών είτε στους ορεινούς όγκους είτε στις νησιωτικές περιοχές της χώρας. Σήμερα εγώ είμαι σε θέση να βεβαιώσω το Σώμα ότι εσείς και με το συνδικάτο έχετε επαφή και χθες βρεθήκατε και σήμερα, μετά από τη δική μας συνομιλία εδώ θα βρεθείτε. Υπό την έννοια αυτή αναγνωρίζω ότι θέλετε να δώσετε λύση στο πρόβλημα. Το πρόβλημα, κύριε Πρόεδρε - και με αυτό κλείνω - έχει δύο διαστάσεις. Η πρώτη διάσταση σχετίζεται με οφειλή του δημοσίου, που η «Pricewaterhouse» για τα έτη 2013 2016, την ανάγει στα 200 εκατομμύρια ευρώ. Αμοιβή για την παροχή καθολικών υπηρεσιών, περί αυτού πρόκειται. Και δεύτερον, σε ό,τι αφορά διαγωνιστικές διαδικασίες που διενεργούνται - ΕΥΔΑΠ ας πούμε ή άλλες - υπήρχαν φαινόμενα είτε αυθαίρετου αποκλεισμού της συμμετοχής των ΕΛΤΑ είτε «στρεψολειτουργίας» των διαγωνισμών, με σκοπό να ωφεληθούν ανταγωνιστές. Αυτά ήταν τα δύο ερωτήματά μου, κύριε Υπουργέ, και θέλω τις απαντήσεις σας. Ευχαριστώ.
Ορίστε, κύριε Παππά. Έχετε τον λόγο.
Ευχαριστώ, κύριε Πρόεδρε. Κύριε Λοβέρδο, νομίζω ότι αυτή η Κυβέρνηση και διά του Πρωθυπουργού, έχει αποδείξει ότι ζητά και επιθυμεί την κοινοβουλευτική διαδικασία και τον κοινοβουλευτικό έλεγχο και νομίζω ότι είναι άδικη η κριτική την οποία εκτοξεύσατε στην πρώτη σας τοποθέτηση. Η ιστορία των ΕΛΤΑ είναι μια ιστορία εγκατάλειψης - κατά την γνώμη μου - , μεθοδευμένης. Και μάλιστα μια ιστορία μεθοδευμένης εγκατάλειψης των προηγούμενων ετών και θα σας εξηγήσω τι εννοώ. Το 1998, είχαν προικοδοτηθεί με 126 δισεκατομμύρια δραχμές. Αυτά είναι 370 εκατομμύρια ευρώ. Θα περίμενε κανείς μια τέτοια «ένεση» από πόρους του δημοσίου, πραγματικά, να δώσει τη δυνατότητα στα Ελληνικά Ταχυδρομεία να ανασυγκροτηθούν, να προσανατολιστούν στα καινούργια προϊόντα. Διότι αντιλαμβάνεστε κι εσείς ότι με την πρόοδο της τεχνολογίας, η επιστολική δραστηριότητα οι επιστολές πέφτουν ως δραστηριότητα και ο προσανατολισμός και το μεγάλο μερίδιο της αγοράς είναι στο δέμα, στο πακέτο. Δεν συνέβη κάτι τέτοιο. Και οι επενδύσεις οι οποίες έγιναν, έγιναν σε μηχανήματα τα οποία είχαν προσανατολισμό την επιστολή, η οποία ακριβώς είχε και διαρκώς μειούμενο μερίδιο αγοράς. Εκτός αυτού υπήρξε και απόπειρα ιδιωτικοποίησης των ταχυμεταφορών, δηλαδή σπασίματος και έγινε το 2008. Δεν ολοκληρώθηκε, βεβαίως, και τα ΕΛΤΑ αντί να έχουν μια διοίκηση η οποία θα προσπαθήσει να τα ανασυγκροτήσει, να κοιτάξει ποια είναι τα οικονομικά προβλήματα και να τα αντιμετωπίσει, τα πάρκαραν στο ΤΑΙΠΕΔ από το 2011 και περίμεναν απλώς την μοίρα τους. Καμμιά μέριμνα, βεβαίως, για την καθολική υπηρεσία και όπως επισημάνατε υπάρχει εκκρεμότητα, την οποία πάρα πολύ σύντομα - και θα αναφερθώ πιο λεπτομερώς στη δεύτερη μου τοποθέτηση - , θα τη δρομολογήσουμε, για να επιλυθεί σε συνεργασία και με την Εθνική Επιτροπή Τηλεπικοινωνιών και Ταχυδρομείων. Δεν ξεχνάμε, βέβαια, ότι και τα ΕΛΤΑ απώλεσαν και το μερίδιο τους στο Ταχυδρομικό Ταμιευτήριο μεθοδευμένα επίσης, και απεντάχθηκαν και από τα ΕΣΠΑ στο τέλος του 2014. Δύο μεγάλα προγράμματα. Αυτή, λοιπόν, η κατάσταση αυτή τη στιγμή έχει αρχίσει και αντιστρέφεται. Έχουμε εξοικονόμηση πόρων. Έχουμε ήδη εξοικονομήσει 20 εκατομμύρια ευρώ. Ανασυγκροτούνται εσωτερικά, διότι έγιναν οι διορισμοί γενικών διευθυντών και διευθυντών με διαφανείς εσωτερικές διαδικασίες. Έχουν βελτιώσει την αυτοματοποίησή τους, διότι είχαμε το 40% των καταστημάτων, κύριε Λοβέρδο, τα οποία λειτουργούσαν χειρωνακτικά και αυτή τη στιγμή έχουν αυτοματοποιηθεί. Ανοίγονται σε καινούργιες αγορές όπως η αγορά ηλεκτρικής ενέργειας και έχουν ήδη τους πρώτους τους πελάτες. Πολλά χρηματοοικονομικά προϊόντα μπορούν και τα εμπορεύονται, διότι έχουμε τη συνεργασία με την Eurobank και ο καινούργιος προσανατολισμός στο δέμα έχει αυξήσει τον τζίρο κατά 20% τον περασμένο χρόνο. Έχει υπογραφεί και βρίσκεται εν ισχύι η κοινή υπουργική απόφαση, που επιτρέπει στα ΕΛΤΑ να ασκούν τον τελωνειακό έλεγχο από τον οποίο και το δημόσιο και ο οργανισμός έχουν έσοδα. Δρομολογούνται οι διαδικασίες για την είσπραξη των οφειλών του δημοσίου που δεν είναι ένα μικρό ποσό. Πρέπει να σας πω ότι είναι γύρω στα 26 με 28 εκατομμύρια. Δεν θυμάμαι το ακριβές νούμερο. Σε ό,τι αφορά και την γραμματεία - την οποία είχα στο χαρτοφυλάκιό μου και πριν τον τελευταίο ανασχηματισμό - τη Γενική Γραμματεία Ενημέρωσης, βρισκόμαστε στα τελευταία στάδια και τα χρήματα, οι οφειλές, τα 7 εκατομμύρια, θα καταβληθούν. Στους διαγωνισμούς, βεβαίως, υπάρχουν φαινόμενα τα οποία μας βάζουν σε πονηρές σκέψεις. Πρέπει να σας πω ότι το 2016, εκατόν ενενήντα διαγωνισμοί κερδήθηκαν από τα ΕΛΤΑ και τα ΕΛΤΑ χρησιμοποιούν κάθε ένδικο μέσο για να διεκδικούν και να κερδίζουν αυτό που πιστεύουμε όλοι ότι δικαιούνται. Θα επανέλθω στη δευτερολογία μου με λεπτομέρειες, αν το επιθυμείτε.
Κύριε Λοβέρδο, έχετε τον λόγο.
Κύριε Πρόεδρε, τα χαρακτηριστικά των κομμάτων της κεντροαριστεράς και της σοσιαλδημοκρατίας μπορεί να είναι α, β ή γ. Η συζήτησή μας είναι άλλη. Ένα από τα βασικά σ' όλη την Ευρώπη είναι η επαφή με το συνδικαλιστικό κίνημα. Λέω επαφή, διότι οι λογικές της χειραγώγησης είναι ξένες με μας. Έχω, λοιπόν, τη δυνατότητα και την ευκαιρία, να έχω συχνή επαφή με το συνδικάτο των εργαζομένων στα ΕΛΤΑ και με τον Πρόεδρο τον κ. Βασιλόπουλο αλλά και με άλλα στελέχη. Κύριε Πρόεδρε, προσπάθησα να είμαι πολύ συγκεκριμένος στην επίκαιρη ερώτησή μου, γι' αυτό και λακωνικός στην πρωτολογία μου και θα κάνω το ίδιο και στη δευτερολογία μου. Δύο ερωτήματα, κύριε Υπουργέ. Κατάλαβα καλά από την πρώτη σας απάντηση σε σχέση με τις υποχρεώσεις του δημοσίου απέναντι στα ΕΛΤΑ ότι τις αποδέχεστε. Αποδέχεστε και το ύψος τους τα 200 εκατομμύρια ευρώ ή αυτό είναι υπό συζήτηση; Είναι ύψος που δεν προσδιορίζουν μόνο οι εργαζόμενοι. Προσδιορίστηκε από την «Pricewaterhouse», δηλαδή από τρίτο αξιολογητή, που σε σχέση με την καθολική υπηρεσία που παρέχουν τα ΕΛΤΑ, προσδιόρισε συγκεκριμένη οφειλή. Προσέξτε. Δεν πρόκειται περί οφειλής η οποία είναι υπό τον έλεγχο και τον πέλεκυ της Ευρωπαϊκής Ένωσης, μην τυχόν και είναι αθέμιτη κρατική επιχορήγηση. Είναι καθαρά αυτά τα πράγματα. Η απάντηση πρέπει να είναι: «Ναι, αποδέχομαι αυτό» ή «Το αποδέχομαι αλλά το ύψος ερευνάται». Δεύτερον, σ' ό,τι αφορά τους διαγωνισμούς και αυτό που λέτε ότι, πράγματι, διαπιστώθηκαν περίεργα πράγματα. Είστε Κυβέρνηση εδώ και δύο χρόνια. Διαπιστώθηκαν περίεργα πράγματα. Προσδιορίζω τα περίεργα σε δύο. Χαίρομαι μ' αυτό που απαντάτε αλλά θέλω να έχω καταθέσει κι εγώ την πηγή της ανησυχίας μου. Πρώτον, είναι η περίφημη ιστορία των διαβατηρίων, όπου ακυρώθηκε, περιθωριοποιήθηκε η δυνατότητα των ΕΛΤΑ - και αποκλείστηκε τελικά - να συμμετάσχουν σε πρώτο στάδιο και αυτό λύθηκε. Δεύτερον, είναι η περίπτωση της ΕΥΔΑΠ όπου ανατέθηκε το έργο στον πλειοδότη, ενώ ήταν μειοδοτική η διαδικασία, αλλά και αυτό διορθώθηκε απ' ό,τι μαθαίνουμε. Παρακαλώ αν μπορείτε, να είστε πιο συγκεκριμένος και για τα δύο στη δευτερολογία σας. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα πω κάτι γενικότερο, κύριε Λοβέρδε. Νομίζω ότι υπάρχει ένα δίδαγμα μέσα από την κρίση και αυτό αφορά, κυρίως, στις προοδευτικές και αριστερές δυνάμεις. Το δίδαγμα είναι ότι οι μεγάλες υποδομές και τα μεγάλα δίκτυα, δεν μπορούν να παράγουν το μέγιστο οικονομικό και κοινωνικό αποτέλεσμα, όταν λειτουργούν αποκλειστικά από τον δημόσιο τομέα. Ένα τρανταχτό τέτοιο παράδειγμα - και σας το λέω με προσωπική πείρα - είναι η ιστορία της «DIGEA», δηλαδή η ιστορία του ότι έχουμε ιδιωτικό πάροχο του ψηφιακού σήματος της τηλεόρασης για τη χώρα μας. Έχω κάνει πολλές περιοδείες το τελευταίο διάστημα. Ξέρετε ποιο είναι ένα από τα βασικά αιτήματα που μου αναφέρουν οι άνθρωποι στην επαρχία; «Δεν μπορούμε να δούμε τηλεόραση». Δεν σας μιλάω για περιοχές της παραμεθορίου, που εκεί πέρα και για λόγους πέραν του Συντάγματος δεν διασφαλίζουμε ένα βασικό δικαίωμα στους πολίτες, αλλά υπάρχουν και λόγοι εθνικοί για να το κάνουμε. Σας μιλάω για περιοχές της Καλαμάτας για παράδειγμα. Δυστυχώς αυτή είναι η κατάσταση. Έρχομαι, λοιπόν, να υπογραμμίσω ότι έχει πάρα πολύ μεγάλη σημασία - και κυρίως για τους συμπολίτες μας οι οποίοι ζουν σε απομακρυσμένες περιοχές, περιοχές στις οποίες για τον ιδιώτη δεν θα είναι επικερδές, να αναπτύξει αυτές τις υπηρεσίες - τα ΕΛΤΑ όχι μόνο να επιβιώσουν, αλλά να μπορέσουν και να αναπτυχθούν και να παρέχουν πολλαπλές υπηρεσίες στους πολίτες, διότι την εποχή που ζούμε, το κρίσιμο ζήτημα είναι να κατέχει κανείς δίκτυο. Και τα ΕΛΤΑ έχουν ένα ανεπτυγμένο δίκτυο καταστημάτων και μπορούν, πραγματικά, να συνεχίσουν και να επιταχύνουν θα έλεγα στον δρόμο της ανάπτυξης καινούργιων υπηρεσιών. Έρχομαι στην καθολική υπηρεσία. Είμαστε στο καθολικό στάδιο για την υπογραφή της. Γνωρίζετε ότι το 2014, το Γενικό Λογιστήριο απέρριψε αίτημα του αρμόδιου Υπουργείου για αποζημίωση του κόστους καθολικής υπηρεσίας από τον κρατικό προϋπολογισμό, διότι απαιτούνταν η ψήφιση σχετικής τροπολογίας. Το προσεχές διάστημα, λοιπόν, έρχεται προς ψήφιση η σχετική τροπολογία για τα έτη 2013, 2014 και 2015.
Πότε θα γίνει αυτό;
Νομίζω ότι μπορούμε στις αρχές του μήνα να το έχουμε. Δεν υπάρχει κανένας λόγος καθυστέρησης. Αισίως ολοκληρώνουμε και την υπογραφή της σύμβασης για την καθολική υπηρεσία. Το ύψος είναι κάτι για το οποίο θα μου επιτρέψετε να επιφυλαχθώ, να συζητήσουμε με την Εθνική Επιτροπή Τηλεπικοινωνιών και να πάρουμε και από εκεί μια γνωμοδότηση. Σας δηλώνω από τώρα ότι το δημόσιο άμεσα και γρήγορα, θα ανταποκριθεί στην υποχρέωσή του. Είναι βέβαιο, κύριε Λοβέρδο, ότι πολλοί ανταγωνιστές των ΕΛΤΑ θα ήθελαν πάρα πολύ μια εικόνα απαξίωσης του ταχυδρομείου, γιατί εποφθαλμιούν να ιδιοποιηθούν τον κρίσιμο ρόλο που παίζει και τις δυνατότητες που δίνει για κερδοφορία. Νομίζω, όμως, ότι εδώ έχουμε πάρα πολύ κρίσιμα συμπεράσματα από όλη την πορεία των διαδικασιών. Κλείνοντας, επειδή αναφερθήκατε στο συνδικάτο, εμένα οι πόρτες του γραφείου μου θα είναι πάντα ανοικτές. Θα ξαναδώ το συνδικάτο σήμερα. Είχαμε και χθες συνάντηση στην οποία δεν προλάβαμε να ολοκληρώσουμε και θα συνεχίσουμε. Θα ήθελα να πω ότι στον τομέα των ταχυμεταφορών υπάρχει πάρα πολύ μεγάλη ανάγκη να διασφαλίζονται οι όροι ασφάλειας της εργασίας. Και εδώ έρχεται το επίκαιρο ζήτημα της επαναφοράς των συλλογικών διαπραγματεύσεων συνολικά για την οικονομία μας, στο οποίο θα πρέπει οι προοδευτικές δυνάμεις να συμπαραταχθούν και να το συνομολογήσουν. Είχαμε και ένα τραγικό ατύχημα πριν από κάποιες μέρες, με έναν άνθρωπο που εργαζόταν στις ταχυμεταφορές, πράγμα που ανέδειξε ακριβώς αυτή την δυσμενή πραγματικότητα. Εμείς εδώ, όμως, δεν είμαστε απλώς για να εκστομίζουμε τα συλλυπητήρια στους οικείους, στους συναδέλφους και στην οικογένεια - τα οποία συλλυπητήρια τα καταθέτουμε βεβαίως - αλλά για να σκεφτούμε όλοι μαζί τι πρέπει να κάνουμε για να απαλειφθούν αυτά τα φαινόμενα, προστατεύοντας πάντα, βεβαίως, το δημόσιο συμφέρον, όπως ο καθένας από εμάς το αντιλαμβάνεται. Ευχαριστώ πολύ.
Ουδέν κακόν αμιγές καλού, κύριε Λοβέρδο, γιατί έχετε δίκιο για το 12-1 σκορ, ότι θα ξεκινήσουμε νωρίς την επερώτηση. Αγαπητοί συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 12/10/20-2-2017 επίκαιρη επερώτηση των Βουλευτών της Νέας Δημοκρατίας κ.κ. Ιωάννη Βρούτση, Παναγιώτη Μηταράκη, Βασιλείου Οικονόμου, Νικολάου Παναγιωτόπουλου, Γεωργίου Κασαπίδη, Γεωργίου Γεωργαντά, Χρήστου Μπουκώρου, Άννας Μισέλ Ασημακοπούλου, Φωτεινής Αραμπατζή, Χαράλαμπου Αθανασίου, Σάββα Αναστασιάδη, Μαρίας Αντωνίου, Ελευθερίου Αυγενάκη, Γεωργίου Βαγιωνά, Γεωργίου Βλάχου, Σοφίας Βούλτεψη, Στέργιου Γιαννάκη, Κωνσταντίνου Γκιουλέκα, Νικολάου Γεωργίου Δένδια, Σταύρου Καλαφάτη, Άννας Καραμανλή, Κωνσταντίνου Αχ. Καραμανλή, Θεοδώρου Καράογλου, Ανδρέα Κατσανιώτη Συμεών Κεδίκογλου, Χρήστου Κέλλα, Νίκης Κεραμέως Κωνσταντίνου Κουκοδήμου, Γεωργίου Κουμουτσάκου, Δημητρίου Κυριαζίδη, Χρήστου Σταϊκούρα, Δημητρίου Σταμάτη, Κωνσταντίνου Τζαβάρα, Θεοδώρου Φορτσάκη, Ιάσονα Φωτήλα και Κωνσταντίνου Χατζηδάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Εργαζόμενοι και συνταξιούχοι βιώνουν καθημερινά τα κενά και τα βάρη του νέου ασφαλιστικού». Εκ μέρους της Κυβέρνησης θα απαντήσει ο Υφυπουργός κ. Πετρόπουλος. Αν και έχετε το χαρτί μπροστά σας, από τη Νέα Δημοκρατία θα λάβουν τον λόγο ο κ. Μηταράκης, ο κ. Οικονόμου, ο κ. Παναγιωτόπουλος, ο κ. Βλάχος, ο κ. Μπουκώρος, ο κ. Κατσανιώτης, ο κ. Φωτήλας και οι Κοινοβουλευτικοί Εκπρόσωποι των υπολοίπων κομμάτων όπως έχουν οριστεί από τα κόμματά τους. Δεν χρειάζεται να τους αναφέρω.
Κύριε Πρόεδρε, θα ήθελα τον λόγο επί της διαδικασίας.
Η διαδικασία είναι ξεκάθαρη. Δεν υπάρχει αμφισβήτηση.
Δεν αμφισβητώ τη διαδικασία που τηρείται, κύριε Πρόεδρε. Θέλω να επισημάνω, όμως, ένα γεγονός, το οποίο το θεωρώ πάρα πολύ σοβαρό για την κοινοβουλευτική διαδικασία.
Επί της διαδικασίας, κύριε Βρούτση.
Είναι διαδικαστικό, κύριε Πρόεδρε.
Για να το ακούσουμε.
Η επίκαιρη επερώτηση όταν κατατίθεται από ένα κόμμα και ειδικά από την Αξιωματική Αντιπολίτευση, είναι ένα πάρα πολύ σοβαρό κοινοβουλευτικό γεγονός. Είθισται - κι αυτός είναι ο άγραφος νόμος και απευθύνομαι προς το Προεδρείο και όλες τις πτέρυγες της Βουλής - σε αυτή την επίκαιρη επερώτηση να παρίσταται ο Υπουργός ή η Υπουργός. Η επίκαιρη επερώτηση, κύριε Πρόεδρε, απευθύνεται στην κ. Αχτσιόγλου και σήμερα βλέπουμε εδώ τον κ. Πετρόπουλο. Δεν αμφισβητώ την θεσμική ιδιότητά σας ως Υφυπουργού, κύριε Πετρόπουλε, αλλά ισοδυναμεί με απαξίωση της κοινοβουλευτικής διαδικασίας η απουσία της κ. Αχτσιόγλου σε αυτή την κορυφαία διαδικασία. Την κ. Αχτσιόγλου, κύριε Πρόεδρε, τη βλέπουμε συνεχώς στο «Hilton». Τη Βουλή την απαξιώνει.
Αυτό δεν έχει σχέση με τη διαδικασία.
Είναι διαδικασία.
Ολοκληρώστε, γιατί ξέρω ποια είναι η διαδικασία και ποια η ουσία.
Πολύ ωραία. Η Υπουργός, κύριε Πρόεδρε, θα έπρεπε να είναι εδώ σήμερα στην επίκαιρη επερώτηση για το ασφαλιστικό το οποίο καταρρέει, στο ασφαλιστικό το οποίο βάζει σε αγωνία χιλιάδες εργαζόμενους και συνταξιούχους και που έχει τιναχτεί στην κυριολεξία στον αέρα. Και αντί να είναι εδώ η Υπουργός, έρχεται ο Υφυπουργός, απαξιώνοντας και την κοινοβουλευτική διαδικασία και την Αξιωματική Αντιπολίτευση. Ουσιαστικά δείχνει το πόσο σέβεται τη διαδικασία και η Κυβέρνηση και η πολιτική ηγεσία του Υπουργείου. Ευχαριστώ πολύ.
Κύριε Πρόεδρε, θα ήθελα τον λόγο.
Εγώ να πω για χάρη των Πρακτικών ότι η τοποθέτηση του συναδέλφου κ. Βρούτση, δεν είχε να κάνει καθόλου με τη διαδικασία. Είχε να κάνει με την ουσία. Αν δεν ήμουν στο έδρανο, θα έκανα κι εγώ την τοποθέτησή μου, αν μπορείτε να καταλάβετε τι μπορεί να υπονοώ. Όμως δεν είχε να κάνει με τη διαδικασία.
Κύριε Πρόεδρε, θα ήθελα τον λόγο.
Καθίστε, κύριε Υφυπουργέ.
Κύριε Πρόεδρε, θα ήθελα τον λόγο.
Τυπικά είναι εντάξει η Κυβέρνηση, γιατί στέλνει τον αρμόδιο Υφυπουργό. Πολιτικά πιθανότατα ο κ. Βρούτσης έχει δίκιο. Μπορούσε να ήταν και η κ. Αχτσιόγλου και βεβαίως και ο κ. Πετρόπουλος και να πάρουν τον λόγο και οι δυο. Ειδικά, όμως, για τον κ. Πετρόπουλο θέλω να πω μια κουβέντα. Δεν ξέρω αν έχει συμβεί μόνο σε εμένα, αλλά ουδέποτε έχω προεδρεύσει που να έχει επίκαιρη ερώτηση και να μην είναι παρών. Είναι απ' αυτούς που κατά 90% είναι παρών στη Βουλή.
Κύριε Πρόεδρε, θα ήθελα τον λόγο.
Σας είδα, κυρία συνάδελφε. Σας είδα. Κι αφού έκανα την παραχώρηση στον συνάδελφο κ. Βρούτση θα δώσω και σε εσάς τον λόγο. Αλλιώς δεν προβλέπονται από τη διαδικασία αυτά τα πράγματα. Και είμαστε παλιοί εδώ. Κυρία συνάδελφε, για να μην κάνω λάθος ως προς τον τόνο. Είναι Σκούφα;
Σκούφα, κύριε Πρόεδρε. Δυστυχώς δεν έχω σχέση με την ιστορική προσωπικότητα της Φιλικής Εταιρείας.
Ορίστε, κυρία Σκούφα, έχετε τον λόγο.
Κοιτάξτε να δείτε, κύριε Πρόεδρε και κύριοι συνάδελφοι, αυτή η μάχη εντυπωσιασμού από την πλευρά της Αξιωματικής Αντιπολίτευσης, από ένα κόμμα που έχει κυβερνήσει και γνωρίζει ότι σε περίοδο διαπραγμάτευσης - και σκληρής διαπραγμάτευσης - όσον αφορά ένα πολύ σημαντικό κομμάτι των εργασιακών, της επαναφοράς των συλλογικών συμβάσεων εργασίας ενάντια στα όσα ευτράπελα και πιεστικά υποβάλλει το ΔΝΤ και οι συνακόλουθοί του, επιβάλλουν στην κυρία Υπουργό σήμερα να μην βρίσκεται, δυστυχώς, στην Αίθουσα και να έχουμε τον καθ' ύλη αρμόδιο σε θέματα συνταξιοδοτικού και ασφαλιστικού. Άρα, να το μαζεύουμε λιγάκι. Όσοι έχουμε κυβερνήσει, γνωρίζουμε ότι σε περίοδο διαπραγμάτευσης, σκληρής διαπραγμάτευσης τα πράγματα είναι αλλιώς. Ευχαριστώ.
Ήμασταν πάντα εδώ, κυρία συνάδελφε.
Όχι, κύριε Βρούτση, δεν είναι έτσι.
Η τρόικα είναι καλύτερη από τη Βουλή.
Όχι, κύριε Βρούτση, δεν είναι έτσι.
Προτιμούν την τρόικα από τη Βουλή.
Ηρεμήστε, κύριοι συνάδελφοι. Δεν υπάρχει λόγος. Έτυχε και σε μια άσχημη μέρα με σκορ αναβολών επικαίρων ερωτήσεων από τις δώδεκα - μία, κυρία συνάδελφε. Γι' αυτό ας το ξεχάσουμε αυτό κι ας πάμε παρακάτω. Κύριε Υφυπουργέ, έχετε τον λόγο για ένα λεπτό. Παρακαλώ πολύ μην ξεκινήσουμε αντιδικία. Να πάμε στην ουσία μιας πολύ σημαντικής επερώτησης.
Επειδή η ουσία είναι που ενδιαφέρει τον ελληνικό λαό, εγώ θεωρώ εξαιρετική τιμή να απαντώ σε ένα τέτοιο κορυφαίο θέμα για την κοινωνία. Και περιμένω και από τους επερωτώντες να επιδείξουν την ίδια ακριβώς ευαισθησία, όπως είναι εκείνη που τους παρακίνησε να υποβάλλουν την ερώτηση αυτή. Συνεπώς, το να τίθενται τέτοιου είδους θέματα εξαρχής, μόνο άσκοπες αντιπαραθέσεις μπορούν να πυροδοτήσουν και δεν έχουν κανένα νόημα. Το πώς απαντά η Κυβέρνηση είναι ζήτημα δικής της επιλογής και δεν επιφέρει μείωση στη σημασία της συζήτησης η δική μου παρουσία, διότι είμαι ο αρμόδιος Υφυπουργός που διαχειρίζεται και αντιμετωπίζει όλα τα θέματα της κοινωνικής ασφάλισης. Αντιθέτως, εάν έλειπα εγώ θα είχαν ένα έλλειμμα στην πληροφόρησή τους οι κύριοι Βουλευτές, διότι έχω την αποκλειστική αρμοδιότητα…
Δεν σας έθιξε προσωπικά ο κ. Βρούτσης, πάντως. Ίσα, ίσα, σας εξαίρεσε και το είπε ξεκάθαρα.
Οφείλω να απαντήσω ότι είναι άδικο να επιτιμά κανείς την Υπουργό, διότι δεν έχει και κανένα νόημα να γίνεται μια συζήτηση για το ποιος είναι ο αρμόδιος να απαντά, όταν από το ίδιο το ΦΕΚ του ορισμού μου ως Υφυπουργού προκύπτει ότι έχω την αρμοδιότητα για το θέμα αυτό κατά τρόπο αποκλειστικό. Φυσικά, η Υπουργός υπερέχει στις πολιτικές αποφάσεις, αλλά εγώ διαχειρίζομαι όλα αυτά τα θέματα. Ας δούμε, όμως, την ουσία, η οποία θα αποδειχθεί στη συνέχεια πώς την αντιλαμβανόμαστε.
Ωραία. Κάνατε και το καθήκον, ως έπρεπε, να την καλύψετε. Πάντως, για την ιστορία σας λέω ότι τρεις φορές έχει ακυρωθεί επίκαιρη ερώτηση δική μου προς την κ. Αχτσιόγλου, η οποία λόγω φόρτου εργασίας δεν έρχεται. Ο κ. Μηταράκης - πρώτος επερωτών - έχει τώρα τον λόγο για δέκα λεπτά.
Κύριε Πρόεδρε, κυρίες και κύριοι συνάδελφοι, σήμερα σε αυτήν την Αίθουσα πρέπει να κάνουμε μια σοβαρή και ουσιαστική συζήτηση, με υπευθυνότητα, επιχειρήματα και στοιχεία, διότι ό,τι θα πούμε σήμερα αφορά όλους τους Έλληνες, και τους συνταξιούχους και τους εργαζόμενους και τους άνεργους, αλλά κυρίως τα νέα τα παιδιά που θέλουν να είναι οι εργαζόμενοι και οι συνταξιούχοι του αύριο. Περιμένω, λοιπόν, κύριε Υφυπουργέ, να δείξετε υπευθυνότητα αυτήν την ύστατη στιγμή και να δώσετε ουσιαστικές απαντήσεις. Δεν θα επαναλάβω τις άστοχες αντιπολιτευτικές και προεκλογικές κορώνες του Πρωθυπουργού κ. Τσίπρα όταν υποσχόταν καμμία μείωση συντάξεων και σεβασμό σε ώριμα συνταξιοδοτικά δικαιώματα. Θα σας θυμίσω, όμως, ότι το περίφημο email Χαρδούβελη μιλούσε για 310 εκατομμύρια νέα μέτρα στο συνταξιοδοτικό κι εσείς τελικά φέρατε 3,6 δισεκατομμύρια, πάνω από δέκα φορές περισσότερα μέτρα. Διαλέξτε πώς εσείς θα χαρακτηρίσετε αυτήν την πολιτική σας συμπεριφορά. Εμείς θέλουμε εδώ να μιλήσουμε για την ουσία, για την αγορά που ασφυκτιά, για τις συντάξεις που δεν εκδίδονται, για τους επαγγελματίες που δεν μπορούν να πληρώσουν εισφορές, για τους αγρότες που δεν ξέρουν καν πού να καταθέσουν την αίτηση συνταξιοδότησης. Κυρίες και κύριοι συνάδελφοι, φαίνεται ότι ζούμε σε διαφορετικές Ελλάδες. Στον δικό σας κόσμο σας σταματάνε στον δρόμο και σας ζητάνε να αυξήσετε τις εισφορές. Στον πραγματικό, όμως, κόσμο οι πολίτες πνίγονται από τις νέες ασφαλιστικές εισφορές. Περιμένουν την περικοπή συντάξεων που συζητάτε στο Χίλτον και πελαγοδρομούν μέσα στο χάος του ΕΦΚΑ. Η πραγματικότητα είναι η εξής: Θέλετε να σκοτώσετε την παραγωγική Ελλάδα, την Ελλάδα που ξυπνάει νωρίς, την Ελλάδα της αριστείας, την οποία ιδεολογικά απωθείτε. Βάλατε δυσβάσταχτες εισφορές σε όσους τολμούν να συνεχίζουν να δουλεύουν, σε όσους τολμούν να έχουν την έδρα τους εδώ, στην πατρίδα τους, σε όσους τολμούν να είναι συνεπείς και τυπικοί στις φορολογικές και ασφαλιστικές τους υποχρεώσεις. Φτάσατε μέχρι και να εξαπλασιάσετε τις εισφορές στους ελεύθερους επαγγελματίες, να αυξήσετε σημαντικά τις εισφορές στους αγρότες. Δεν αντέχει, κύριε Υπουργέ, η αγορά τέτοιες εισφορές. Και, βέβαια, το ασφαλιστικό του ΣΥΡΙΖΑ και των ΑΝΕΛ, το ασφαλιστικό Κατρούγκαλου, είναι ο προάγγελος μεγάλων περικοπών στις κύριες συντάξεις με την θεσμοθέτηση της προσωπικής διαφοράς. Κόβετε τις συντάξεις σε δύο στάδια. Στο πρώτο ορίζετε την προσωπική διαφορά και στο δεύτερο στάδιο - σε λίγους μήνες, θα μας πείτε εσείς πότε - θα βάλετε αυτήν την προσωπική διαφορά στον προκρούστη της διαπραγμάτευσης με τους θεσμούς. Βέβαια, ήδη κόβετε τις συντάξεις για τους νέους συνταξιούχους, όπου εφαρμόζεται η μειωμένη σύνταξη χωρίς την προσωπική διαφορά. Σύντομα, λοιπόν, και για τις υπάρχοντες συντάξεις! Το μόνο που απομένει να μάθουμε είναι τον χρόνο και το ύψος αυτών των νεών περικοπών. Θα θυμίσω τι λέγατε εσείς: «Μην ανησυχείτε οι παλιοί συνταξιούχοι. Δεν θα έχετε καμμία μείωση. Μην ανησυχείτε οι νέοι συνταξιούχοι. Θα έχετε κάποιες προσωρινές μειώσεις και μετά το 2018, μαζί με την ανάπτυξη, που έχει παρκάρει στη γωνία κι έρχεται, θα έχετε και αυξήσεις». Και τώρα, βέβαια, βλέπουμε την πραγματικότητα. Κι επειδή χθες, κύριε Υφυπουργέ, με κατηγορήσατε ότι δεν έχω διαβάσει τον νόμο, εσείς που τον έχετε διαβάσει θέλω να μου πείτε σήμερα, συγκεκριμένα, με ποιον τρόπο, με ποιον συντελεστή θα επανυπολογίσετε τις παλιές συντάξεις. Συγκεκριμένα! Με τον δείκτη τιμών καταναλωτή που θεσμοθετήσατε χθες με τροπολογία είκοσι μήνες μετά που ασχολείστε με το ασφαλιστικό ή με κάτι άλλο που δεν προβλέπεται στον νόμο; Και αναλόγως θα σας απαντήσω πολύ συγκεκριμένα στην δευτερολογία μου. Εν τω μεταξύ, όμως, πρέπει να τονίσω ότι δεν υπάρχει καμμία πρόοδος στην έκδοση νέων συντάξεων παρά τις περί αντιθέτου δεσμεύσεις σας. Χθες καταθέσατε τον σωστό δείκτη, γιατί δεν είχατε καταλάβει εδώ και δύο χρόνια ότι ο βασικός σας δείκτης δεν υπάρχει. Όπως είπα χθες, το νομοσχέδιο γράφτηκε στο γόνατο, εκτός από την παράγραφο με τον δείκτη, από ό,τι φαίνεται, τον οποίο σας τον έδωσαν οι θεσμοί και τον μεταφράσατε, χωρίς, όμως, να ασχοληθείτε με το αν η ΕΛΣΤΑΤ εδώ και τριάντα χρόνια υπολογίζει αυτόν τον δείκτη, γιατί κάθε χώρα έχει κάποιες ιδιαιτερότητες στους δείκτες που η ΕΛΣΤΑΤ παρακολουθεί. Μόνο ξέρατε χθες να μας πείτε το εξής απίστευτο, ότι η Νέα Δημοκρατία από τη Μεταπολίτευση και μετά δεν μπόρεσε να φανταστεί πως ο κ. Κατρούγκαλος θα ονειρευόταν ένα νέο δείκτη το 2016 να τον προετοιμάσουμε τριάντα χρόνια πριν. Είστε η μοναδική Κυβέρνηση που αντί να ασχολείστε με τη δουλειά σας, κάνετε αντιπολίτευση στην Αντιπολίτευση. Βέβαια, οι Έλληνες περιμένουν πότε θα ομαλοποιηθεί η κατάσταση και θα είστε σε θέση να εκδώσετε συντάξεις, πότε θα μπορέσετε να εκκαθαρίσετε το στοκ των συσσωρευμένων αιτήσεων για συνταξιοδότηση. Τα τελευταία δύο χρόνια επί της δικής σας κυβέρνησης -2015-2016- ενενήντα πέντε χιλιάδες άτομα περιμένουν και όχι τέσσερα, όπως λέτε ότι κληρονομήσατε το στοκ από την προηγούμενη κυβέρνηση. Και ψηφίσατε και μια ειδική διάταξη για το σκοπό αυτό, για να αρχίσετε να πληρώνετε συντάξεις, τον Νοέμβριο του 2016. Πέρασαν δύο μήνες μόνο και μόνο για να βγάλετε την εγκύκλιο. Και πείτε μου: Πόσες αιτήσεις έχουν εκκαθαριστεί; Μήπως μηδέν τον Δεκέμβριο, μηδέν τον Ιανουάριο, μηδέν τον Φεβρουάριο, μηδέν και τον Μάρτιο; Δεσμεύεστε, κύριε Υφυπουργέ, ότι τα χρήματα που λέτε ότι έχετε εξασφαλίσει στον προϋπολογισμό του 2017, δεν θα χαθούν από τις δικές σας καθυστερήσεις; Και βέβαια, κύριε Υφυπουργέ, έχετε καταλάβει τι γίνεται σήμερα με τον ΕΦΚΑ; Διαβάσατε την ερώτησή μας για τα λάθη στο Μητρώο των Ασφαλισμένων; Άλλοι ασφαλισμένοι εξαφανίστηκαν, άλλοι κλωνοποιήθηκαν, άλλοι εμφανίζονται διπλοί, άλλοι έχασαν ολόκληρες περιόδους ασφάλισης, άλλοι εμφανίζονται με άλλες διευθύνσεις, γιατί η ενοποίηση έγινε χωρίς κανένα ουσιαστικό σχέδιο. Και οι ίδιοι οι εργαζόμενοι δεν ξέρουν τι να απαντήσουν στις εύλογες ερωτήσεις των πολιτών που πηγαίνουν στα νέα καταστήματα του ΕΦΚΑ. Και οι πολίτες φυσικά - και δικαίως - αγανακτούν που δεν ξέρουν πού να απευθυνθούν για βοήθεια. Βέβαια, να πω ότι η Ελλάδα έχει και την ιδιαιτερότητα της νησιωτικότητας. Μειώνετε τις δομές στα νησιά - σας έχω κάνει ερώτηση και για αυτό - και τα αφήνετε χωρίς ουσιαστική εξυπηρέτηση και προς τους εργαζόμενους και προς τους ασφαλισμένους και προς τους συνταξιούχους. Οι πρώην ασφαλισμένοι του ΟΓΑ συνεχίζουν να λαμβάνουν σήμερα ειδοποιητήρια για να πληρώσουν εισφορές, ενώ εκκρεμεί η αίτηση συνταξιοδότησης τους. Και μου καταγγέλλουν ότι οι υπηρεσίες δεν είναι σε θέση να τους απαντήσουν τι πρέπει να κάνουν σε αυτήν την περίπτωση: Να πληρώσουν; Να σταματήσουν να πληρώνουν; Να μπουν ληξιπρόθεσμοι; Τι πρέπει να κάνουν; Ως προς τα οργανωτικά του ΕΦΚΑ, κυρίες και κύριοι συνάδελφοι, είναι σημαντικό να τονίσουμε - εδώ πρέπει να πω ότι δεν πρωτοτυπείτε, το κάνουν και πολλοί συνάδελφοι σας - ότι δεν έχετε κριτήρια για τις τοποθετήσεις σε θέσεις ευθύνης και τελικά αυτές γίνονται με κομματικά κριτήρια. Για παράδειγμα, ορίσατε εκλεγμένο συνδικαλιστή, της συνδικαλιστικής παράταξης που πρόσκειται στον ΣΥΡΙΖΑ, στη θέση του Αναπληρωτή Διευθυντή Διοικητικού του ΕΦΚΑ. Δεν αντιλαμβάνεστε το ασυμβίβαστο μεταξύ της ιδιότητας του συνδικαλιστή και της ιδιότητας του επικεφαλής του τμήματος που κάνει τις τοποθετήσεις και τις μετακινήσεις των υπαλλήλων; Για τους ελεύθερους επαγγελματίες θα μιλήσουν αναλυτικά οι συνάδελφοι. Θα αναφερθώ, όμως, επιγραμματικά: Κάνατε σαρωτικές αλλαγές που πνίγουν την πραγματική οικονομία χωρίς ουσιαστική διαβούλευση. Έχετε δημιουργήσει ένα πραγματικό αλαλούμ με νόμους και εγκύκλιους πρόχειρα γραμμένες, με ειδοποιητήρια με λάθη. Φυσικά ειδική αναφορά πρέπει να κάνω και στο περίφημο θέμα με τα μπλοκάκια που ακόμα δεν έχετε βρει μια πραγματική λύση, γιατί αν περιμένετε ότι στην αγορά εργασίας θα πηγαίνουν στην Επιθεώρηση όλοι για να κρίνει η Επιθεώρηση για κάθε εργαζόμενο αν εργάζεται με το ένα καθεστώς ή με το άλλο, νομίζω αυτό δεν συνάδει με την πραγματικότητα που υπάρχει στους χώρους εργασίας. Και, βέβαια, λέτε σε κάποιους ασφαλισμένους ότι πληρώνουν λιγότερες εισφορές. Βέβαια, δεν έχετε πει σε αυτούς τους ανθρώπους τι συντάξεις να περιμένουν, όταν τελειώσουν τον εργασιακό τους βίο. Κυρίες και κύριοι συνάδελφοι, η Κυβέρνηση κατάφερε πράγματι πολλά με το νέο ασφαλιστικό. Κατάφερε και να αυξήσει τις εισφορές και να μειώσει τις συντάξεις, αλλά και να κατακρημνίσει τα έσοδα του ΕΦΚΑ. Τα πρώτα στοιχεία - και ίσως έχετε πιο πρόσφατα - δείχνουν ότι από τα 1,2 εκατομμύριο ειδοποιητήρια έχουν πληρωθεί μόνο τα μισά. Δεν βγαίνει, κυρίες και κύριοι συνάδελφοι, το νέο ασφαλιστικό σας σύστημα. Σας το είπε και το Γραφείο Προϋπολογισμού της Βουλής! Ήρθαμε εδώ, κύριε Υφυπουργέ, για να πάρουμε απαντήσεις όχι μόνο για την Αξιωματική Αντιπολίτευση, αλλά και για όλους τους Έλληνες πολίτες, συνταξιούχους, εργαζόμενους, ανέργους και για τα νέα παιδιά που θέλουν να ελπίζουν ότι θα έχουν ένα βιώσιμο ασφαλιστικό σύστημα. Σας ευχαριστώ πολύ.
Ο δεύτερος κατά σειρά επερωτών, ο συνάδελφος κ. Βασίλειος Οικονόμου, έχει τον λόγο.
Κύριε Πρόεδρε, η περίπτωση του ασφαλιστικού νομοσχεδίου και της αλλαγής που έκανε η Κυβέρνηση ΣΥΡΙΖΑ - ΑΝΕΛ είναι η πιο ενδεικτική περίπτωση - υποτίθεται, μάλιστα, ότι είναι και μείζονος σημασίας η πρωτοβουλία σας - αποτυχίας αυτής της Κυβέρνησης. Είναι η επιτομή της αποτυχίας. Επειδή ήμουν ο εισηγητής της Νέας Δημοκρατίας τον Μάιο του 2016 και επειδή είχα χειριστεί τότε το θέμα αυτό, ανέτρεξα στο τι είχα πει στη Βουλή, στην επιτροπή και στην Ολομέλεια. Και θυμάμαι και λέω τώρα: Προφήτης είσαι; Βλέπεις τι θα γίνει στο μέλλον; Ό,τι είπες επαληθεύτηκε 100%; Όχι, τίποτα απ' όλα αυτά. Ούτε προφητικές ιδιότητες έχω, ούτε ανάγνωση του μέλλοντος κάνω. Είναι απλά Ελληνικά και απλή Αριθμητική. Τα βάζεις τα πράγματα κάτω και βλέπεις ότι αυτό που προτείνει η Κυβέρνηση, δεν μπορεί να σταθεί. Δέκα μήνες, λοιπόν, μετά, μόλις δέκα μήνες μετά, καταρρέει όλο το οικοδόμημα. Δέκα μήνες μετά! Τόσο γρήγορη επαλήθευση αυτών που είχαμε πει εδώ στη Βουλή, κύριε Πετρόπουλε, δεν μπορεί να υπάρξει. Νομίζω ότι είναι παγκόσμιο ρεκόρ αποτυχίας και παγκόσμιο ρεκόρ πρόβλεψης για το τι θα γίνει. Μάλιστα, είχα πει τότε για τα δεκαπέντε παραμύθια του ΣΥΡΙΖΑ - το θυμάστε; - για το ασφαλιστικό και είχα αποκαλέσει τον κ. Κατρούγκαλο μεγάλο παραμυθατζή. Ο Μπαλαούρας δε, που ήταν τότε ο Πρόεδρος της επιτροπής - γιατί ήταν δύο οι επιτροπές, η Επιτροπή Οικονομικών και η Επιτροπή Κοινωνικών Υποθέσεων - μου λέει: «Μην τον λες έτσι τον άνθρωπο. Δεν πρέπει, δεν είναι κομψό σε αυτήν την Αίθουσα να λέμε τον Υπουργό παραμυθατζή». Και λέω εγώ: «Εντάξει, πολιτικός παραμυθατζής». Βλέπω τις δεκαπέντε περιπτώσεις τις οποίες είχαμε τότε σταχυολογήσει και είχαμε βάλει μπροστά. Δεν υπάρχει μία, στην οποία να έχουμε πέσει έξω. Όλοι όσοι μίλησαν για ασφαλιστικό - φορολογικό, δικαιώθηκαν. Όσοι είπαμε ότι αυτό το ΕΦΚΑ το φαραωνικό ασφαλιστικό ταμείο που ετοιμάζετε δεν μπορεί να στηθεί μέσα σε έξι μήνες, από τον Μάιο - Ιούνιο του 2016, δηλαδή, μέχρι την 1η Ιανουαρίου του 2017. Θα μου πεις τώρα, ανοιχτή πόρτα πέρασες. Όμως, πραγματικά έτσι είναι. Σας λέγαμε, κάντε τρία ταμεία, ένα για τους μισθωτούς, ένα για τους ελεύθερους επαγγελματίες και τους επιστήμονες και ένα για τους αγρότες, διότι πρέπει να κάνεις ειδική πολιτική για να στηρίξεις και τον πρωτογενή τομέα και το παραγωγικό κομμάτι της χώρας. Όμως, δεν ακούγατε. Τα βάλατε όλα σε έναν κουβά. Αυτός ο κουβάς, λοιπόν, δεν άλεσε τίποτε, δεν έφτιαξε τίποτα. Ανέτοιμοι και με πονηριές παλαιού τύπου. Γιατί; Διότι όπως είπε και ο κ. Μηταράκης δεν ήταν έτοιμες οι υποδομές, χάθηκαν τα αρχεία και ψάχνουμε ασφαλισμένους. Δεν μπορούν να ανανεωθούν τα βιβλιάρια υγείας και βέβαια, δεν μπορεί κανένας να βρει άκρη σε καμμιά γωνιά της χώρας. Δεν υπάρχουν πληροφορίες, γιατί δεν ξέρουν οι υπάλληλοι. Σε ένα πράγμα μόνο κάνατε γρήγορα και αποτελεσματικά: Στήσατε τους κομματικούς σας στις διευθυντικές θέσεις. Αυτό το έργο το ξέρετε πολύ καλά! Το μόνο που επέτυχε σε αυτήν τη μεταρρύθμιση, κύριε Μπάρκα, ήταν να στήσετε τους δικούς σας, τους φίλα προσκείμενους, σε διευθυντικές θέσεις, με ανάθεση καθηκόντων. Εκεί τα πήγατε πολύ καλά. Στην ουσία τώρα. Σας λέγαμε ότι θα δώσετε ψίχουλα στους συνταξιούχους, ειδικά στους νέους συνταξιούχους μετά τον Μάιο του 2016. Σας είπαμε ότι κάνατε τεράστιες περικοπές. Κόψατε το ΕΚΑΣ, πετσοκόψατε τις συντάξεις χηρείας, τις αναπηρικές, τις επικουρικές. Αν τα βάλετε κάτω, είναι 4 δισεκατομμύρια κοντά οι περικοπές και οι προσαυξήσεις που βάλατε. Βάζω και τα 300 εκατομμύρια του 2015, που ήταν οι αυξήσεις για τον ΕΟΠΥΥ - και θα σας πω για τον ΕΟΠΥΥ για να κλείσω - τα 2,2 δισεκατομμύρια στον προϋπολογισμό του 2016 και 1,67 δισεκατομμύριο στον προϋπολογισμό του 2017, αυξήσεις εισφορών και περικοπές. Θα βάλω και την προσωπική διαφορά, περίπου 6 δισεκατομμύρια, την οποία ποτέ δεν θα κόβατε! Σας άκουγα εδώ, κύριε Πετρόπουλε, από το Βήμα και τον κ. Κατρούγκαλο, τότε, και λέγατε προς τους Βουλευτές σας και οι Βουλευτές σας το έλεγαν και το αναπαρήγαγαν, ότι η προσωπική διαφορά θα παραμείνει κι όχι μόνο θα παραμείνει, αλλά από 1-1-2018 και μετά θα έχουμε και αυξήσεις, γιατί - λέει - θα έχουμε θετικό ρυθμό ανάπτυξης και αυτά τα τρελά που λέγατε. Και σήμερα, όλη η συζήτηση που κάνει στο «Χίλτον» η κ. Αχτσιόγλου - πραγματικά λείπει γιατί αυτό διαπραγματεύεται, απ' ό,τι μαθαίνουμε - ξέρετε ποια είναι; Ξέρετε, αλλά να μάθουν κι όλοι. Η συζήτηση είναι πότε και με πόσες δόσεις θα κόψετε την προσωπική διαφορά. Όχι αν θα την κόψετε, αυτό θεωρείται δεδομένο. Τα 6 δισεκατομμύρια, δηλαδή, της προσωπικής διαφοράς είναι τελειωμένο για τους συνταξιούχους, για τις κύριες συντάξεις τους. Αυτό είναι τελειωμένο. Η ερώτηση είναι το πότε και με πόσες δόσεις θα την κόψετε. Η προσωπική διαφορά, να το καταλάβουν όλοι, εξαφανίζεται άμεσα. Και για να ολοκληρώσω, θα πάρω και τη δευτερομιλία μου, κύριε Πρόεδρε.
Δεν θα σας το συνιστούσα, γιατί είστε ο δεύτερος επερωτών και μπορεί να χρειαστεί να δευτερολογήσετε. Θα δείξω σε όλους, και τους μεν και τους δε, μία ανοχή, μια και αρχίσαμε νωρίτερα. Ολοκληρώστε σε ένα λεπτό, όμως.
Σας ευχαριστώ. Κι επειδή το ασφαλιστικό μας σύστημα, πέραν των συντάξεων, είναι και οι εισφορές υπέρ της υγείας, θέλω να σας πω τα εξής. Κάνατε αυξήσεις στις εισφορές για ΕΟΠΥΥ στις επικουρικές και στις κύριες συντάξεις, από 2% στις κύριες το πήγατε στο 6% και από το 0% στις επικουρικές το πήγατε στο 6%. Δηλαδή, στον προϋπολογισμό του 2016 εγγράψατε 700 εκατομμύρια κι άλλα 300 εκατομμύρια που πήρατε το 2015- είναι 1 δισεκατομμύριο - και τα 700 εκατομμύρια που θα πάρετε στο 2017. Αυτά, επειδή είναι εισφορές για τον ΕΟΠΥΥ, θα πάνε στην υγεία. Αυτή δεν είναι η λογική συνέπεια των πράξεών σας; Πάμε, λοιπόν, εμείς και ψάχνουμε να βρούμε αν αυτά τα ποσά πήγαν στην υγεία. Γιατί, πραγματικά, αυτά είναι τα καινούργια κεφάλαια του ΕΟΠΥΥ, συν την δεύτερη υποδόση που πήρατε και πληρώσατε, τα 650 εκατομμύρια, για να λέει ο κ. Πολάκης «πλήρωσα στα νοσοκομεία». Είναι τα 650 εκατομμύρια που πήρε την υποδόση, 700 εκατομμύρια το 2016 και 300 εκατομμύρια που κάνατε την πρώτη ρύθμιση από το 2015. Δηλαδή, είναι 1.650.000. Και κάθομαι και ρωτάω τον κ. Μπερσίμη, προχθές που ήρθε στην Επιτροπή Κοινωνικών Υποθέσεων: Βρε δυνατέ Πρόεδρε του ΕΟΠΥΥ, που είσαι και πολύ καλός και τεχνοκράτης κι όλοι σε θαυμάζουν, γιατί δεν παίρνεις και το clawback κι έχεις άλλα 880 εκατομμύρια εκεί, μια κρυφή βόμβα, την οποία θέλεις να σερβίρεις στην επόμενη κυβέρνηση, για να σου πω: Αν έχεις 1,65 δισεκατομμύριο, οι ληξιπρόθεσμες οφειλές που έχεις ως ΕΟΠΥΥ, - το πήρε 1,13 δισεκατομμύριο, το πήγε 1,35 δισεκατομμύριο το 2015 και το 2016 το πήγε 1,13 δισεκατομμύριο, δηλαδή ουσιαστικά το έφτασε πάλι στις ληξιπρόθεσμες που παρέλαβε - πού πήγε; Πού πήγε το 1,6 δισεκατομμύριο που έχεις επιπλέον; Πού πήγαν τα 700 εκατομμύρια που επιβάλατε με τις αυξήσεις; Κόψατε τις επικουρικές και τις κύριες με το 6%, βάλατε 6,95% ρύθμιση για την υγεία στους ασφαλισμένους εργαζόμενους. Όλα αυτά τα εκατομμύρια, ο πακτωλός εκατομμυρίων, πού τα πήγατε; Και ρωτώ. Τα πήγατε στις συντάξεις; Πιθανόν, δεν το γνωρίζω.
Και με αυτό ολοκληρώνετε, κύριε Οικονόμου.
Δεν υποστηρίζω ότι το βάλατε στην τσέπη σας. Παραλάβατε τα ασφαλιστικά ταμεία να χρωστάνε 600 εκατομμύρια στον ΕΟΠΥΥ και σήμερα το χρέος είναι 2.400.000.000, κύριε Υφυπουργέ, γιατί αυξήθηκαν τα χρέη των ασφαλιστικών ταμείων προς τον ΕΟΠΥΥ. Έχει έτσι χρήμα ο ΕΟΠΥΥ να πληρώσει τους παρόχους, τα διαγνωστικά, τους φαρμακοποιούς, τους γιατρούς, όλο αυτόν τον κύκλο εργασιών στα νοσοκομεία ή στην ελεύθερη αγορά; Όχι βέβαια δεν έχει. Υπό αυτήν, λοιπόν, την έννοια εδώ είμαστε μάρτυρες μιας απίστευτης πολιτικής απάτης, εξαπάτησης. Λέτε στον κόσμο ότι σας βάζουμε εισφορές για την υγεία. Ωστόσο, μόνο 120 εκατομμύρια από τα 700 εκατομμύρια φτάνουν στην υγεία. Με τα υπόλοιπα χρήματα μάλλον πληρώνετε συντάξεις από την πίσω πόρτα. Δεν ξέρω τι άλλο μπορεί να πληρώνετε. Είναι ερευνητέο και θα το ψάξουμε.
Κλείστε, κύριε Οικονόμου.
Και κλείνω, κύριε Πρόεδρε. Υπό αυτήν, λοιπόν, την έννοια με τις δικές σας πολιτικές σε λίγο ούτε συντάξεις θα έχουμε, καταρρέει το σύστημα υγείας, τα νοσοκομεία βρίσκονται στο χειρότερό τους χάλι, ο ΕΟΠΥΥ δεν πληρώνει τους παρόχους και αυτήν τη στιγμή η χώρα βυθίζεται. Το αίτημα για εκλογές είναι επίκαιρο περισσότερο από ποτέ. Ευχαριστώ πολύ.
Ευχαριστούμε πολύ. Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» είκοσι μαθήτριες και μαθητές και δύο συνοδοί εκπαιδευτικοί από την Ελληνική Σχολή Ουρσουλινών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Παρακολουθείτε διαδικασία ελέγχου της Αντιπολίτευσης προς την Κυβέρνηση και γι' αυτό βλέπετε να είναι παρόντες οι ερωτώντες Βουλευτές, ο Υφυπουργός και ένας από τα υπόλοιπα κόμματα και όχι το σύνολο της Βουλής. Πάμε στον τρίτο επερωτώντα Βουλευτή, κ. Παναγιωτόπουλο Νίκο. Ορίστε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, και κυρία συνάδελφε, Κοινοβουλευτικέ Εκπρόσωπε της κυβερνητικής πλειοψηφίας, απ' ό,τι ξέρω η τρόικα έφυγε προχθές από την Αθήνα. Εάν η Υπουργός Εργασίας είναι ακόμα στο «Χίλτον» και διαπραγματεύεται, δεν διαπραγματεύεται με την τρόικα. Ίσως να πίνει καφέ, αλλά με την τρόικα δεν διαπραγματεύεται. Αυτό το επιχείρημα, όμως, περί διαρκούς διαπραγμάτευσης - η οποία έχει κρατήσει περίπου ένα χρόνο καθότι έπρεπε να είχε κλείσει από τον Φεβρουάριο του 2016 και κρατάει ακόμα με μεγάλο κόστος όλες αυτές οι καθυστερήσεις για τη χώρα και για τον τελικό λογαριασμό που θα έρθει αναπόφευκτα ότι και να εύχεστε όλοι εσείς στους Έλληνες πολίτες - ξέρετε είναι και το βασικό επιχείρημα, ότι διαπραγματευόμαστε διαρκώς, διαπραγματευόμαστε εδώ και ένα χρόνο και άρα η Υπουργός λείπει διαρκώς. Δεν είναι, όμως, αυτή η σωστή κοινοβουλευτική πρακτική. Και δεν θέλω να επιρρίψω μομφή στον Υφυπουργό Εργασίας που συνεπέστατα έρχεται και απαντάει όλα αυτά τα δύσκολα για το ασφαλιστικό το οποίο δυστυχώς, κυρίες και κύριοι συνάδελφοι, τελεί πλέον υπό κατάρρευση. Και εμείς σας είχαμε προειδοποιήσει σε όλη τη διάρκεια της συζήτησης για την αναμόρφωση του ασφαλιστικού, την αλλαγή του αρχιτεκτονικού μοντέλου, όλα αυτά τα ωραία που μας έλεγε τότε ο κ. Κατρούγκαλος, όπως και την επαναθεμελίωση όπως είπατε - για να χρησιμοποιήσω δική σας πρόσφατη έκφραση - στη συνάντησή σας στο Εμπορικό Επιμελητήριο Αθηνών. Εγώ περισσότερο το βλέπω σαν εκθεμελίωση. Σας είχαμε πει ότι αυτό δεν θα έβγαινε. Τον Μάιο του 2016 απ' αυτό ακριβώς το Βήμα σε κάποια συζήτηση στην Ολομέλεια είχα κάνει λόγο για ένα ασφαλιστικό που όλοι λίγο ή πολύ χάνουν, είτε είναι παλιοί εργαζόμενοι είτε είναι νέοι ασφαλισμένοι, είτε είναι παλιοί και νέοι συνταξιούχοι, είτε είναι δημόσιοι υπάλληλοι είτε ελεύθεροι επαγγελματίες, είτε επιστήμονες, αυτοαπασχολούμενοι είτε δικαιούχοι ΕΚΑΣ είτε χήρες. Όλοι χάνουν, λίγο ή πολύ, τώρα ή αργότερα. Διότι αυτό το ασφαλιστικό νομοσχέδιο, ο ν.43787/2016, δεν ήταν τίποτα άλλο από μια επιπλέον φορολόγηση με κοινωνικοασφαλιστικό μανδύα για λόγους δημοσιονομικούς και όχι μεταρρύθμισης του συστήματος. Είχα πει ότι θα οδηγούσε σε εκτεταμένη εισφοροδιαφυγή. Η εισφοροδιαφυγή θα οδηγούσε σε αύξηση των ελλειμάτων των Ταμείων, η αύξηση των ελλειμάτων των Ταμείων θα οδηγούσε στο βάθος σε ανάγκη για νέες περικοπές συντάξεων. Και είχα πει σε μια αποστροφή μου ότι όποιος αναδιανέμει σήμερα ελλείμματα, αύριο θα κληθεί να διανείμει περικοπές. Το αύριο έφτασε. Και κάποιοι και ιδίως τα πιο παραγωγικά και δυναμικά κομμάτια της ελληνικής οικονομίας - και αυτό είναι το μεγάλο κρίμα - αντιμετωπίζουν τη νέα μεταρρύθμιση πραγματικά με όρους εξόντωσης. Κύριε Υπουργέ, στη Βουλγαρία, κοντά στα σύνορα με την Ελλάδα, στο ύψος του Προμαχώνα Σερρών, υπάρχει ένα χωριουδάκι που λέγεται Πετρίτσι στα Ελληνικά, Πέτριτς στα Βουλγάρικα. Αυτό αποτελεί αυτήν τη στιγμή κέντρο οικονομικής δραστηριότητας. Δεκάδες, για να μην πω εκατοντάδες, ελληνικές επιχειρήσεις, μικρές επιχειρήσεις, όχι μεγάλες, από τη βόρεια Ελλάδα κυρίως και οι λογιστές τους συνεργάζονται, βρίσκονται σε πυρετώδεις διαδικασίες συναλλαγής και συνεννόησης με Βούλγαρους λογιστές και δικηγόρους, προκειμένου να μεταφέρουν φορολογική έδρα. Φεύγουν. Δεν είναι διότι υπάκουσαν και συμμορφώθηκαν με την οδηγία του τέως διοικητού του ΟΑΕΕ του κ. Τσακίρη, ο οποίος τώρα είναι διοικητικός πυλώνας στον νέο ΕΦΚΑ, όταν τους προέτρεψε να φύγουν στη Βουλγαρία αν δεν μπορούν εδώ. Το κάνουν για να επιβιώσουν. Δεν το κάνουν για να αυξήσουν, να μεγιστοποιήσουν την κερδοφορία τους, αλλά το κάνουν διότι δεν πάει άλλο. Αυτήν τη στιγμή ο Έλληνας μικρομεσαίος επιχειρηματίας εξαντλεί την ενεργητικότητά του, την εφευρετικότητά του, την ευρηματικότητά του, όχι για να κατακτήσει περισσότερα μερίδια αγοράς, όχι για να κάνει επιχειρηματικές κινήσεις, αλλά για να σηκωθεί και να φύγει και να μεταφέρει την έδρα του αλλού, για να μπορεί να επιβιώνει. Αυτό συμβαίνει. Η εισφοροδιαφυγή, λοιπόν, έχει καταστεί συστηματική συμπεριφορά απαραίτητη για την επιβίωση και όχι για την αύξηση κερδοφορίας. Η χρήση των εισοδημάτων παλαιοτέρων χρήσεων ως βάση υπολογισμού εισφορών για κάποιες ομάδες ελευθέρων επαγγελματιών οδηγεί σε αναντιστοιχία εισφορών με τα πραγματικά εισοδήματα του έτους και βέβαια σε μια πραγματική αναδρομική επιβάρυνση των ασφαλισμένων και ιδίως στους δικηγόρους. Ξέρουμε ότι, λόγω αποχής, το εισόδημα του έτους 2016 είναι πολύ μικρότερο από το εισόδημα του έτους 2015, επί του οποίου, όμως, θα υπολογιστούν οι εισφορές του 2016. Αυτό είναι αναντιστοιχία, είναι στρέβλωση. Οι δικηγόροι κάνουν λόγο για αφαίμαξη των εισοδημάτων τους, διότι αυτήν τη στιγμή υποχρεούνται να καταβάλουν ταυτοχρόνως και τις εισφορές του παρελθόντος έτους, όπως γίνεται συνήθως τους πρώτους μήνες του τρέχοντος έτους, αλλά και τις τρέχουσες εισφορές επομένως, επιπλέον επιβάρυνση. Άλλοι εξαιρούνται με εγκύκλιο, και μάλιστα αυτοί που έχουν την ιδιότητα δικηγόρου συνεργάτη σε δικηγορική εταιρεία, από τη δυνατότητα να ασφαλίζονται ως μισθωτοί ώστε οι εισφορές τους να επιμερίζονται μεταξύ εργοδότη και εργαζόμενου. Αυτό νομίζω είναι άλλο ένα επιπλέον δυσμενές μέτρο για αυτήν τη συγκεκριμένη επαγγελματική τάξη. Απορώ πώς δύο δικηγόροι αποφάσισαν να εξοντώσουν στην ουσία όλους τους υπόλοιπους δικηγόρους. Η συμβουλή των δικηγορικών συλλόγων είναι να διατυπώνεται γραπτή επιφύλαξη προς τον ΕΦΚΑ πριν την καταβολή της εισφοράς. Ενώ το νομοθέτημά σας, το ασφαλιστικό Κατρούγκαλου, θεωρείται τόσο άρτιο για τον δικηγορικό κόσμο της χώρας, η ολομέλεια των δικηγορικών συλλόγων έχει αποφασίσει να προχωρήσει σε κατάθεση προσφυγών για κάθε δικηγορικό σύλλογο ενώπιον του Συμβουλίου της Επικρατείας για κήρυξη του νόμου αυτού ως αντισυνταγματικού. Τέτοια αρτιότητα, τέτοια αποδοχή από τον κατ' εξοχήν νομικό κόσμο της χώρας στο ασφαλιστικό σας.
Κλείστε, κύριε Παναγιωτόπουλε, παρακαλώ.
Σε ένα λεπτό ολοκληρώνω, κύριε Πρόεδρε. Ακούσαμε για τους εμπόρους ότι λίγο πολύ είναι και ευχαριστημένοι γιατί καταβάλλουν μειωμένες εισφορές και για κάποιους ίσως να ισχύει. Αλλά, ξέρετε γιατί ισχύει; Λόγω του τζίρου τους, που έχει εξαφανιστεί. Δηλαδή, η μείωση του τζίρου θα πρέπει να θεωρείται επιτυχία, διότι αυτή θα συνεπάγεται μειωμένες εισφορές ακόμα και λόγω απόκρυψης εισοδήματος με μη έκδοση απόδειξης. Όποιος κυκλοφορεί στην πιάτσα ξέρει ότι όποιος μπορεί να γλιτώσει την απόδειξη δεν την εκδίδει. Και αυτό δεν γίνεται μόνο λόγω του ότι ο έμπορος προσπαθεί να είναι πονηρός, αλλά και λόγω του ότι ο πελάτης - επομένως και οι δύο πλευρές που συναλλάσσονται - του το ζητάει. Και στο βάθος, βέβαια, είναι η φάκα της μειωμένης σύνταξης και κανείς δεν κάνει λόγο γι' αυτό. Επίσης, και κάτι άλλο για το οποίο επίσης δεν γίνεται λόγος εκτενώς: Η στροφή στην ιδιωτική ασφάλιση για υγειονομική κάλυψη. Όσο καταλαβαίνουν οι ασφαλισμένοι ότι αυτό το σύστημα δεν πρόκειται να παράσχει υπηρεσίες τουλάχιστον υγειονομικής κάλυψης, στρέφονται στην ιδιωτική ασφάλιση την οποία εσείς βάζετε στο σύστημα από την πίσω πόρτα. Και κατά τα άλλα εξορκίζετε κάθε τι ιδιωτικό και την ιδιωτική ασφάλιση. Αν είναι να το κάνουμε - για εμένα πρέπει να ανοίξει αυτή η συζήτηση - πρέπει να το κάνουμε με το αντίστοιχο θεσμικό κύρος και όχι από την πίσω πόρτα, όχι έτσι όπως γίνεται.
Κλείστε, κύριε Παναγιωτόπουλε, σας παρακαλώ πολύ.
Και κάτι τελευταίο και κλείνω, κύριε Πρόεδρε. Ένα μελλοντικό σενάριο, μια υπόθεση εργασίας: Έστω ότι στο μέλλον γίνεται έλεγχος από την εφορία σε μία επιχείρηση και αποκαλύπτεται αποκρυβέν εισόδημα. Θα καταβληθούν ασφαλιστικές εισφορές και επ' αυτού; Πώς θα το κάνετε; Θα ήθελα μία διευκρίνιση. Για να μη μιλήσω για το απόλυτο αλαλούμ με τα μπλοκάκια και τις δυσλειτουργίες του ΕΦΚΑ.
Στη δευτερολογία σας αυτά.
Η ζημιά είναι πάρα πολύ μεγάλη και πολύ φοβούμαι ότι όταν κληθούν να τη διαχειριστούν οι επόμενοι, θα είναι πολύ λίγα αυτά που θα μπορούν να κάνουν. Σε κάθε περίπτωση όμως το μοντέλο αυτό έχει καταρρεύσει και χρειάζεται επειγόντως αλλαγή, εν όψει βέβαια και των νέων μειώσεων, που είναι δεδομένο ότι θα έρθουν και είναι υπό διαπραγμάτευση αυτήν τη στιγμή, όχι βέβαια από την κ. Αχτσιόγλου τώρα στο «Χίλτον». Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μία μαθήτριες και μαθητές και τρεις συνοδοί εκπαιδευτικοί τους από το 1ο Γυμνάσιο Σκύδρας Πέλλας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, έχω την τιμή να ανακοινώσω προς τη Βουλή των Ελλήνων ότι έχει κατατεθεί πρόταση για σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης κατά το άρθρο 86 παράγραφος 3 του Συντάγματος, τα άρθρα 153 του Κανονισμού της Βουλής και το άρθρο 5 του ν.3126/2003 περί της ποινικής ευθύνης Υπουργών. Είναι πολυσέλιδη η πρόταση και θα κατατεθεί στη συνέχεια στα Πρακτικά. Προχωρούμε στον τέταρτο επερωτώντα κ. Γεώργιο Βλάχο.
Ευχαριστώ, κύριε Πρόεδρε. Κυρίες και κύριοι συνάδελφοι, θα συμφωνήσω απόλυτα με τους προηγούμενους ομιλητές σε ό,τι έχει να κάνει με τις σημαντικές απώλειες που υπέστησαν στο σύνολό τους οι συνταξιούχοι, αλλά και στην απόγνωση που έχει οδηγήσει χιλιάδες ασφαλισμένους η εφαρμογή του νέου ασφαλιστικού συστήματος που εσείς, κύριε Υπουργέ, φέρατε και για το οποίο μάλιστα δηλώνετε υπερήφανοι. Δυστυχώς για ακόμα μία φορά επιβεβαιώνονται απόλυτα οι ανησυχίες μας. Οι επισημάνσεις μας ότι ο ΕΦΚΑ θα αντιμετωπίσει σοβαρά προβλήματα ως προς την οικονομική του βιωσιμότητα επαληθεύτηκαν με το καλημέρα. Τα έσοδα παρουσιάζουν σημαντική υστέρηση. Η εισπραξιμότητα στους ελεύθερους επαγγελματίες και αυτοαπασχολούμενους είναι ιδιαίτερα χαμηλή, ενώ πολλοί σπεύδουν να κλείσουν τα μπλοκάκια για να γλυτώσουν τις υψηλές εισφορές. Με τον νόμο που φέρατε πλήξατε σχεδόν στο σύνολό τους τις επαγγελματικές τάξεις, περιλαμβανομένων και των αγροτών μη λαμβάνοντας υπ' όψιν τις ιδιαιτερότητες του συγκεκριμένου κλάδου. Οι αλλαγές στις εισφορές αλλά και στις συντάξεις εκατοντάδων χιλιάδων αγροτών από την εφαρμογή του νέου ασφαλιστικού είναι σαρωτικές. Σχεδόν όλοι οι ασφαλισμένοι στον ΟΓΑ είδαν αυξημένες τις εισφορές τους, απόρροια του νέου τρόπου υπολογισμού τους. Οι αυξήσεις όμως δεν σταματούν εκεί. Οι αγρότες, με βάση το νέο ασφαλιστικό, θα πρέπει να καταβάλουν αυξήσεις, που για την κύρια σύνταξη θα ανέλθουν σταδιακά έως το 2022 στο 20% και για την υγεία στο 6,95% επί του καθαρού φορολογητέου εισοδήματός τους. Κι ενώ οι αγρότες πληρώνουν το 2022 το σύνολο των εισφορών, δικαιούνται να πληρωθούν ολόκληρη τη σύνταξή τους το 2032. Σε όλα τα παραπάνω θα πρέπει να συνυπολογισθεί και το γεγονός ότι οι αγρότες, στο πρώτο εξάμηνο του 2017 θα επιβαρυνθούν διπλά, καθώς θα πρέπει να πληρώσουν τις εισφορές τόσο για το πρώτο όσο και για το δεύτερο εξάμηνο του 2016. Το τραγικό της όλης υπόθεσης δεν σταματά εδώ, αφού όσοι συμπλήρωσαν τον χρόνο συνταξιοδότησης έως το τέλος του 2016 και έχουν υποβάλει φάκελο συνταξιοδότησης καλούνται με ειδοποιητήρια να πληρώσουν και τις ασφαλιστικές εισφορές τους για τους μήνες Ιανουάριο και Φεβρουάριο του 2017. Και προφανώς θα συνεχίσουν, κύριε Υπουργέ, να φθάνουν τα ειδοποιητήρια και για τους άλλους μήνες του 2017 έως ότου κάποιος από τους λιγοστούς υπαλλήλους βρει τον χρόνο να ασχοληθεί με τους υποβληθέντες φακέλους. Αυτό δεν είναι ασφαλιστική μεταρρύθμιση, είναι ταλαιπωρία, είναι ανασφάλεια για τους αγρότες. Τους αγρότες που καλούνται να ανταπεξέλθουν σε συσσωρευμένες υποχρεώσεις στην αρχή του έτους, όταν είναι γνωστό στους έχοντες στοιχειώδη επαφή με την αγροτική παραγωγή ότι το πρώτο εξάμηνο κάθε χρόνου θεωρείται κενός χρόνος για τα εισοδήματα των αγροτών. Όμως, και όσοι αγρότες περίμεναν με αγωνία τις επιστροφές φόρων είδαν αυτά τα ποσά να μην πηγαίνουν στους ακατάσχετους λογαριασμούς που είχαν δηλώσει, αλλά στην εφορία, προκειμένου να συμψηφίσουν μελλοντικά και ρυθμισμένα χρέη τους. Αυτό είναι απάτη, είναι κλοπή και κανείς δεν είχε την ευαισθησία, κύριε Υπουργέ, να ενημερώσει αυτούς τους δικαιούχους ότι τα χρήματα που περίμεναν δεν πρέπει τελικά να τα περιμένουν. Έρχομαι τώρα στους συνταξιούχους αγρότες. Με τις διατάξεις που ψηφίσατε στην πράξη διαμορφώνετε διαφορετικές ταχύτητες συνταξιούχων ανάλογα με την ημερομηνία εξόδου στη συνταξιοδότηση. Το παλαιό σύστημα προέβλεπε υπολογισμό της σύνταξης με βάση τα χρόνια ασφάλισης και τις καταβληθείσες εισφορές και μάλιστα τα τελευταία χρόνια. Το νέο σύστημα λαμβάνει υπ' όψιν του όλο το ασφαλιστικό διάστημα και στο τέλος παρέχει το άθροισμα της εθνικής και της ανταποδοτικής σύνταξης. Είναι σαφές ότι οι νέες συντάξεις θα είναι σημαντικά χαμηλότερες σε σχέση με τις παλιές και, όπως είπα, στους αγρότες θα καταβληθεί ολόκληρη η σύνταξη μετά το 2031. Μεγαλύτερες εισφορές, μικρότερες συντάξεις. Αυτό δεν είναι στήριξη των ανθρώπων του καθημερινού μόχθου στη γη, είναι εξαπάτηση, είναι κοροϊδία. Ακόμα και σήμερα δεν υπάρχουν απαντήσεις σχετικά με το τι θα γίνει με τους συνταξιούχους αγρότες που παράλληλα δημιουργούν αγροτικό εισόδημα, συνεχίζοντας να ασχολούνται με την μικρή αγροτική τους εκμετάλλευση. Μέχρι σήμερα η σχετική πρόβλεψη για μείωση της σύνταξης κατά 60% ίσχυε μόνο για τους αυτοαπασχολούμενους στους άλλους τομείς της οικονομίας μας. Εσείς ήρθατε και αυτή τη ρύθμιση την εφαρμόσατε στον αγροτικό τομέα. Αλήθεια, αυτή είναι η αγάπη για τους αγρότες; Έτσι, μην έχοντας διαδικασίες και ελεγκτικό μηχανισμό ώστε να εντοπίζεται και να αντιμετωπίζεται εντός του πλαισίου που θέτει ο νόμος η απασχόληση των συνταξιούχων αγροτών, θα καταφύγετε σε οριζόντια μέτρα, μοιράζοντας αδικίες και απογοητεύσεις στους συνταξιούχους αγρότες. Η προχειρότητα δεν σταματάει εδώ. Με την εφαρμογή του ν. 4387 δεν προβλέπεται ο θεσμός του ανταποκριτή του ΟΓΑ. Οι ανταποκριτές αποτελούσαν τον συνδετικό δεσμό μεταξύ ΟΓΑ, των ασφαλισμένων και των συνταξιούχων. Σήμερα οι αγρότες δεν γνωρίζουν πού πρέπει να απευθυνθούν και δεν λαμβάνουν από πουθενά πληροφορίες και βοήθεια ως προς τα ασφαλιστικά τους θέματα. Είναι σαφές, κύριε Υπουργέ, ότι εκτός από το σημαντικό πλήγμα που φέρατε στον αγροτικό κόσμο και την επιβολή της τόσο υψηλής φορολογίας αλλά και υψηλών ασφαλιστικών εισφορών, έχετε αφήσει στο σκοτάδι και χωρίς ενημέρωση χιλιάδες αγρότες αναφορικά με το τι θα ισχύει για αυτούς από εδώ και πέρα. Οι αγρότες είναι μια ειδική κατηγορία επαγγελματιών, οι οποίοι όμως σήμερα αντιμετωπίζονται ενιαία, χωρίς καμία πρόνοια του νόμου για τις ιδιαιτερότητες του αγροτικού τομέα, όπως η ύπαρξη πολλών και μάλιστα μικρών οικογενειακών εκμεταλλεύσεων, αλλά και η διακύμανση των εισοδημάτων τους, οφειλόμενη συχνά σε απρόβλεπτους παράγοντες που είναι εκτός του ελέγχου τους. Αυτή είναι η πραγματικότητα. Η Κυβέρνηση, αντί να στηρίξει τον πρωτογενή τομέα, που μπορεί άμεσα να συμβάλλει στην αύξηση της παραγωγής, ουσιαστικά τον τιμωρεί. Αντί να τον παρακινήσει να κάνει επενδύσεις, επεκτάσεις πάνω στη δουλειά του, στους αγρότες επιβάλλει συμπληρωματικούς φόρους, φόρο στο κρασί και οτιδήποτε άλλο σκεφθείτε στο μέλλον. Και αφού μιλώ για φόρους, αλήθεια, κύριε Υπουργέ, θέλω σήμερα να σας ρωτήσω και θα περιμένω να ακούσω την απάντησή σας: Θα μειώσετε το αφορολόγητο των αγροτών τώρα, στα πλαίσια του κλεισίματος της αξιολόγησης; Αυτά είναι τα κρίσιμα ερωτήματα που εκφράζουν την αγωνία του αγροτικού κόσμου. Δυστυχώς, η Κυβέρνηση υπεκφεύγει σιωπώντας. Όμως, κύριε Υπουργέ, αυτό δεν θα μπορείτε να το κάνετε για πολύ καιρό. Η αγωνία των αγροτών έχει ξεχειλίσει και εσείς πρέπει να αναλάβετε τις ευθύνες σας. Σας ευχαριστώ.
Τον λόγο έχει ο πέμπτος επερωτών, ο συνάδελφος κ. Μπουκώρος Χρήστος.
Ευχαριστώ, κύριε Πρόεδρε. Κύριε Υφυπουργέ, η Κυβέρνησή σας έχει καταγράψει πολλές αποτυχίες, τόσες πολλές που δεν έχει καταγράψει καμμία άλλη σε διάστημα δύο και πλέον ετών. Η αποτυχία σας, όμως, στο ασφαλιστικό είναι πραγματικά εμβληματικού χαρακτήρα και είναι τέτοια, γιατί απέτυχε σε όλες τις στοχεύσεις. Δεν υλοποιήθηκε καμμία από τις δεσμεύσεις του Υπουργού κ. Κατρούγκαλου, ο οποίος ήταν και ο εισηγητής του νομοσχεδίου. Θα αναφερθώ σε κάποιες συγκεκριμένες περιπτώσεις, για να καταδείξω την προχειρότητα, με την οποία εισήχθη και ψηφίστηκε το συγκεκριμένο νομοσχέδιο, που ταλαιπωρεί σήμερα ολόκληρη την ελληνική κοινωνία. Και την ταλαιπωρεί, κύριε Υφυπουργέ, διότι ο ΕΦΚΑ δεν λειτουργεί. Η πρόβλεψη του νόμου ήταν για 1-1-2017. Πάμε για τα μέσα του τρίτου μήνα και οι Έλληνες ασφαλισμένοι είναι ουσιαστικά «στον αέρα». Συντάξεις δεν καταβάλλετε, συντάξεις μειώνετε, η βιωσιμότητα του ασφαλιστικού δεν έχει επιτευχθεί και ώριμα ασφαλιστικά δικαιώματα έχουν θιγεί. Παίρνοντας αφορμή από τα όσα είπε ο συνάδελφος που προηγήθηκε, ο κ. Βλάχος, θα ήθελα να σας πω ότι το ζήτημα των αγροτών είναι πάρα πολύ σημαντικό. Τους έχετε αφήσει κυριολεκτικά ξεκρέμαστους. Δεν έχετε εκδώσει την εγκύκλιο για τους συνταξιούχους αγρότες. Εσείς μπορεί να μην το γνωρίζετε, κύριε Υπουργέ, αλλά τον Μάρτιο οι αγρότες πρέπει να υποβάλουν δήλωση ΟΣΔΕ, προκειμένου να επιδοτηθούν. Τι τους λέτε σήμερα, από αυτή την Αίθουσα; Να υποβάλουν δήλωση, με τον κίνδυνο να χάσουν το 60% της σύνταξής τους ή να μην υποβάλουν δήλωση ΟΣΔΕ και να χάσουν την επιδότησή τους; Μπρος γκρεμός και πίσω ρέμα! Δεν έχετε λάβει υπ' όψιν σας ότι υπάρχουν αγρότες, κύριε Υπουργέ, οι οποίοι είναι νέοι συνταξιούχοι, από φέτος επί παραδείγματι, και οι οποίοι ταυτοχρόνως είναι και γονείς ανήλικων τέκνων. Τι θα κάνουν αυτοί οι αγρότες; Θα εκχωρήσουν τα δικαιώματά τους και την περιουσία τους, στερώντας από τα σημερινά ανήλικα τέκνα το δικαίωμα της συνέχισης του αγροτικού επαγγέλματος; Γιατί παίζετε με την αγωνία τους; Γιατί παίζετε με τις περιουσίες τους; Γιατί παίζετε με το δικαίωμά τους στην ιδιοκτησία; Γιατί δεν το διευκρινίζετε επιτέλους; Δεν έχει το δικαίωμα ο αγρότης, που σήμερα είναι εξήντα έξι ετών και έχει δυο, τρία ανήλικα τέκνα δεκατριών, δεκατεσσάρων ή δεκαπέντε ετών να τους μεταβιβάσει αύριο τα δικαιώματα και την περιουσία, μια περιουσία που βρήκε από τον πατέρα του, από τον παππού του και από τον προπάππου του; Έρχεται μια αναποτελεσματική και επικίνδυνη Κυβέρνηση σήμερα να του αφαιρέσει αυτό το δικαίωμα; Εκεί όμως, κύριε Υφυπουργέ, που είναι καταφανής η κοινωνική σας αναλγησία, είναι στις συντάξεις χηρείας. Έχετε αφήσει οικογένειες που έχουν να αντιμετωπίσουν το πένθος από τον αδόκητο χαμό των δικαιούχων οικογενειών, χωρίς ένα ευρώ για έξι, επτά, οκτώ, εννιά μήνες. Και όσοι παίρνουν την προκαταβολή και την προσωρινή σύνταξη χηρείας, λαμβάνουν 345 ευρώ, κύριε Υφυπουργέ. Μπορεί μια τετραμελής οικογένεια να ζήσει επί τόσο διάστημα με 345 ευρώ, κύριε Υφυπουργέ; Αυτό είναι η επιτομή της κοινωνικής αναλγησίας της Κυβέρνησης ΣΥΡΙΖΑ - ΑΝΕΛ! Όμως δεν κάνατε μόνο αυτό. Οι χήρες θα αναγκαστούν να μείνουν στον κοινωνικό καιάδα, στον οποίο τις τοποθετείτε, αν έχουν την ατυχία να μη συμπληρώνουν το πεντηκοστό πέμπτο έτος της ηλικίας, μετά το μεταβατικό διάστημα των τριών ετών, που προβλέπει ο νόμος Κατρούγκαλου. Δηλαδή, θα μείνουν ανασφάλιστες. Δεν θα πάρουν ούτε την εθνική σύνταξη. Αν έχουν την ατυχία σήμερα να είναι πενήντα ετών και να χάσουν τον σύζυγο ή τη σύζυγο, θα αναγκαστούν να μείνουν ανασφάλιστοι και χωρίς κανέναν πόρο, για ολόκληρη τη ζωή τους. Και μη μου πείτε για το ελάχιστο εγγυημένο εισόδημα, το οποίο δεν έχει εφαρμοστεί ακόμη και δεν μπορεί να καλύψει πολυμελείς οικογένειες, που είχαν ρυθμίσει τη ζωή τους επί δεκαετίες μ' ένα συγκεκριμένο εισόδημα. Θίξατε, όμως, και ώριμα ασφαλιστικά δικαιώματα ή μάλλον βάναυσα καταργήσατε ώριμα ασφαλιστικά δικαιώματα, κύριε Υφυπουργέ. Με τον ενιαίο ν.4336 του 2015, εισήχθη η διάταξη ότι οι εργαζόμενοι, των οποίων τα ασφαλιστικά ταμεία προέβλεπαν τριακονταπενταετία χωρίς όριο ηλικίας, έχουν ποινή, «πέναλτι», δεκατέσσερις φορές μεγαλύτερη από τους συναδέλφους τους, που τα ταμεία τους προέβλεπαν τριακονταπενταετία με όριο ηλικίας τα πενήντα πέντε. Είναι ισονομία αυτό, κύριε Υπουργέ; Η διάταξη πέρασε στο ν.4387 «τράνζιτ» και έστειλε ανθρώπους, που ήταν έναν μήνα πριν από τη συνταξιοδότηση, να εργαστούν στον ιδιωτικό τομέα από τριάμισι ως εφτά χρόνια επιπλέον, ενώ οι συνάδελφοί τους άλλων ασφαλιστικών ταμείων μόνο ένα εξάμηνο. Είναι ισονομία αυτό, κύριε Υφυπουργέ; Από εκεί και πέρα, γενικότερα το ασφαλιστικό νομοσχέδιο δεν πέτυχε καμμία βιωσιμότητα όπως ο κ. Κατρούγκαλος είχε υποσχεθεί. Ο ΕΦΚΑ ξεκινάει με 1,5 δισ. «μαύρη τρύπα». Συντάξεις δεν δίνετε κι έχετε αφήσει οικογένειες ολόκληρες χωρίς κανέναν πόρο. Θα ήθελα κάποιες απαντήσεις γι' αυτά τα τρία ζητήματα, κύριε Υφυπουργέ, γιατί είναι ζητήματα, τα οποία πραγματικά έχουν ρίξει στη δυστυχία και στην ανασφάλεια χιλιάδες ελληνικές οικογένειες. Αυτά επέτυχε το ασφαλιστικό νομοσχέδιο Κατρούγκαλου. Θα επανέλθω στη δευτερολογία μου.
Ωραία. Κάνω πρόταση στους δύο τελευταίους επερωτώντες συναδέλφους, επειδή ούτε στην πρωτολογία σας σε τρία λεπτά προλαβαίνετε να πείτε κάτι κι ούτε σε δύο λεπτά στη δευτερολογία σας, αν συμφωνείτε, να σας συνενώσω τον χρόνο, ώστε να μπορέσετε να αναπτύξετε την άποψή σας καλύτερα.
Ναι, συμφωνούμε, κύριε Πρόεδρε.
Ορίστε, κύριε Κατσανιώτη, έχετε τον λόγο. Άρα αντί για τρία, θα έχετε πέντε λεπτά με μια σχετική ανοχή, για να μπορέσετε να πείτε την άποψή σας.
Ευχαριστώ, κύριε Πρόεδρε. Παίρνοντας αφορμή από τους προηγούμενους, δεν θα ήθελα να αφήσω ασχολίαστο το τι έχει συμβεί με τον κόσμο της υπαίθρου. Αυτή η Κυβέρνηση διέλυσε τον ΟΓΑ, αφού έφερε μια τεράστια αναστάτωση στους ανθρώπους του μόχθου, στους ανθρώπους που η ίδια λέει ότι μπορεί να είναι ένας πυλώνας ανάπτυξης για τη χώρα. Το «κράτος των Αθηνών», οι Υπουργοί με τα μαντηλάκια, είναι πολύ δύσκολο να καταλάβουν τι σημαίνει να είσαι αγρότης. Είναι πολύ δύσκολο να καταλάβουν ότι όπου βγαίνουν δασικοί χάρτες, σε όποια περιοχή της χώρας, οι αγρότες τρελαίνονται. Είναι πολύ δύσκολο να καταλάβουν τη διαφορά, που έχει ένα βοσκοτόπι, από το Πανόραμα της Βούλας. Είναι πολύ δύσκολο να καταλάβουν τι σημαίνει να λιμνάζουν τα χρήματα του ΕΣΠΑ 2014-2020 στο Υπουργείο Αγροτικής Ανάπτυξης, κάθε μέρα να λένε ότι θα βγουν καινούρια προγράμματα και αυτά τα χρήματα να μένουν αναξιοποίητα από την Κυβέρνηση, που εχθρεύεται την ύπαιθρο, από την Κυβέρνηση που εχθρεύεται την περιφέρεια. Εκτός από την περιφέρεια, τους αγρότες και την ύπαιθρο, αυτή η Κυβέρνηση εχθρεύεται και κάτι ακόμη. Εχθρεύεται τους επιστήμονες, εχθρεύεται τους γιατρούς, τους δικηγόρους, τους μηχανικούς, τους ανθρώπους που δημιουργούν. Τους εχθρεύεται, γιατί θέλει την ισοπέδωση προς τα κάτω. Τους εχθρεύεται και τους εξοντώνει. Τους εξοντώνει με ένα φορολογικό - ασφαλιστικό και στην ουσία, δεν τους δίνει το δικαίωμα να μπορέσουν να λειτουργήσουν. Ειδικά, γιατροί, δικηγόροι και μηχανικοί, ασφαλισμένοι του πρώην ΕΤΑΑ, καλούνται μέχρι το τέλος Μαρτίου να καταβάλουν την πρώτη και δεύτερη μηνιαία δόση της εισφοράς 26,95 για το δηλωθέν εισόδημα του 2015, τις εισφορές του β΄ εξαμήνου του 2016, αλλά και τις δόσεις των ρυθμίσεων των χρεών τους. Παράλληλα, εκκρεμεί η αποστολή των ειδοποιητηρίων για το χαράτσι 11% για επικουρική σύνταξη και εφάπαξ. Με άλλα λόγια, αυτοί οι άνθρωποι καλούνται να αντέξουν έναν μαραθώνιο χαρατσιών, τον οποίο είναι βέβαιο πως πάρα πολλοί δεν θα αντέξουν. Ο Πρωθυπουργός ευαγγελίζεται την προστασία των νέων επαγγελματιών, τη στήριξή τους και την προώθηση της καινοτομίας. Όμως, στην πράξη, υπογράφει τον επαγγελματικό τους θάνατο. Είναι απόλυτα υπεύθυνος ο κ. Τσίπρας γι' αυτό το ασφαλιστικό μόρφωμα, που καλεί τους πάντες να καταβάλουν εισφορές για εισοδήματα του 2015, που κατά κανόνα και τεκμήριο ήταν υψηλότερες του 2016, αλλά και γιατί κοροϊδεύει κατάμουτρα τους νέους επιστήμονες, με δήθεν μειωμένες εισφορές στην αρχή, αλλά τη διαφορά θα πρέπει να την πληρώσουν εντός δεκαπενταετίας και μάλιστα, με προσαύξηση. Υπεύθυνη, όμως, είναι και η σημερινή Υπουργός Εργασίας, στενή συνεργάτιδα του πρώην Υπουργού Εργασίας, που δεν ξέρω εάν έχει αντιληφθεί το τέρας που δημιούργησε και εάν σκοπεύει να το σκοτώσει με τον ένα και μοναδικό τρόπο, δηλαδή να το καταργήσει. Κύριε Υφυπουργέ, θα σας πω δύο πράγματα, γιατί λέτε ότι ο κόσμος έξω σας μιλάει για εισφορές: Γιατροί, δικηγόροι και μηχανικοί σε όλη τη χώρα ξέρουμε ότι δεν θα αντέξουν. Έχω εδώ την προσφυγή, που έχει καταθέσει ο Ιατρικός Σύλλογος Πάτρας. Φαντάζομαι ότι δεν είναι ο μόνος και ότι έχετε πολλές. Άρα, δεν είναι ο Ιατρικός Σύλλογος Πάτρας μέσα σε αυτούς που σας λένε στον δρόμο να τους αυξήσετε τις εισφορές, όπως δεν είναι και ο Δικηγορικός Σύλλογος Πάτρας και το Τεχνικό Επιμελητήριο. Αντιλαμβάνεστε ότι έχετε εξοντώσει τους νέους επιστήμονες και ότι ο μόνος δρόμος που θα έχουν οι επιστήμονες που τελειώνουν τις σπουδές τους, δεν θα είναι να κάνουν το δικό τους γραφείο, αλλά να ψάχνουν να βρουν την τύχη τους στο εξωτερικό. Και επειδή, κύριε Υφυπουργέ, δεν είναι ευκατάστατοι, θα σας δώσω και την πρόσκληση του αποκριάτικου χορού του Δικηγορικού Συλλόγου της Πάτρας, εάν έχετε τον χρόνο να τη δείτε, με τίτλο «Ευκατάστατοι»! Ευχαριστώ.
Τον λόγο έχει ο κ. Ιάσων Φωτήλας για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, πρέπει κατ' αρχάς να πούμε τα πράγματα με το όνομά τους. Δεν αποτελεί μεταρρύθμιση του ασφαλιστικού αυτό που ψήφισε η Κυβέρνηση ΣΥΡΙΖΑ - ΑΝΕΛ τον Μάιο του 2016, με Υπουργό τότε τον κ. Κατρούγκαλο που μετά έφυγε άρον άρον, όπως οι δραπέτες. Πρόκειται για ένα εκτρωματικό κείμενο, γραμμένο στο πόδι. Το αποδεικνύει αυτό η κατάθεση τροπολογίας την τελευταία στιγμή για τον υπολογισμό των συντάξεων. Στην ουσία, ο νόμος κάνει πλιάτσικο στις τσέπες της συντριπτικής πλειοψηφίας των ασφαλισμένων πολιτών και ειδικά των νέων. Μάλιστα, οδηγεί σε νέες περικοπές συντάξεων και εφάπαξ, εκτός των ήδη υφιστάμενων μειώσεων, ύψους περίπου 3,5 δισεκατομμυρίων, τις οποίες τις έχετε αποδεχθεί και θα τις φέρετε σύντομα στη Βουλή προς ψήφιση, κυρίες και κύριοι της συμπολίτευσης. Αλλά, βέβαια, την ίδια στιγμή, το εφάπαξ του διευθυντή σας στη ΔΕΣΦΑ αυξάνεται, εν μέσω ύφεσης, κατά 100.000 ευρώ και ούτε γάτα ούτε ζημιά! Αυτοί είστε. Ψάχνετε μόνο πώς θα αμπαλάρετε την άτακτη υποχώρηση από τις δήθεν «κόκκινες γραμμές» σας. Έχει καταντήσει το πιο σύντομο ανέκδοτο της τελευταίας διετίας: «Οι κόκκινες γραμμές του ΣΥΡΙΖΑ»! Κυρίες και κύριοι συνάδελφοι, στον λίγο χρόνο που έχω, θέλω να αναφερθώ στα πλείστα προβλήματα, που δημιουργήθηκαν στους ελεύθερους επαγγελματίες, που υφίστανται, μαζί με τους νέους ασφαλισμένους, τις περισσότερες επιβαρύνσεις με το ασφαλιστικό - λαιμητόμο του κ. Κατρούγκαλου. Ιδιαίτερα η απαίτηση για καταβολή εισφορών, βάσει του εισοδήματος του 2015, δημιουργεί πρωτόγνωρες επιβαρύνσεις στις οφειλόμενες εισφορές και βεβαίως, ταυτόχρονα οδηγεί στην αναντιστοιχία εισφορών - εισοδημάτων. Επιπλέον, πολλοί επαγγελματίες στα ασφαλιστικά ταμεία θα πρέπει να διαχειριστούν την πρωτόγνωρη κατάσταση ανοργανωσιάς και διάλυσης, που επικρατεί στα κατά τόπους γραφεία του νέου ασφαλιστικού φορέα, του ΕΦΚΑ. Η περίπτωση της εκλογικής μου περιφέρειας, της Αχαΐας, και συγκεκριμένα της Πάτρας είναι ενδεικτική της αποδιοργάνωσης. Εκτός από την ταλαιπωρία που υφίστανται οι πολίτες στα γραφεία του πρώην ΙΚΑ - σας καταθέτω σχετικά τις εικόνες ντροπής με τις απίστευτες ουρές - θέλω να αναφέρω και το πρόβλημα του Ενιαίου Ταμείου Ανεξάρτητα Απασχολούμενων, του τομέα Υγειονομικών, του πρώην ΤΣΑΥ στην Πάτρα. [[Στο σημείο αυτό ο Βουλευτής κ. Ιάσων Φωτήλας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παρουσιάζει και αυτό, κυριολεκτικά εικόνες διάλυσης, αφού επανειλημμένα κλείνει τις πόρτες του και δεν εξυπηρετεί τους υγειονομικούς, χωρίς καμμία προηγούμενη ενημέρωση. Ως συνέπεια, όλοι οι υγειονομικοί, όπως ιατροί, φαρμακοποιοί και άλλοι, αδυνατούν να εκδώσουν διάφορα απαραίτητα δημόσια έγγραφα, όπως φορολογική ενημερότητα, να ενημερώσουν την ασφαλιστική τους ικανότητα, αλλά και να τακτοποιήσουν συνταξιοδοτικές υποθέσεις. Ανάλογα προβλήματα επισημαίνουν οι δικηγόροι στην Πάτρα, αλλά και πανελλαδικά, με επιστολή τους από τις 6 Μαρτίου 2017. Πρέπει να μας πείτε, κύριε Υπουργέ, αν υπάρχει κάποια σχετική μελέτη, κάποια πρόβλεψη για τον τρόπο μετάβασης των πρώην ασφαλιστικών ταμείων στον Ενιαίο Φορέα Κοινωνικής Ασφάλισης σε επίπεδο περιφέρειας. Αν υπάρχει, τι προβλέπετε, ώστε να μην αντιμετωπίζουν σχετικά προβλήματα οι ελεύθεροι επαγγελματίες στις περιφέρειες της χώρας; Κυρίες και κύριοι συνάδελφοι, το χάος που προκάλεσε ο κ. Κατρούγκαλος με τον ασφαλιστικό του νόμο και αναδείχθηκε με την επίκαιρη επερώτηση της Νέας Δημοκρατίας, δεν πέφτει ως κεραυνός εν αιθρία. Πάει μαζί με τα στοιχεία της ΕΛΣΤΑΤ, που δεν γνώριζε ο Πρωθυπουργός, με τη ΔΕΗ που παραπαίει, με την ελεεινή κατάσταση των προσφύγων και μεταναστών στη Μόρια και με το 70% των χρημάτων, που δόθηκαν από την Ευρωπαϊκή Ένωση, να μη γνωρίζουμε πού έχουν πάει. Πάει παρέα με τα «θαύματα» του κ. Φλαμπουράρη και με την τραγική κατάσταση στην υγεία του κ. Πολάκη. Όλα αποκαλύπτουν μια πρωτοφανή ανικανότητα διακυβέρνησης και διοίκησης, που τρομάζει τους πολίτες. Ειδικά για το ασφαλιστικό, τα πρώτα στοιχεία που δημοσιεύτηκαν για τον νέο ΕΦΚΑ του Μαΐου του 2016, σε σχέση με τον Απρίλιο του 2016, είναι εντυπωσιακά αρνητικά και αποθαρρυντικά, για το μέλλον της κοινωνικής ασφάλισης, αλλά και της κοινωνικής συνοχής στη χώρα μας. Ενώ τα προηγούμενα χρόνια για την πληρωμή της σύνταξης ενός συνταξιούχου αρκούσαν οι εισφορές από τέσσερις εργαζόμενους, πλέον, λόγω της συρρίκνωσης των εισοδημάτων από την απασχόληση, παράλληλα με την επικράτηση των ευέλικτων μορφών απασχόλησης, θα πρέπει να πληρώσουν δέκα εργαζόμενοι. Με τον ρυθμό αυτό, το 2055 εκτιμάται ότι ο λογαριασμός που βγαίνει είναι τρομακτικός, αφού θα χαθούν εισφορές ύψους 65,6 δισεκατομμυρίων ευρώ. Ναι, το κατάφερε και αυτό η Κυβέρνηση της «πρώτη φορά αριστεράς», οι ευέλικτες μορφές εργασίας να υπερβαίνουν τις μόνιμες και οι μισθοί στον ιδιωτικό τομέα να μειώνονται περισσότερο! Το έχουμε πει πολλές φορές ως Νέα Δημοκρατία, είναι ζήτημα επιβίωσης του έθνους η απαλλαγή από την Κυβέρνηση ΣΥΡΙΖΑ - ΑΝΕΛ! Χρειάζεται μια νέα κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη, που θα κάνει εκείνες τις μεταρρυθμίσεις και στο φορολογικό, ώστε να δοθεί μια νέα προοπτική για τους πολίτες. Σας ευχαριστώ.
Κυρίες και κύριοι συνάδελφοι, πριν να δώσω τον λόγο στον κύριο Υπουργό - συμπληρωματικά με την ανακοίνωση που ακούσατε πριν από λίγο - έχω να ανακοινώσω στο Σώμα την εξής πρότασης με ημερομηνία 10-3-2017: «Ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας και εκατόν σαράντα τρεις Βουλευτές του κόμματός του και ο Πρόεδρος της Κοινοβουλευτικής Ομάδας των ΑΝΕΛ κ. Παναγιώτης (Πάνος) Καμμένος και οκτώ Βουλευτές του κόμματός του κατέθεσαν πρόταση σύστασης Ειδικής Κοινοβουλευτικής Επιτροπής για τη διενέργεια προκαταρκτικής εξέτασης, κατά το άρθρο 86 παράγραφος 3 του Συντάγματος, τα άρθρα 153 και επόμενα του Κανονισμού της Βουλής και το άρθρο 5 του ν.3126/2003 «Ποινική ευθύνη των Υπουργών» για την ενδεχόμενη τέλεση των αδικημάτων, όπως αναφέρονται στην κατατεθείσα πρόταση και όπως προκύπτουν από τα αναφερόμενα στην πρόταση έγγραφα των Υπουργών Δικαιοσύνης, Διαφάνειας και Ανθρωπίνων Δικαιωμάτων, κατά του πρώην Υπουργού κ. Ιωάννη Παπαντωνίου». Η παραπάνω πρόταση θα καταχωριστεί στα Πρακτικά της σημερινής συνεδρίασης, θα διανεμηθεί στους Βουλευτές και θα οριστεί συζήτηση με ειδική ημερήσια διάταξη. Αυτό το λέω συμπληρωματικά προς ό,τι είπα προηγουμένως.
Τον λόγο έχει τώρα ο κύριος Υπουργός. Θέλω να σας ενημερώσω ότι συνολικά, με την τριτολογία σας, έχετε τριάντα πέντε λεπτά. Η πρωτολογία σας είναι είκοσι λεπτά. Αν χρειαστείτε χρόνο παραπάνω, θα τον έχετε και εσείς, όπως και όλοι. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Όπως είπα και νωρίτερα, αποτελεί εξαιρετικής σημασίας θέμα η οποιαδήποτε συζήτηση γίνεται για την κοινωνική ασφάλιση στις συνθήκες που διατρέχει η χώρα. Και θα περίμενα πραγματικά, έστω και τώρα, καθυστερημένα, να ακούσω ουσιαστικές προτάσεις και σκέψεις των επερωτώντων Βουλευτών. Η Νέα Δημοκρατία, που έχει ως μότο σταθερό την αρχή «pacta sunt servanda» αφίσταται και πάλι των ευθυνών που ανέλαβε με την υπερψήφιση του ν.4336 του Αυγούστου 2015, καθώς από εκείνη τη χρονική στιγμή και μετά δεν κάνει τίποτε άλλο από το να δημιουργεί ένα κλίμα φόβου και ανασφάλειας στην ελληνική κοινωνία. Καμμία πρόταση δεν ακούσαμε, παρά μόνο ότι η Κυβέρνηση πρέπει να φύγει, για να έρθει η Νέα Δημοκρατία. Να γίνει τι, δηλαδή, αφού έρθει η Νέα Δημοκρατία; Να παραμένουν τα εφάπαξ απλήρωτα από τον Σεπτέμβρη του 2013; Πόσα χρόνια, δηλαδή, θα έπρεπε να περάσουν; Να παραμένουν σωρευμένες οι απαιτήσεις των συνταξιούχων να λάβουν οριστική σύνταξη και θα έπρεπε εμείς να έρθουμε για να αρχίσουμε να δίνουμε συντάξεις και να ολοκληρώσουμε την καταβολή τους μέσα στο 2017;
Τι λέτε; Ενενήντα χιλιάδες αιτήσεις έχετε, κύριε Υφυπουργέ…
Κύριε Μπουκώρο, μη διακόπτετε. Δεν γράφεται τίποτα στα Πρακτικά από αυτά που λέτε ούτως ή άλλως.
…
Κύριε Μπουκώρο, δεν διεκόπη…
…
Κύριε Μπουκώρο, με ακούτε; Με βλέπετε ότι είμαι στο Προεδρείο; Με συγχωρείτε! Κατ' αρχάς δεν ξέρετε ότι δεν καταγράφεται τίποτα από τις διακοπές που γίνονται, όχι μόνο από εσάς, αλλά από τον οποιονδήποτε χωρίς μικρόφωνο;
…
Κύριε Μπουκώρο, με συγχωρείτε, θα αναγκαστώ να…
…
Σας παρακαλώ! Δεν διέκοψε κανείς τους ομιλητές της Νέας Δημοκρατίας. Ο Κοινοβουλευτικός Εκπρόσωπος του κόμματός σας θα τα σημειώσει αυτά και θα απαντήσει. Ορίστε, κύριε Υπουργέ, συνεχίστε. Θα έχετε την ανοχή του Προεδρείου λόγω της διακοπής.
…η οποία ελπίζω να μην επαναληφθεί, για να γίνει επιτέλους ουσιαστική συζήτηση, που ακόμα δεν έγινε. Κατάλαβα, κύριε Μπουκώρο, ότι προέρχεστε από αγροτική περιοχή, εξ ου και το ενδιαφέρον σας φαντάζομαι, επειδή μιλούσατε μόνο για αγρότες. Εγώ μιλάω για όλη τη χώρα. Μιλάω για τα προβλήματα που έχει το σύστημα της κοινωνικής ασφάλισης, όλες αυτές τις δεκαετίες που έχουν περάσει. Και έχουμε ευθύνη και εσείς ως Βουλευτές, ως εκπρόσωποι του λαού, της κοινωνίας σε όλες τις διαστρωματώσεις της, να προτείνετε πραγματικά εκείνα που θα αποτελέσουν θετικό βήμα για ένα σύστημα, το οποίο νοσούσε όλα αυτά τα χρόνια. Και είπα, επειδή συμπεριλάβατε και σχετικά ερωτήματα στις πρώτες τοποθετήσεις σας, ότι από τον Αύγουστο του 2013 δεν καταβάλλονταν εφάπαξ. Ας μην ξαναέρθετε στην κυβέρνηση, γιατί θα πρέπει να ανησυχούν οι πολίτες, που περιμένουν τόσο καιρό να απολαύσουν το δικαίωμά τους και δεν μπορούν. Αυτό είπα. Νομίζω ότι αποτελεί ουσιαστική κριτική στην απαίτησή σας να έρθετε στην κυβέρνηση, χωρίς να λέτε τι είναι αυτό που θα κάνετε, διότι αυτό που θα υποσχεθείτε ότι θα κάνετε, δεν το είδαμε ακόμα. Βλέπουμε όμως, τα πεπραγμένα των προηγούμενων ετών. Βλέπουμε ότι περίπου είκοσι τέσσερις χιλιάδες πεντακόσια εφάπαξ θα έχουμε χορηγήσει μέχρι τον Ιούνιο του 2017. Μέχρι τις 31 Δεκεμβρίου του 2016 έχουν δοθεί δεκατρείς χιλιάδες τριακόσια εβδομήντα τέσσερα εφάπαξ και θα δοθούν περίπου έξι χιλιάδες πεντακόσια τον Μάρτιο, δηλαδή είκοσι χιλιάδες οκτακόσια εφάπαξ, θα έχουν ήδη δοθεί μέσα στον μήνα αυτόν. Επομένως, να βλέπουμε τα αποτελέσματα τουλάχιστον με νούμερα, στην πράξη. Μιλάτε για πετσόκομμα των εφάπαξ. Δημόσιος υπάλληλος με σαράντα έτη υπηρεσίας, χωρίς θέση ευθύνης, που θα συνταξιοδοτηθεί το 2017, θα έπαιρνε με προ - μνημονιακό καθεστώς εφάπαξ ύψους περίπου 40.877 ευρώ. Με τον νόμο του κ. Βρούτση θα έπαιρνε 21.573 ευρώ. Με τον ν.4387 θα λάβει 26.500 ευρώ. Και πάλι είναι καλύτερα τα αποτελέσματα, με το νέο τρόπο υπολογισμού. Επομένως, μη μιλάτε για πράγματα, για τα οποία ευθύνεστε με έναν τρόπο αδικαιολόγητο. Δεν είναι μόνο ότι δεν δίνατε. Τα δίνατε και κουτσουρεμένα. Το παράδειγμα που ανέφερα ήταν περίπου 5.000 ευρώ κατώτερο το εφάπαξ. Δεν διαβάσατε ποτέ τον ν.4387, από ότι φαίνεται από τις τοποθετήσεις σας, γιατί στο άρθρο 33, ως τρόπος επανυπολογισμού των ήδη χορηγηθεισών συντάξεων, αναφέρεται ο συντάξιμος μισθός, που χορηγούσε κάθε ταμείο, όπως ήταν οι διατάξεις πριν τον ν.4387. Επομένως, δεν υπάρχει κενό ως προς την υποχρέωση αυτή του επανυπολογισμού και σε καμμία περίπτωση δεν υπάρχει ανάγκη να αναμένουμε το συντελεστή από την ΕΛΣΤΑΤ. Αυτό προβλέπεται ήδη από το νόμο. Το είπα χθες, το ξαναλέω και σήμερα ότι ο επανυπολογισμός γίνεται με βάση τους συντάξιμους μισθούς, που προβλέπονταν για κάθε ταμείο. Άλλωστε, ήδη έχει αρχίσει. Το έχω ξαναπεί στη Βουλή και έχω απαντήσει σε ερωτήσεις. Το 10% ολοκληρώθηκε μέχρι τον Δεκέμβριο του 2016. Το 40% θα έχει ολοκληρωθεί ως το τέλος Μαρτίου για τις παλιές συντάξεις. Επομένως, πώς επανυπολογίζουμε, αν χρειαζόταν ο συντελεστής που δεν υπήρχε; Συντελεστής, λοιπόν, δεν χρειάζεται. Το νέο σύστημα υπολογισμού των συντάξεων δεν οδηγεί σε κάθε περίπτωση σε μείωση συντάξεων. Πράγματι, επιδρά σε υψηλά εισοδήματα. Είναι ένα θέμα, που δεν θα μπορούσαμε να αποφύγουμε, γιατί όταν κάνεις τέτοιες αλλαγές υπάρχουν σημεία που κάποιους ευνοούν και κάποιους δεν τους ευνοούν. Όμως, όπως είχαμε πει - και είμαστε συνεπείς στην αρχική μας δέσμευση - το σύστημά μας ενισχύει τα κατώτατα εισοδήματα, προκειμένου να εξασφαλίζει αξιοπρεπή επίπεδα διαβίωσης. Αποτελεί δέσμευση, που προκύπτει από διεθνείς συμβάσεις, που ισχύουν και για το ασφαλιστικό σύστημα κάθε χώρας. Έχουμε αναφέρει ότι ακόμα και με 500 ευρώ συντάξιμες αποδοχές, το νέο σύστημα αποδίδει για είκοσι έτη ασφάλισης συνολική σύνταξη ύψους 463 ευρώ, δηλαδή ποσοστό αναπλήρωσης 93%. Μιλάμε μόνο για την κύρια σύνταξη. Δεν αναφερόμαστε σε τυχόν καταβαλλόμενη επικουρική. Για σαράντα έτη ασφάλισης αποδίδει ποσοστό αναπλήρωσης 120%. Οι μέσοι όροι αναπλήρωσης που υπάρχουν στην Ευρώπη δεν ξεπερνούν το 70%. Επομένως, η πρακτική που ακολουθήσαμε στην εφαρμογή των συντελεστών για την έκδοση συνταξιοδοτικών αποφάσεων έχει ως κανόνα να προστατεύουμε τα χαμηλά εισοδήματα, για να διασφαλίζουμε αξιοπρεπείς όρους διαβίωσης. Το οικονομικό ισοζύγιο του Ενιαίου Φορέα Κοινωνικής Ασφάλισης είναι πολύ νωρίς, για να το αποτιμήσουμε. Όμως, είναι ενδεικτική η πορεία των εισπράξεων και για το μέλλον. Είπα και χθες ότι είναι αισιόδοξο το στοιχείο πως το μήνα Ιανουάριο είχαμε ένα πλεόνασμα 36.000.000 ευρώ. Έχουμε μια θετική τάση ως προς τις εισπράξεις και έχουμε ένα αυξημένο ποσοστό ως προς την εισπραξιμότητα. Επίσης, πρέπει να προσέξετε τα στοιχεία που δίνουμε κατά καιρούς, για να είναι επωφελής η κάθε συζήτηση που κάνουμε εδώ. Αποδείχθηκε ότι τον Δεκέμβριο του 2016 καταβάλλαμε στον ΕΟΠΥΥ πάνω από 4.300.000.000 ευρώ. Μπόρεσε έτσι ο ΕΟΠΥΥ να δώσει πάνω από 500.000.000 στα δημόσια νοσοκομεία. Για πρώτη φορά, έγιναν τόσο μεγάλης έκτασης πληρωμές στους παρόχους, στη φαρμακευτική και την υγειονομική περίθαλψη. Και γι' αυτό τον λόγο, υπάρχει ικανοποίηση εκ μέρους των φορέων των παρόχων, οι οποίοι, κατά τα προηγούμενα χρόνια, όπως όλοι θυμόμαστε, εκδήλωναν τη μεγάλη αγανάκτησή τους, επειδή δεν πληρώνονται οι παροχές που παρείχαν. Το 2017 θα αποδώσουμε το σύνολο των εσόδων, που θα εισπράξουμε για τον ΕΟΠΥΥ, δηλαδή περίπου 5 δισεκατομμύρια ευρώ, και ήδη μέχρι σήμερα έχουμε αποδώσει, Φλεβάρης - Μάρτης του 2017, περίπου 935 εκατομμύρια ευρώ. Συνεπώς, όλα αυτά τα δεδομένα, σε μια ουσιαστική τοποθέτηση που κάνω εδώ, αποδεικνύουν ότι τα πράγματα μπορούν να πάνε πραγματικά πολύ καλύτερα. Δημιουργούνται, όμως, στον δημόσιο λόγο ψευδείς εντυπώσεις, που συστηματικά μεθοδεύονται μέσα από διάφορους παράγοντες, που διαμορφώνουν αυτόν τον δημόσιο λόγο, πρόσωπα στα μέσα ενημέρωσης, αλλά συμβάλλετε κι εσείς σε αυτό, με έναν τρόπο που δεν ωφελεί την κοινωνική ασφάλιση και την προσπάθεια της χώρας. Πήραν, για παράδειγμα, τον δείκτη της μερικής απασχόλησης. Υπάρχουν τέσσερα εκατομμύρια ασφαλισμένων στη χώρα, στον χώρο της ιδιωτικής ασφάλισης, των ελεύθερων επαγγελματιών και των αγροτών. Από αυτούς, δύο εκατομμύρια είναι ασφαλισμένοι με εξαρτημένη εργασία, πεντακόσιες πενήντα χιλιάδες έχουν μερική απασχόληση. Και πράγματι, γι' αυτό το τμήμα των απασχολουμένων, δηλαδή των πεντακοσίων πενήντα χιλιάδων ατόμων, διαμορφώνεται ένας μέσος όρος αποδοχών ύψους 394 ευρώ και μέσο ημερομίσθιο ύψους 27,72 ευρώ. Με αυτό το δείγμα, πράγματι προκύπτει ότι περίπου δέκα μερικώς απασχολούμενοι χρειάζονται για μία σύνταξη, αλλά είναι ψευδές το στοιχείο. Αλλοιώνεται μια πραγματικότητα. Διότι ο μέσος μισθός είναι 1.176 ευρώ και το μέσο μεροκάματο είναι 51 ευρώ. Και αυτό πρέπει να το υπολογίζετε πάνω στα τέσσερα εκατομμύρια ασφαλισμένων και όχι στους πεντακόσιους πενήντα χιλιάδες, που έχουν μερική απασχόληση. Δεν βγαίνει σε καμμιά περίπτωση τέτοιο στοιχείο. Αρέσκεστε στο να αναφέρεστε στους αγρότες, τους κτηνοτρόφους και τους αλιείς, ότι δηλαδή ο ΟΓΑ, με τη μετάβασή του στον ΕΦΚΑ, προκαλεί ζημία στους ασφαλισμένους του πρώην ΟΓΑ. Τριακόσιες ογδόντα έξι χιλιάδες διακόσιες πενήντα τέσσερις αγρότες πληρώνουν λιγότερες εισφορές από 50 μέχρι 150 ευρώ. Τα νούμερα υπάρχουν και δημοσιεύονται και επίσημα από τον ΕΦΚΑ: Τριακόσιοι σαράντα επτά χιλιάδες έχουν περίπου διαφορά ύψους 50 ευρώ, είκοσι πέντε χιλιάδες τριακόσιοι έχουν διαφορά ύψους 100 ευρώ, δεκατρείς χιλιάδες πεντακόσιοι ενενήντα τέσσερις έχουν διαφορά ύψους 150 ευρώ. Σχετική αύξηση προκύπτει σε τριάντα τέσσερις χιλιάδες περίπου άτομα και μόνο εξακόσιοι τριάντα πέντε από τους τετρακόσιους σαράντα τέσσερις χιλιάδες αγρότες, καλούνται να καταβάλλουν εισφορά στην υψηλότερη κατηγορία. Κι εκείνο που θα έχουμε εντέλει, είναι ένα συνταξιοδοτικό δικαίωμα και στους αγρότες μας, τους πρώην ασφαλισμένους του ΟΓΑ, που δεν θα διαφέρει από την απόλαυση του ασφαλιστικού δικαιώματος, που έχουν όλοι οι υπόλοιποι Έλληνες. Αυτό είναι θέμα επιλογής και θα το υπερασπιστούμε, σε κάθε περίπτωση. Εσείς, προφανώς, υπόσχεστε, όταν θα επανέλθετε κάποτε, αν επανέλθετε, στην κυβέρνηση, να περικόψετε αυτά τα δικαιώματα, να επαναφέρετε τους αγρότες στο κατώτατο επίπεδο κοινωνικής προστασίας, που έχει σημειωθεί στη χώρα μας διαχρονικά. Ήδη από το 1959, η επιτροπή του τότε Υπουργείου Συντονισμού είχε καταγράψει ως βασικό πρόβλημα την έλλειψη ενιαίου προγράμματος κατά τη θέσπιση της κοινωνικής ασφάλισης. Είχαμε περίπου τριακόσιους είκοσι πέντε φορείς κύριας και επικουρικής ασφάλισης τη δεκαετία του 1990. Αυτό ήταν αποτέλεσμα πελατειακών επιλογών, έλλειψης οργάνωσης και έλλειψης προοπτικής. Φυσικά, δεν υπήρχε η αντίληψη που πρέπει να κυριαρχεί στην κοινωνική ασφάλιση ότι όλοι πρέπει να είναι αλληλέγγυοι με όλους και όλοι να είναι μαζί σε μία προοπτική διασφάλισης των βασικών δικαιωμάτων. Η μείωση της συνταξιοδοτικής δαπάνης στις ονομαστικές τιμές κατά το 2009 μέχρι το 2015 ήταν 2 δισεκατομμύρια ευρώ και αυτό αντιστοίχως, κατά την ίδια χρονική περίοδο, ισοδυναμεί με απώλεια των ασφαλισμένων ύψους 44 δισεκατομμυρίων ευρώ, αθροιστικά φυσικά και όχι κατ' έτος. Παρά ταύτα, έχουμε μία δαπάνη που αυξάνεται ως προς το ΑΕΠ κατά 17% το 2015, ενώ το 2009 ήταν κατά 13,7%. Δηλαδή, μειώνονται συντάξεις και τα ασφαλιστικά έσοδα και αυξάνεται η δαπάνη. Αυτό μόνο εσείς μπορούσατε να το πετύχετε λόγω της έλλειψης μίας πολιτικής που έδειχνε ενδιαφέρον για τα δικαιώματα των εργαζομένων, για τους μισθούς, για τα συλλογικά εργασιακά δικαιώματα και για τις συντάξεις. Όλα αυτά συνέβαιναν μολονότι από το 2002 προβλεπόταν συμμετοχή στις δαπάνες για το ΙΚΑ 1% του ΑΕΠ, 33% επί των εισφορών στα άλλα ταμεία και 66% στον ΟΓΑ από το 1997. Δεν τηρήθηκε ποτέ αυτή η σχέση ως προς το ΑΕΠ ή ως προς τις υποχρεώσεις του δημοσίου, διότι δημιουργούνταν πάντα δημοσιονομικό κενό και το ελληνικό δημόσιο ερχόταν να καλύψει αυτό το χρηματοδοτικό κενό, το οποίο δεν μπορούσε να καλυφθεί ούτε από τα έσοδα τα οποία όλο και λιγόστευαν - εννοώντας τις ασφαλιστικές εισφορές - ούτε βεβαίως από τη χρηματοδότηση η οποία δεν ήταν επαρκής. Το 2009 η χρηματοδότηση ήταν 15,6 δισεκατομμύρια ευρώ, δηλαδή το 6,58% του ΑΕΠ και το 2015 είχαμε συμμετοχή της χρηματοδότησης κατά ποσοστό κοντά στο 5,5% του ΑΕΠ. Αυτό το χρηματοδοτικό κενό δεν μπορεί να αντιμετωπιστεί διατηρώντας τις δομές που είχε η κοινωνική ασφάλιση πριν τον ν. 4387/2016, πριν τον νόμο που ισχύει από 1-1-2017, μόλις δύο μήνες από την ημέρα έναρξης της εφαρμογής του. Επίσης, δεν μπορείτε να κρίνετε τόσο πρόωρα μία τόσο μεγάλη αλλαγή, η οποία ήδη έχει επιφέρει, όπως σας είπα, θετικά αποτελέσματα στην κοινωνική ασφάλιση, στην οικονομία, αλλά και στη λειτουργία για την απόλαυση των δικαιωμάτων των ασφαλισμένων. Στο σημείο αυτό πρέπει να πω κάτι ως ένα μήνυμα για την κοινή προσπάθεια που, επιτέλους, πρέπει να γίνεται στη χώρα. Έβλεπα εχθές διάφορα ρεπορτάζ για ουρές στο πρώην ΙΚΑ της Καλλιθέας. Ανακοινώνω και απ' αυτό το Βήμα, διότι δεν το κάνουν τα μέσα ενημέρωσης - και κακώς - ότι ήδη ο ΕΦΚΑ παρέχει την ενημερότητα ηλεκτρονικά μέσα από το μητρώο που αξιοποιείται για την παροχή ιατρικής και φαρμακευτικής φροντίδας. Συνεπώς, αυτό που έλεγαν οι δημοσιογράφοι ότι πήγαιναν οι ασφαλισμένοι να ενημερώσουν τα βιβλιάριά τους για να έχουν ασφαλιστική και φαρμακευτική περίθαλψη είναι όχι μόνο παραπλανητικό, αλλά έχει έναν σκοπό, να δημιουργεί μία αδικαιολόγητη ανησυχία στον κόσμο. Δεν υπάρχει καμμία ανάγκη οι ασφαλισμένοι να προσφεύγουν στους φορείς κοινωνικής ασφάλισης, διότι αυτό γίνεται ηλεκτρονικά. Αυτό πρέπει να γίνει μόνο με την πάροδο της ενηλικότητας των παιδιών όταν χρειάζεται να συμπληρώσουν στοιχεία τα οποία σχετίζονται με το ότι ανέλαβαν καθήκοντα σε κάποιον χώρο ως σπουδαστές, γιατί θα πρέπει να πάνε ένα ταξίδι στο εξωτερικό. Για τέτοιες εντελώς έκτακτες περιπτώσεις θα χρειαστεί να πηγαίνει κάποιος για να ενημερώνει με τη σχετική δήλωση στον ΕΦΚΑ για την κάλυψη των προστατευόμενων μελών. Επομένως, σε όλα τα επίπεδα, αυτό που βλέπω να γίνεται είναι να πυροδοτείτε, κύριοι της Νέας Δημοκρατίας, αντιθέσεις με όποιον έχετε στη διάθεσή σας, απέναντι σε ένα σύστημα το οποίο προσπαθούμε επ' ωφελεία του ελληνικού λαού και της οικονομίας να θέσουμε σε λειτουργία. Με αυτή τη σημασία εκδηλώθηκε η σχετική κατάληψη του γραφείου μου από τον πρόεδρο της ΚΕΔΕ, συνοδεία δημάρχων, οι οποίοι αγνοούσαν ότι δεν θίγεται το συνταξιοδοτικό τους δικαίωμα επειδή αναλαμβάνουν ευθύνες μέσα στην τοπική αυτοδιοίκηση για καθήκοντα τα οποία δεν αμείβονται. Αυτό είναι ρητό, είναι κατηγορηματικό. Και έρχεται ένας φορέας, που θα έπρεπε να βρίσκεται στο υψηλότερο επίπεδο ευθύνης, να δημιουργήσει μια εικόνα η οποία δεν ανταποκρίνεται στην πραγματικότητα. Την ίδια σημασία έχουν και οι σχετικές αναφορές περί της μείωσης των ασφαλιστικών εισφορών, όσον αφορά τη επευφημία που μου επιφυλάσσουν οι φορείς γιατί μείωσα τις εισφορές. Ακούστε, δεν είναι το θέμα εδώ ποιος παίρνει λίγα και δίνει πολλά. Η κοινωνική ασφάλιση δεν προσφέρεται για τέτοιους διαγωνισμούς. Δεν είπαμε εμείς ότι θα παίρνουμε λιγότερα, ενώ εσείς θα παίρνατε περισσότερα. Άλλο είναι το θέμα. Το θέμα είναι ότι πρέπει να δημιουργήσουμε αίσθημα εμπιστοσύνης σε έναν κορυφαίο χώρο κοινωνικής αλληλεγγύης, στον πιο καθοριστικό για την κοινωνία και την ύπαρξή της χώρο, ο οποίος πρέπει να είναι προστατευμένος και να λειτουργεί σε όφελος όλων, αντί να δημιουργούνται εντυπώσεις ότι δεν αξίζει υπεράσπισης η κοινωνική ασφάλιση, καθώς ακόμα και σήμερα αυτό που άκουγα είναι ότι δημιουργούνται προϋποθέσεις για να καταφεύγει κανείς στην ιδιωτική ασφάλιση, προκειμένου να έχει κάλυψη βασικών αναγκών. Μη συνεχίζετε με αυτόν τον τρόπο να μιλάτε για την κοινωνική ασφάλιση. Δεν ωφελεί κανέναν. Δεν ωφελεί κανέναν στη χώρα. Δεν ωφελεί ούτε τον πολιτικό κόσμο να μιλάει με αυτόν τον ανεύθυνο τρόπο για ένα τόσο σημαντικό ζήτημα που άπτεται της ίδιας της ύπαρξης της κοινωνίας. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Σκύδρας Πέλλας (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο συνάδελφος κ. Ιωάννης Βρούτσης. Κύριε Βρούτση, έχετε δώδεκα λεπτά πρωτολογία, έξι λεπτά δευτερολογία και τρία λεπτά τριτολογία. Να ενοποιήσουμε την τριτολογία με την πρωτολογία, ώστε να έχετε δεκαπέντε λεπτά να μιλήσετε;
Ναι, κύριε Πρόεδρε. Ευχαριστώ πάρα πολύ. Κυρίες και κύριοι συνάδελφοι, θα ξεκινήσω με κάτι το οποίο πλέον είναι καταγεγραμμένο στη συνείδηση όλου του κόσμου, όλου του ελληνικού λαού. Ο ΣΥΡΙΖΑ έχει πάρει διαζύγιο με την αλήθεια. Είναι ταυτισμένος με το ψέμα και την προπαγάνδα. Το λέω αυτό γιατί, ξεκινώντας τη συζήτηση σήμερα σε μια κορυφαία διαδικασία την οποία προκαλεί η Νέα Δημοκρατία για το ασφαλιστικό σύστημα της χώρας - που είναι η πρώτη φορά ιστορικά που βρίσκεται σε αυτά τα χάλια - , ζητήσαμε να είναι εδώ η κ. Αχτσιόγλου, όπως έπρεπε πολιτικά να είναι, εκπροσωπώντας την Κυβέρνηση, σεβόμενη τις δημοκρατικές, κοινοβουλευτικές διαδικασίες. Η απάντηση εκ μέρους του ΣΥΡΙΖΑ και της εκπροσώπου του είναι ότι διαπραγματεύεται με την τρόικα. Η τρόικα έχει φύγει, δεν είναι εδώ. Πρώτο μεγάλο ψέμα λοιπόν! Η κ. Αχτσιόγλου είναι στο Χίλτον ή στο Υπουργείο ή κάπου αλλού; Γιατί δεν είναι στη Βουλή; Πάντως με την τρόικα δεν είναι. Δεύτερον, κύριε Υπουργέ, ξεκινήσατε με ένα μεγάλο ψέμα. Πρέπει να είστε προσεκτικός, τουλάχιστον, όταν μιλάτε με εμένα που γνωρίζω τα στοιχεία, τα βίωσα και δυόμισι χρόνια νοικοκυρέψαμε το Υπουργείο με έναν τρόπο ο οποίος ήταν πρωτόγνωρος στα ασφαλιστικά πράγματα της χώρας. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Μιλήσατε για τα εφάπαξ. Με τα χρήματα τα οποία πήραμε, 3,1 δισεκατομμύρια ευρώ, από την τότε τρόικα, σήμερα θεσμούς, καταβάλλαμε μέχρι και το τέλος Σεπτεμβρίου του 2013 ενενήντα επτά χιλιάδες εξακόσια τριάντα επτά εφάπαξ, 180% αύξηση. Σας παραδώσαμε καθαρό το τοπίο με τα εφάπαξ. Και εσείς μέχρι 1-6-2016- θα καταθέσω το δελτίο τύπου προς επιβεβαίωση - είχατε δώσει μηδέν εφάπαξ. Αυτοί είστε. Καταθέτω, παρακαλώ, για να γνωρίζει ο κόσμος τις αλήθειες τις πραγματικές. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον, αυτή η πολύ σοβαρή συζήτηση, που γίνεται σήμερα, γίνεται μέσα σε ένα πολύ βαρύ πολιτικό, οικονομικό και κοινωνικό κλίμα. Οικονομικό και κοινωνικό κλίμα βαρύ, γιατί όλοι γνωρίζουμε ότι σέρνεται η οικονομία της χώρας, η αβεβαιότητα και η ανασφάλεια είναι διάχυτες πάνω από τις επιχειρήσεις, πάνω από τους εργαζόμενους, πάνω από τους ανέργους. Φαίνεται ότι δεν υπάρχει προοπτική, καταρρέουν όλοι οι κοινωνικοί και οικονομικοί δείκτες της χώρας. Και δυστυχώς, την ίδια στιγμή, αυτό που ονομάζαμε «ασφαλιστικό» βρίσκεται σε ένα απόλυτο χάος. Έχει ταυτιστεί με τη λέξη Βαβέλ. Θα το εξηγήσω. Το τρίτο είναι ότι χθες ανακοινώθηκαν τα στοιχεία της «ΕΡΓΑΝΗ», τα οποία λίγο πριν αμφισβητήσατε. Ενημερώνω, λοιπόν, τον ελληνικό λαό, ο οποίος τα γνωρίζει. Η «ΕΡΓΑΝΗ», άλλωστε, είναι το μόνο εργαλείο από αυτά που σας παρέδωσα, το οποίο δεν καταργήσατε, το διατηρήσατε και για τα αποτελέσματα του οποίου υπερηφανεύεστε. Όλα τα άλλα τα καταργήσατε. Και θα εξηγηθούμε γι' αυτά. Η «ΕΡΓΑΝΗ», λοιπόν, χθες, κύριε Υπουργέ, έδειξε στα αποτελέσματά της δυστυχώς ότι για πρώτη φορά στην ιστορία της αγοράς εργασίας της χώρας οι ευέλικτες μορφές απασχόλησης είναι απόλυτα κυρίαρχες με ευθύνη του ΣΥΡΙΖΑ. Το 2015 και το 2016 έγινε η μεγαλύτερη ιστορική ανατροπή εναντίον των εργαζομένων και των ανέργων με υπογραφή ΣΥΡΙΖΑ και ΑΝΕΛ! Είστε υπεύθυνοι. Σας παραδώσαμε μια αγορά εργασίας με προβλήματα, με ελλείμματα, βεβαίως και παθογένειες. Παλεύαμε όμως. Ξεκίνησε να μειώνεται με ισχυρή τάση αποκλιμάκωσης η ανεργία. Την πήραμε στο 27,9%, στο υψηλότερο επίπεδο. Σας την παραδώσαμε στο 25,5%, 2,2 μονάδες, με ισχυρή τάση αποκλιμάκωσης. Έπρεπε στις 31-12-2016 η ανεργία να έχει κλείσει στο 19,5%. Και χθες, σύμφωνα με τα στοιχεία της ΕΛΣΤΑΤ, φαίνεται ότι για πέντε μήνες κρατιέται στο 23,1%. Και θα κλείσει στο 23,5%, δηλαδή 4 μονάδες απόκλιση, που σημαίνει διακόσιες χιλιάδες θέσεις εργασίας χαμένες με τον ΣΥΡΙΖΑ. Αυτοί είστε. Αυτά συμβαίνουν με δική σας ευθύνη. Καταθέτω τα αποτελέσματα της χθεσινής «ΕΡΓΑΝΗ», τα οποία αποδεικνύουν την ιστορική ανατροπή με ευθύνη του ΣΥΡΙΖΑ και των ΑΝΕΛ εναντίον των εργαζομένων. Κυρίαρχες οι ευέλικτες μορφές απασχόλησης! [[Στο σημείο αυτό ο Βουλευτής, κ. Ιωάννης Βρούτσης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και κάτι άλλο που έχει σχέση με την αβεβαιότητα και την ανασφάλεια, επειδή δεν κλείνετε την αξιολόγηση: Εάν πάρει κάποιος τα στοιχεία της «ΕΡΓΑΝΗ» και δει τους τελευταίους πέντε μήνες, κυρίες και κύριοι συνάδελφοι, με θλίψη θα κάνει μια διαπίστωση. Γιατί πάνω απ' όλα είμαστε Έλληνες. Διότι εμείς στη Νέα Δημοκρατία, κύριε Υπουργέ - και να το ξέρετε, κύριοι του ΣΥΡΙΖΑ - πάνω από το κομματικό έχουμε το εθνικό συμφέρον. Και μακάρι να ήταν αλλιώς τα αποτελέσματα. Θα διαπιστώσει, λοιπόν, ότι εσείς υπονομεύατε, κύριε Υπουργέ, εσείς και όλος ο ΣΥΡΙΖΑ: από τον Αρχηγό σας τον κ. Τσίπρα, που ξεδιάντροπα έρχονται εδώ και λένε τόσα ψέματα, μέχρι όλο το υπουργικό συμβούλιο. Έρχονταν εδώ ως αντιπολίτευση και κατέβαινα εγώ ως Υπουργός Εργασίας τότε και με θλίψη μου έβλεπα κάτω από το Υπουργείο - ακούνε και τα νέα παιδιά και αυτό να μην γίνει ποτέ πολιτική πράξη στο μέλλον, αυτή είναι η Νέα Δημοκρατία που κάνει τη διαφορά - τις αφίσες του ΣΥΡΙΖΑ που βάζατε εσείς και λέγατε στον κόσμο να μην πληρώσει εισφορές και φόρους. Είστε ανεύθυνοι και επικίνδυνοι και ανίκανοι. Εκατόν δεκατέσσερις χιλιάδες θέσεις εργασίας χάθηκαν τους τελευταίους πέντε μήνες, λόγω και εξαιτίας της ανικανότητας και της αβεβαιότητας στην οικονομία. Στοιχεία της «ΕΡΓΑΝΗ», τα καταθέτω στα Πρακτικά. [[Στο σημείο αυτό ο Βουλευτής, κ. Ιωάννης Βρούτσης, καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Απέναντί σας, κυρίες και κύριοι συνάδελφοι, έχετε έναν άνθρωπο, ο οποίος δεν διεκδικεί ούτε το αλάθητο ούτε το τέλειο. Πολιτικός είμαι. Ανέλαβα την ατζέντα του Υπουργείου Εργασίας σε μια πολύ δύσκολη περίοδο για την χώρα. Έκανα ό,τι ήταν ανθρωπίνως δυνατόν σε μια κατεύθυνση να λέω την αλήθεια και να νοικοκυρεύω και να ανοίγω δρόμους. Και πράγματι, ξέρω να τιμώ και το παρελθόν - κάτι που δεν το κάνατε ποτέ, γιατί αυτοί είστε - ξέρω και να σέβομαι και όταν αναλαμβάνω ευθύνες, να μην δείχνω με το δάχτυλο το παρελθόν. Κινήθηκα πολιτικά, χτίζοντας πάνω σε ό,τι παρέλαβα. Και υπήρχαν και λάθη στο παρελθόν. Βεβαίως και υπήρχαν. Και θα υπάρχουν πάντα. Όταν ασχολείσαι με την πολιτική, ποτέ δεν είναι όλα τέλεια. Ο ρόλος του πολιτικού είναι να χτίζει. Και να μην κοιτάει τις αδυναμίες του παρελθόντος. Κυρίες και κύριοι συνάδελφοι, πράγματι, το ασφαλιστικό σύστημα της χώρας μας για δεκαετίες είχε αδυναμίες, είχε προβλήματα, παθογένειες, ένα ψηφιδωτό γεμάτο εξαιρέσεις και ειδικά καθεστώτα. Αυτό ήταν το ασφαλιστικό της χώρας. Όποτε κινήθηκε πολιτικά η διαδικασία δεκαετίες πριν από πολιτικούς για να διορθωθεί, πάντα υπήρχε το κύμα του λαϊκισμού, το κύμα της δημαγωγίας που αντιστρατευόταν τις μεταρρυθμίσεις. Ήταν οι πρόγονοι του ΣΥΡΙΖΑ, αλλά και ο ΣΥΡΙΖΑ. Ήταν η Αριστερά στους δρόμους: «Μην αγγίξετε τίποτα, μην πειράξετε τίποτα». Το σύστημα, δυστυχώς, προχώρησε με τη μορφή που είχε και φθάσαμε στο 2010. Θέλω να σας ενημερώσω πως για πρώτη φορά στη χώρα, κάτω από το πλαίσιο της δημοσιονομικής προσαρμογής - και θέλω να το ακούσετε αυτό, κύριοι συνάδελφοι - , με τον ν.3863 και το άρθρο 11, επήλθε η πρώτη εθνική συμφωνία δημοσιονομικού χαρακτήρα με τους θεσμούς σήμερα, τρόικα παλιά. Θα καταθέσω την εθνική συμφωνία της χώρας για το ασφαλιστικό, άρθρο 11, ν.3863. Θα σας το διαβάσω, γιατί είναι πολύ κρίσιμες οι στιγμές, ιστορικές και έχει αξία να το δούμε όλοι. Πρέπει η χώρα μας από το 2011, που είναι αυτό, μέχρι το 2060, για να κλείσει η συμφωνία για το ασφαλιστικό, η μελέτη που θα γίνει και η αξιολόγηση - η αναλογιστική μελέτη δηλαδή - , να μην περάσει το 2,5% των ποσοστιαίων μονάδων του ΑΕΠ με έτος αναφοράς το 2009. Η εθνική συμφωνία της χώρας, κυρίες και κύριοι συνάδελφοι ήταν αυτό. Καταθέτω στα πρακτικά την εθνική συμφωνία της χώρας. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η εθνική συμφωνία αυτή δεν ολοκληρώθηκε μέχρι το 2012. Ανέλαβα το 2012. Δεν υπήρχαν τα εργαλεία, δεν υπήρχε η δυνατότητα. Κλείσαμε το 2014, κάτω από τις πιο δύσκολες παραδοχές που έβαζε το Ageing Working Group. Συμφώνησε η τρόικα, οι θεσμοί, η Ευρωπαϊκή Επιτροπή, την πρώτη και μοναδική αναλογιστική μελέτη. Είναι αυτή, κύριε Υπουργέ, η οποία θα σας συνοδεύει και θα σας στοιχειώνει. Έκλεισε. Η Ελλάδα πέτυχε και εκπλήρωσε τους όρους βιωσιμότητας του ασφαλιστικού. Καταθέτω την ασφαλιστική μελέτη. Την είχε καταθέσει και ο Κυριάκος Μητσοτάκης, όταν ο κ. Τσίπρας έκανε συζήτηση για το ασφαλιστικό, αλλά αγνοήθηκε. Καταθέτω και πάλι την αναλογιστική μελέτη, την μοναδική με την υπογραφή των θεσμών. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά την προαναφερθείσα αναλογιστική μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η εθνική συμφωνία ολοκληρώθηκε. Ως εκκρεμότητα ήταν μόνο τα 310 εκατομμύρια, το email Χαρδούβελη. Και τι κάνατε; Φωνάζατε στην πλατεία Συντάγματος και έξω από τη Βουλή, λέγατε ψέματα στον κόσμο, πήρατε τις εκλογές, φέρατε δημοσιονομικό εκτροχιασμό και στη συνέχεια κάνατε το «εθνικό έγκλημα», όπως λέω εγώ, τη μεγάλη εθνική γκάφα. Ακυρώσατε την εθνική συμφωνία της χώρας για το ασφαλιστικό, που συμφωνήθηκε το 2010 και ολοκληρώθηκε το 2014. Τινάξατε στον αέρα τα πάντα. Και ο δημοσιονομικός εκτροχιασμός οδήγησε μετά τα 310 εκατομμύρια, να μεταφέρετε στο ασφαλιστικό 3,6 δισεκατομμύρια βάρος, μειώσεις για χαμηλοσυνταξιούχους, για το ΕΚΑΣ, για τα μερίσματα, για τις κύριες συντάξεις, για τις επικουρικές. Αυτό κάνατε. Αυτό είναι το αποτέλεσμα της λανθασμένης πολιτικής σας και της ανικανότητάς σας, της διαπραγματευτικής σας ανεπάρκειας. Ακούστε τώρα τρία νούμερα τα οποία δεν τα ξέρει ο ελληνικός λαός. Θα τα πω πρώτη φορά δημόσια. Προς Θεού, όμως, μην εκληφθεί ότι μπαίνουμε σε μια διαδικασία ανταγωνισμού μειώσεων. Όχι! Το ερώτημα κάθε φορά είναι πόσο αναγκαία ήταν να γίνει αυτή η δημοσιονομική προσαρμογή. Πρώτο μνημόνιο: Οι μειώσεις του ασφαλιστικού, δημοσιονομική προσαρμογή, 3,5 δισεκατομμύρια. Δεύτερο μνημόνιο: 3,9 δισεκατομμύρια. Και στο τρίτο μνημόνιο, το αχρείαστο μνημόνιο του ΣΥΡΙΖΑ, γιατί πραγματικά δεν χρειαζόταν, καθώς πληρώνουμε τις παθογένειες της δημαγωγίας σας και του λαϊκισμού σας, 10 δισεκατομμύρια ευρώ. Είναι 3,5 δισεκατομμύρια, 2% του ΑΕΠ, οι μειώσεις οι οποίες θα τρέχουν μέχρι τέλος του 2019 με την κατάργηση του ΕΚΑΣ και είναι και η προσωπική διαφορά - δηλαδή για τους νέους συνταξιούχους - από τις 12 Μαΐου του 2016 και μετά - νόμος Κατρούγκαλου - ΣΥΡΙΖΑ - ΑΝΕΛ - που είναι οι μειώσεις μεσοσταθμικά 20% με 25% στις κύριες συντάξεις. Όταν θα κλείσει ο ασφαλιστικός κύκλος του νέου νόμου, τότε θα έχουμε μια απώλεια ύψους 5,5 έως 6,5 δισεκατομμύρια. Ο ελληνικός λαός θα ξέρει ότι το πακέτο ΣΥΡΙΖΑ είναι 10 δισεκατομμύρια ευρώ. Αυτό πληρώνει ο ελληνικός λαός. Αυτό ήταν το αποτέλεσμα και το τίμημα του λογαριασμού σας. Και, δυστυχώς, δεν είναι μόνο αυτό. Δυστυχώς, αποδεικνύεται σήμερα - και το είπε πριν και ο ομιλητής μας από τη Νέα Δημοκρατία και σας το έθεσε σαν ερώτημα - , ότι πάτε να καταργήσετε με μεθόδευση την προσωπική διαφορά και για τους σημερινούς συνταξιούχους. Τα χαμόγελα και οι υποσχέσεις του κ. Τσίπρα - εκτός της μείωσης των 10 δισεκατομμυρίων - από αυτό εδώ το Βήμα περί αυξήσεων των συντάξεων και ότι, «τελειώσαμε, έως εδώ ήταν», ήταν και αυτά ένα ψέμα. Μεθοδεύετε και μεθοδεύσατε να καταργηθεί η προσωπική διαφορά και των σημερινών συνταξιούχων. Και αυτό που διαπραγματεύεται πλέον ο ΣΥΡΙΖΑ ως Κυβέρνηση δεν είναι αν θα μειωθεί, αλλά το πώς θα μειωθεί και πότε. Άρα, διαπραγματεύεστε τον χρόνο της περικοπής της προσωπικής διαφοράς, δηλαδή, 20% έως 25% μεσοσταθμικά για τους σημερινούς συνταξιούχους, τους δύο εκατομμύρια επτακόσιες χιλιάδες συνταξιούχους. Αυτοί είστε! Σε τι κατάσταση είμαστε σήμερα; Η κατάσταση είναι τραγική, κυρίες και κύριοι συνάδελφοι. Ποτέ το ασφαλιστικό σύστημα της χώρας μας δεν είχε τέτοια τραγική εικόνα, τέτοια θλιβερή εικόνα, τέτοια εικόνα κατάρρευσης και διάλυσης. Μπλοκάκια. Ασύλληπτο. Βάζετε τους ελεύθερους επαγγελματίες να πληρώνουν διπλές εισφορές και για το '15 με αναφορά τη φορολογική τους δήλωση και για το τρέχον του '16. Διπλές εισφορές επειδή, λόγω ανικανότητας, δεν φτιάξατε την ηλεκτρονική πλατφόρμα την 1η Ιανουαρίου του 2017. Και βγάλατε ερμηνευτική εγκύκλιο και σας είπαμε ότι είναι λάθος και βγάλατε διορθωτική ερμηνευτική εγκύκλιο. Και επειδή δεν διορθώνεται, παραπέμψατε να κλείσει η δυνατότητα να πληρώσει κάποιος μέχρι τις 17 Μαρτίου. Ο ορισμός της ανικανότητας. Ούτε αυτό θα πετύχει. Εξοντωτικές εισφορές: Ποιοι είστε; Με ποιο δικαίωμα βάλατε στο νέο επιστημονικό δυναμικό της χώρας 37% εισφορές; Βάλατε 37% στους μηχανικούς, στους γιατρούς, στους δικηγόρους, στο επιστημονικό δυναμικό της χώρας. Ποιοι είστε; Μη μου κάνετε νόημα να μειώσω την ένταση της φωνής. Εγκληματείτε εις βάρος του ανθρώπινου κεφαλαίου της χώρας μας που δεν μπορούν να πληρώσουν και κλείνουν ο ένας μετά τον άλλον και τους διώχνετε με το brain drain στο εξωτερικό. Θα δείτε, όμως, τις προτάσεις μας.
Πότε;
Τώρα. Θα ακούσετε. Να έχετε λίγη υπομονή. Στα ζητήματα της αδιαφάνειας από δω μέσα μπαίνετε σε μία διαδικασία που δεν έχει ξαναγίνει ποτέ στο Υπουργείο Εργασίας. Δεν αναφέρομαι σε σας, κύριε Υπουργέ. Την ηθική σας συγκρότηση δεν την αμφισβητώ. Η κ. Φωτίου, απευθείας αναθέσεις οκτακοσίων χιλιάδων ευρώ; Πού το βρήκατε; Δυόμισι χρόνια Υπουργός δεν έκανα ποτέ απευθείας ανάθεση. Ποιοι είστε; Δεν θέλω να επεκταθώ στα υπόλοιπα πράγματα της ηθικής …
Σε ποια ανάθεση αναφέρεστε;
Συνεχίζω. Την έχω καταγγείλει εδώ πέρα και προχωράμε.
Συγκεκριμένα, σε ποια ανάθεση αναφέρεστε;
Παρακαλώ, μη διακόπτετε.
Στο ζήτημα της απευθείας ανάθεσης οκτακοσίων χιλιάδων ευρώ. Οκτακόσιες χιλιάδες απευθείας ανάθεση η κ. Φωτίου, ενώ μπορούσε να το είχε προγραμματίσει με κανονικό διαγωνισμό. Ντροπή σας! Να πάω τώρα στο φιάσκο του μαθηματικού τύπου; Το αφήνω. Για ακούστε τώρα εδώ, όμως. Ρωτάει ο κύριος Υπουργός τον κ. Παπαθεοδώρου και του λέει ο κ. Παπαθεοδώρου: «Ναι, το έκανε η κ. Φωτίου». Αυτό λέει …
Όχι, δεν ήταν σχολικά γεύματα που εσείς δεν θέλετε …
Αυτό λέει, οκτακόσιες χιλιάδες απευθείας ανάθεση. Ακούστε τα λάθη σας. Είπε το «ναι» ο κ. Παπαθεοδώρου. Ο φακός τον έδειξε να λέει «ναι». Σας έπιασε ο φακός «στη φάκα».
Τα σχολικά γεύματα …
Παρακαλώ, κύριε Πρόεδρε.
Έκτακτο γεγονός ήταν;
Ηρεμήστε, παρακαλώ.
Σας παρακαλώ εγώ, κύριοι.
Ηρεμήστε. Αφήστε τον ομιλητή να συνεχίσει. Συνεχίστε, κύριε Βρούτση.
Για ακούστε τώρα. Σας έδειξα λίγο πριν για τα εφάπαξ. Οι θεσμοί ήλθαν, η τρόικα, και τους έδωσε οκτακόσια πενήντα εννιά εκατομμύρια. Ήλθα σ' αυτό το Βήμα εκπροσωπώντας τη Νέα Δημοκρατία και ψήφισα και με τα δύο χέρια να πάρουμε τα λεφτά. Πάνω απ' όλα είναι η πατρίδα, είναι το συμφέρον της χώρας μας. Οκτακόσια πενήντα εννιά εκατομμύρια. Πόσες συντάξεις δώσατε από τα οκτακόσια πενήντα εννιά εκατομμύρια; Και η δέσμευσή σας είναι από το Νοέμβριο του '16 μέχρι τον Οκτώβριο του '17 να δώσετε τις συντάξεις. Νοέμβριος μήνας μηδέν, Δεκέμβριος μηδέν, Ιανουάριος μηδέν, Φεβρουάριος μηδέν. Ούτε μία σύνταξη από τα οκτακόσια πενήντα εννιά εκατομμύρια γιατί είστε ανοργάνωτοι, γιατί ασχολείστε με άλλα πράγματα, με τις ιδεοληψίες σας και τον αυταρχισμό σας. Μια που λέμε για αυταρχισμό, ακούστε πόσο σέβεστε την κοινοβουλευτική διαδικασία. Κύριε Πρόεδρε, θέλω να το ακούσετε κι εσείς, αυτό γιατί αφορά τη δημοκρατία.
Σ' αυτή τη συζήτηση όλοι ακούνε ό,τι λέτε όχι μόνο εσείς, αλλά και όλοι. Κύριε Βρούτση, να σας υπενθυμίσω ότι ήδη ξεπεράσατε και το χρόνο που ζητήσατε από τον προηγούμενο Προεδρεύοντα, πέρα από την πρωτολογία σας να αξιοποιήσετε και το χρόνο της τριτολογίας σας. Δεν θα έχετε το χρόνο της δευτερολογίας.
Κλείνω, κύριε Πρόεδρε. Σε αυτό το σημείο, λοιπόν, κύριοι της Κυβέρνησης, θα πω για τον αυταρχισμό σας, για τον γκεμπελισμό σας, για την καθεστωτική σας αντίληψη. Στα εφάπαξ, τα οποία τηρούσα με ευλάβεια και δεν μπορούσε κανείς να παραβιάσει τη σειρά απέναντι στους πολίτες - αναφέρθηκα λίγο πριν - αλλοιώσατε τη σειρά καταβολής. Δώσατε διακόσια σαράντα τρία εφάπαξ σε «κολλητούς» και «ημετέρους». Σας εγκαλέσαμε στη Βουλή να φέρετε τα στοιχεία και τα καλύψατε. Να, κύριοι, τι έγγραφο καταθέτω σήμερα. Ακούστε καθεστωτική αντίληψη συριζαίων. Ο διοικητής, λοιπόν, των εφάπαξ ονόματι Γεράσιμος Φραγκισκάτος λέει προς τους ερωτώντες - τα υπόλοιπα μέλη του διοικητικού συμβουλίου - οι οποίοι τον καλούν και του λένε, «Φέρε να δούμε τα στοιχεία με τα οποία δίνεις κατά προτεραιότητα τα εφάπαξ», απαντά: «Δεν τα δίνω σε κανέναν. Θα τα αξιολογώ μόνος μου στο γραφείο μου». Αυτά λέει ο συριζαίος διοικητής που βάλατε. Να τον χαίρεστε. Αυτός είναι ο ΣΥΡΙΖΑ! Καταθέτω το έγγραφο για τον συριζαίο διοικητή και τους διακόσιους σαράντα τρεις φίλους, που πήραν τα εφάπαξ και δεν τα φέρατε στη Βουλή. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να το δώσετε στον κύριο Υπουργό και στους συριζαίους Βουλευτές - και των ΑΝΕΛ - για να δουν που καταντήσατε την χώρα.
Ντροπή! Ντροπή!
Πηγαίνω τώρα, κυρίες και κύριοι, στις προτάσεις επί τροχάδην, γιατί ο χρόνος είναι λίγος. Πρώτον, μειώστε τώρα τις εισφορές στους ελεύθερους επαγγελματίες και στους αυτοαπασχολούμενους. Δεν μπορεί να συντηρηθεί αυτό το σύστημα. Θα τις μειώσουμε εμείς. Δεύτερον, μειώνουμε τις εισφορές που ανεβάσατε στη μισθωτή απασχόληση, το tax wedge, αυτό που υπονομεύει για χρόνια την απασχόληση στη χώρα μας, αυτήν την αριστερή αντίληψη, την αρρωστημένη που έχετε και υπονόμευσε την εθνική οικονομία της χώρας μας. Υπονόμευσε τους εργαζόμενους, δημιούργησε θέσεις ανεργίας. Και αυτή η μείωση των έξι μονάδων, που κάναμε εμείς έφερε την ταχεία μείωση και την αποκλιμάκωση της ανεργίας. Άρα, μείωση των εξοντωτικών εισφορών, μείωση του μη μισθολογικού κόστους και διαφάνεια. Θα επαναφέρουμε τον «ΗΛΙΟ» τον οποίο κρύψατε, το πιο διαφανές και το πιο καινοτόμο στοιχείο σε όλη την Ευρώπη. Δεν υπάρχει άλλο ασφαλιστικό σύστημα στην Ευρώπη. Την 1η Ιουνίου του 2013 κατακτήσαμε τη διαφάνεια, νικήσαμε της μαϊμού συντάξεις. Μέχρι και τον Αύγουστο του 2015 και έξι μήνες δικής σας παρουσίας στην Κυβέρνηση το δείχνατε. Τον επόμενο μήνα δεν το δείξατε. Γιατί; Γιατί είχε τις μειώσεις του ΣΥΡΙΖΑ και είχατε τον κ. Τσίπρα, τον Πρωθυπουργό, να λέει ότι δεν μειώθηκαν οι συντάξεις. Και σταματήσατε να βγάζετε τον «ΗΛΙΟ» που ήταν στοιχείο διαφάνειας για το ασφαλιστικό σύστημα και πολλά παιδιά έκαναν το μεταπτυχιακό τους. Θα επαναφέρουμε, λοιπόν, τη διαφάνεια. Τέταρτον, συντάξεις σε μια μέρα. Ενεργοποίηση του «ΑΤΛΑ» τον οποίο εσείς σταματήσατε εξαιτίας της αλαζονείας σας και της έπαρσής σας για να μην πάρετε από τους προηγούμενους κάτι το οποίο είναι μοναδικό. Δισεκατομμύρια ανθρωποωρών και εργατικών ασφαλιστικών ωρών έχουν καταγραφεί σε ένα σύστημα το οποίο δίνει τη δυνατότητα για πρώτη φορά ηλεκτρονικά να έχουμε τη σύνταξη σε μια ημέρα. Το σταματήσατε από αλαζονεία και έπαρση. Θα τρέξουμε, λοιπόν, αμέσως τη διαδικασία αυτή για να τη ταχύτατη απόδοση όλων των συντάξεων. Φυσικά, θα τρέξουμε και τα ζητήματα τα οποία αφορούν άλλες πολιτικές μας για το ασφαλιστικό, όπως είναι να προχωρήσουμε τα επαγγελματικά ταμεία τα οποία και εδώ η ιδεοληψία σας τα σταμάτησε. Επί ημερών μου ξεκίνησε για πρώτη φορά η δυνατότητα των επαγγελματικών ταμείων να δώσουν σε κάποιους εργασιακούς κλάδους τη δυνατότητα να μπορούν αυτόνομα να επιλέξουν εάν θέλουν να κάνουν δικό τους κουμάντο στο επικουρικό τους ταμείο, στον δεύτερο επονομαζόμενο πυλώνα.
Κύριε Βρούτση, παρακαλώ πολύ να ολοκληρώνετε.
Τελείωσα, κύριε Πρόεδρε. Τελευταία αφήνω τη μεγάλη δομική αλλαγή που θα κάνουμε, γιατί μετατρέψατε πλέον αυτό το ασφαλιστικό μόρφωμα σε ένα πλαίσιο προνοιακής αντίληψης ασφαλιστικό σύστημα, το οποίο υπονομεύεται από μόνο του. Μετά τα είκοσι πέντε χρόνια δεν έχει κανείς συμφέρον, λόγω των συντελεστών αναπλήρωσης, να παραμείνει στο σύστημα. Θα αλλάξουμε τους συντελεστές αναπλήρωσης. Θα το κάνουμε δίκαιο, θα το κάνουμε διαφανές, θα το κάνουμε ανταποδοτικό. Αυτές είναι οι διαφορές μας και οι προτάσεις μας, κύριε Πετρόπουλε, τις οποίες φυσικά αγνοείτε. Προχωρήστε. Για λίγο ακόμα ευτυχώς! Μπορούν να ελπίζουν σε εμάς και οι εργαζόμενοι και οι άνεργοι και οι συνταξιούχοι. Σας ευχαριστώ.
Συνεχίζουμε με την Κοινοβουλευτική Εκπρόσωπο του ΣΥΡΙΖΑ, την κ. Σκούφα.
Ευχαριστώ, κύριε Πρόεδρε. Παρ' όλο που βρίσκομαι στην Ολομέλεια της Βουλής, θα μου επιτρέψετε να κάνω ένα εισαγωγικό σχόλιο κυρίως ως πολίτης. Εντύπωση μου προκαλεί τα δύο χρόνια που είμαι Βουλευτίνα, το γεγονός ότι η Νέα Δημοκρατία εμφανίζεται στο έπακρο πληροφορημένη για την πορεία των διαπραγματεύσεων, μια διαπραγμάτευση η οποία υποτίθεται - ή θέλω να ελπίζω - διεξάγεται κεκλεισμένων των θυρών. Δηλαδή, αγαπητοί κύριοι συνάδελφοι, προλέγετε πράγματα και μας τα φέρνετε στη Βουλή τέσσερις, πέντε μήνες πριν να τα αντιμετωπίσουμε. Αλήθεια, θα ήθελα να γνωρίζω προσωπικά και οι Έλληνες συμπολίτες, από πού είναι αυτή η πληροφόρησή σας. Δεύτερον, γνωρίζετε πάρα πολύ καλά ότι διεξάγεται και αυτές τις ημέρες μια πολύ σκληρή διαπραγμάτευση σε σχέση και με το συνταξιοδοτικό και την απαίτηση του ΔΝΤ για κατάργηση της προσωπικής διαφοράς. Η δική σας θέση για την κατάργηση της προσωπικής διαφοράς ποια ακριβώς είναι; Γιατί εμείς είμαστε κάθετοι και απόλυτοι και λέμε «όχι», όσο αντίξοο και αν είναι το διεθνές περιβάλλον. Υψώνετε συνέχεια το αίτημα για άμεσες εκλογές άσχετο, παρά το γεγονός ότι πρέπει κατά τη γνώμη μας και κατά τη γνώμη της πλειονότητας των Ελλήνων πολιτών να κλείσει η δεύτερη αξιολόγηση, να μπούμε στο πρόγραμμα της ποσοτικής χαλάρωσης και να αρχίσει ακόμα περισσότερο η οικονομία της χώρας να δουλεύει. Παρά το γεγονός αυτό θέλω να θυμίσω σε αυτό το σημείο ποια ήταν τα δικά σας πεπραγμένα, όχι γιατί ασκούμε αντιπολίτευση, αλλά για να καταλάβει ο κόσμος την κατάσταση των ασφαλιστικών ταμείων όταν ο ΣΥΡΙΖΑ, οι Οικολόγοι και οι ΑΝΕΛ ήρθαν στην Κυβέρνηση με επιλογή και εντολή του ελληνικού λαού τον Γενάρη του 2015. Μήπως ο ελληνικός λαός έχει ξεχάσει ή θέλετε να ξεχάσει ότι κατά την πενταετία 2010-2014 κάνατε έντεκα περικοπές στις συντάξεις; Έντεκα! Δυο περικοπές ανά έτος! Αυτό επέφερε μείωση των συντάξεων σε ποσοστό από 20% ως και πάνω από 50%. Έντεκα περικοπές, κυρίες και κύριοι, σε διάστημα πέντε ετών. Άρα, η λογική σας ήταν τα ελλείμματα που είχαν τα ασφαλιστικά ταμεία - γιατί με ελλείμματα τα παραλάβαμε - να τα θεραπεύετε μέσα από περικοπή των συντάξεων. Αυτή ήταν η τακτική σας.
Ενώ εσείς;
Ξεκινάω με το γεγονός το οποίο κανείς δεν θα ξεχάσει. Μιλάμε για το ότι μειώθηκαν οι συντάξιμες αποδοχές των συνταξιούχων κατά 44 δισεκατομμύρια ευρώ σε μια πενταετία.
Όλες οι συντάξεις είναι 30 δισεκατομμύρια. Πώς μειώθηκαν κατά 44 δισεκατομμύρια; Της έχουν δώσει λάθος νούμερα.
Δεν σας διέκοψα. Σας άκουσα με πολύ μεγάλη προσοχή. Παρακαλώ, κύριε Πρόεδρε, επιληφθείτε.
Κύριε Μηταράκη, σας παρακαλώ. Ο χρόνος είναι περιορισμένος και δικαίως θα διαμαρτυρηθεί η κ. Σκούφα αργότερα.
Θέλετε να θυμηθεί ο ελληνικός λαός το φαινόμενο και το γεγονός του PSI, το πόσα δισεκατομμύρια έχασαν τα ασφαλιστικά ταμεία σε αποθεματικά, τα οποία αποθεματικά θα βοηθούσαν στο μέλλον για να πληρωθούν οι συντάξεις; Επί των ημερών σας και μέχρι και το 2014 ήταν εκατόν εξήντα χιλιάδες οι εκκρεμείς αιτήσεις συνταξιοδότησης. Ρωτάμε: Γιατί τόσες πολλές; Θέλετε μήπως να θυμηθεί ο ελληνικός λαός ποια ήταν η πρόταση για το συνταξιοδοτικό όσον αφορά στο email του Χαρδούβελη; Θέλετε να θυμηθεί ότι η πρότασή σας ήταν η εφαρμογή της ρήτρας μηδενικού ελλείμματος τόσο στις επικουρικές όσο και στο εφάπαξ και ότι αυτή εφαρμογή της ρήτρας του μηδενικού ελλείμματος οριζόντια σε όλες τις συντάξεις θα σήμαινε μείωση κατά 19% από 1/1/2016 και κατά 13% για το τρέχον έτος, σε σύνολο, δηλαδή, 32% στις ήδη πετσοκομμένες συντάξεις; [[Στο σημείο αυτό κτυπάει προειδοποιητικά το κουδούνι λήξης της ομιλίας του κυρίου Βουλευτή]] Κύριε Πρόεδρε, θα ήθελα την ανοχή σας. Μας αναφέρατε διάφορα για τους αγρότες και τους ελεύθερους επαγγελματίες. Θέλω δυο, τρία λεπτά περισσότερα από τον χρόνο μου για να εκθέσω την πραγματική κατάσταση, για να γνωρίζουν οι ελεύθεροι επαγγελματίες τι θα πληρώσουν για το ασφαλιστικό τους σε ασφαλιστικές εισφορές και τι θα πληρώσουν για το φορολογικό τους. Στο τέλος θα παραθέσω συγκεκριμένα στοιχεία για τους ασφαλισμένους του ΟΑΕΕ, ούτως ώστε ο κάθε πολίτης να γνωρίζει ανά 1.000 ευρώ εισοδήματος ποσό ακριβώς θα πληρώσει σε ασφαλιστικές εισφορές και πόσο σε φορολογία. Με τον νέο νόμο, λοιπόν, από τους ασφαλισμένους του ΟΑΕΕ θα βγουν ευνοημένοι όσοι έχουν εισοδήματα ως 17.773 ευρώ για αυτούς που ανήκουν στην πρώτη ασφαλιστική κλίμακα ή και μέχρι 35.546 ευρώ για όσους ανήκουν στην τελευταία ασφαλιστική κλίμακα. Όσον αφορά τώρα στους νέους ασφαλισμένους του ΟΑΕΕ, αυτούς που ασφαλίστηκαν, δηλαδή, μετά την 1-1/-993, θα βγουν ευνοημένοι όσοι έχουν εισοδήματα μέχρι 15.234 ευρώ για την πρώτη ασφαλιστική κλίμακα ή ως 40.624 ευρώ ατομικό ετήσιο εισόδημα γι' αυτούς που ανήκουν στην τελευταία ασφαλιστική κλίμακα. Βάσει των στοιχείων αυτών, ευνοημένο θα είναι, τελικά, ένα ποσοστό των ασφαλισμένων του ΟΑΕΕ πάνω από 80%. Και για να ακριβολογώ θα πω το εξής: Σύμφωνα με την ανακοίνωση που εξέδωσε - και ουδόλως την αναφέρατε γιατί ουδόλως σας συμφέρει - η Ελληνική Συνομοσπονδία Εμπορίου και Επιχειρηματικότητας, η Συνομοσπονδία των τάξεων που ευαγγελίζεστε ότι υπερασπίζεστε, το 77% των επιχειρηματιών θα έχουν - και έχουν - από τον Γενάρη αυτού του έτους χαμηλότερες ασφαλιστικές εισφορές. Μας είπατε για τους νέους ελεύθερους επαγγελματίες. Πρώτο γεγονός - πρώτη αναλήθεια - που αποκρύπτετε εσκεμμένα δημιουργώντας τρομολαγνικές εικόνες, θέλοντας να δημιουργήσετε τρομολαγνικές εικόνες στον ελληνικό λαό: Το ύψος των κατώτατων εισφορών των νέων ελεύθερων επαγγελματιών από 2.528,52 ευρώ - κατώτατες εισφορές, ξαναλέω - που ήταν μέχρι τώρα, με τον νέο νόμο που εμείς φέραμε και η πλειοψηφία ψήφισε θα είναι 1.895,38 ευρώ. Φυσικά θα έχουν και μειωμένες ασφαλιστικές εισφορές την πρώτη πενταετία, τις οποίες όμως μετά από δεκαπέντε χρόνια θα αποπληρώσουν, όχι όμως με 8% προσαύξηση που αφήνετε δημαγωγικά να εννοηθεί, αλλά με βάση τον λεγόμενο αποπληθωριστή, ο οποίος μπορεί να έχει και αρνητικές ή μηδενικές τιμές όσον αφορά τη μεταβολή του. Να σημειώσω, δε, ότι ο τελικός συντελεστής ασφαλιστικών εισφορών δεν είναι καν 26,95%. Στην πραγματικότητα είναι 21,22883%. Διότι όταν λέμε ότι ο ασφαλισμένος του ΟΑΕΕ, για παράδειγμα, πληρώνει 20% για ασφαλιστικές εισφορές και 6,95% για υγειονομική περίθαλψη…
Κυρία Σκούφα, παρακαλώ.
Τελειώνω με αυτό, κύριε Πρόεδρε. …από αυτό το πραγματικό εισόδημα έχουν ήδη αφαιρεθεί οι ασφαλιστικές εισφορές που πλήρωσε τον προηγούμενο χρόνο συν τα έξοδα για τη φορολογία. Άρα - ξαναλέω - το πραγματικό ποσοστό για ασφαλιστικές εισφορές, πάνω στο πραγματικό εισόδημα, είναι της τάξης του 21,22%. Θα μπορούσα να αναφερθώ με πάρα πολλά, πλείστα στοιχείων, για τους αγρότες, τους οποίους ενεργά υπερασπιζόμαστε και να πω ότι βάσει των κατατεθέντων φορολογικών τους δηλώσεων, το 90,08% των αγροτών πληρώνει χαμηλότερο ασφάλιστρο. Να θυμίσω ότι πέρα από τη φορολογία των κύριων επιδοτήσεων, το ύψος του αφορολόγητου, για τις επιδοτήσεις το ύψος των 12.000 ευρώ, αυτή η Κυβέρνηση εισήγαγε και κατήργησε τη φορολόγηση από το πρώτο ευρώ.
Κυρία Σκούφα, σας παρακαλώ, ολοκληρώστε.
Συγγνώμη που καταχράστηκα τον χρόνο σας.
Ζητήσατε δύο τρία λεπτά και σας τα έδωσα. Φτάσατε στα έντεκα λεπτά.
Σας ευχαριστώ για την ανοχή, κύριε Πρόεδρε. Θέλω μόνο να καταθέσω, για του λόγου το αληθές, τους συγκεκριμένους λεπτομερείς πίνακες, για να μαθαίνουν και οι συνάδελφοι την πραγματικότητα και να μην διασπείρουν στους Έλληνες πολίτες ασύστολα ψεύδη. Σας ευχαριστώ.
Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος.
Πράγματι, τόσο πολύ οι αγρότες έχουν αντιληφθεί τον μαχητικό τρόπο με τον οποίο η Κυβέρνηση τους υπερασπίζεται, για αυτό και οι αγρότες που ήρθαν από την Κρήτη προχθές, όταν έφυγαν, απηύθυναν προειδοποίηση στους Βουλευτές του ΣΥΡΙΖΑ και των ΑΝΕΛ να μην τολμήσουν να κατέβουν στην Κρήτη. Είναι από την ανταπόδοση της αγάπης που δείχνει ο αγροτικός κόσμος στην Κυβέρνηση αυτή. Τώρα, κύριε Πρόεδρε και αγαπητές κυρίες και κύριοι συνάδελφοι, θέλω την κατανόηση σας γιατί εγώ είμαι προετοιμασμένος για το ασφαλιστικό, έχω διατελέσει και Υπουργός Εργασίας. Θα ζητήσω και από τον Πρόεδρο, εάν χρειαστεί, το πεντάλεπτο μου κατά τον Κανονισμό, αφού μιλήσω ως Κοινοβουλευτικός Εκπρόσωπος της Δημοκρατικής Συμπαράταξης. Έχω έρθει για αυτό σήμερα στη Βουλή, αλλά στην πολιτική ποτέ δεν μπορείς να προβλέπεις, κατατέθηκε η πρόταση για τη σύσταση της επιτροπής προκαταρτικής εξέτασης και πρέπει να αρχίσω με αυτό. Ζητώ κατανόηση από τον Πρόεδρο, ελπίζω να την δείξει. Λέμε «ναι» στην προανακριτική, όπως την λέμε στην κοινοβουλευτική καθομιλουμένη, ναι στην πρόταση σας για προανακριτική επιτροπή για τα εξοπλιστικά για όποια έτη θέλετε, για τα έτη που είπατε και για όποια άλλα θέλετε. Δεν έχουμε κανέναν λόγο να υπερασπιστούμε κανέναν. Λέμε «ναι» όπως είπαμε «ναι» και στην εξεταστική για τα ΜΜΕ και για τα κόμματα και όπως λέγαμε «ναι, να έρθουν και άλλοι μάρτυρες» και λέγατε «όχι». Λέμε «ναι» στην προανακριτική εξεταστική επιτροπή για τον Βαρουφάκη και για τους συμμέτοχους. Λέμε «ναι» στην προανακριτική επιτροπή για την Τράπεζα Αττικής, το λέμε από τώρα το «ναι». Λέμε «ναι» για ό,τι άλλο προκύψει, «ναι» σε κάθε εξέταση, ακόμα σε κάθε προκαταρτική εξέταση ή όπως την λέμε στην καθομιλουμένη εδώ προανακριτική. Είπατε «όχι» στην εξεταστική για τον Βαρουφάκη και τα γεγονότα του 2015. Είπατε «όχι» για τις ευθύνες σε ό,τι αφορά τα μνημόνια πριν το 2009. Είπατε «όχι» σε ό,τι έχει να κάνει με την πραγματική εξέταση και φέρνετε τώρα εδώ μια πρόταση για προανακριτική. Γιατί; Για να βρούμε την αλήθεια; Εμείς θα παλέψουμε να λάμψει η αλήθεια. Κανένας συμβιβασμός, κανένας συμψηφισμός, διαφάνεια παντού, για αυτό θα παλέψουμε. Αλλά εσείς δεν παλεύετε για αυτό. Εσείς τα φέρνετε τώρα εδώ που δεν έχετε τι να πείτε για το ασφαλιστικό, για τα εργασιακά που σας βάζουν και το lock out στο τραπέζι. Δεν έχετε τι να πείτε για το αφορολόγητο. Δεν έχετε τι να πείτε για την ύφεση και πάτε στη διαφθορά, επειδή σας βόλεψε η έντεχνη προφυλάκιση του Άκη λίγο πριν τις εκλογές του 2012, - θα μπορούσε να γίνει πιο πριν, πιο μετά, έγινε σε «κατάλληλη» στιγμή - και νομίζετε ότι με αυτόν τον τρόπο θα ξαναγράψετε παλιές ιστορίες. Όλα στο φως! «Ναι» στην προανακριτική, «ναι» στις εξεταστικές, «ναι» σε ό,τι θέλετε σημειώνουμε συνάδελφοι οι νομικοί εξ ημών. Όπως έχει νομολογηθεί και εφαρμόστηκε ήδη από την ελληνική δικαιοσύνη και από τη Βουλή, όταν πρόκειται για ξέπλυμα - το λέω στην καθομιλουμένη, νομιμοποίηση εσόδων από παράνομες δραστηριότητες κ.λπ. - δεν χρειάζεται η Βουλή, πας κατευθείαν στον ποινικό σου δικαστή και στον εισαγγελέα. Δεν χρειάζεται η Βουλή, δεν χρειάζεται η προανακριτική, λειτουργεί η δικαιοσύνη αυτοτελώς και αυτονόμως με βάση δηλαδή την οικεία νομοθεσία. Τα φέρνετε εδώ, αγαπητά πουλάκια, γιατί θέλετε να ξανακάνετε ένα σκηνικό. Μέσα εμείς εδώ, κανένας συμψηφισμός, αλλά για όλα, για όλα φως. Ξαναλέω. «Ναι» στην εξεταστική προανακριτική σε ό,τι θέλετε για τα εξοπλιστικά του 2003 και όποτε άλλοτε θέλετε, «ναι» στην προανακριτική εξεταστική Βαρουφάκη, «ναι» και σε ό,τι άλλο προκύψει. Πάμε τώρα στο εθνικό έγκλημα που συντελέστηκε τον Γενάρη του 2015. Ήσασταν παρών. Συμφωνώ με τον κ. Βρούτση. Κύριε Βρούτση, έχετε όνομα, δεν είστε η «ΕΡΓΑΝΗ». Έχω όνομα, δεν είμαι ο ν.3863. Δεν ντρεπόμαστε να επαινέσουμε έναν συνάδελφο και στον ΣΥΡΙΖΑ αν ανήκει. Έρχεστε μετά από προσπάθειες τεσσάρων ετών, τεσσάρων Υπουργών, από κόπο, θυσίες να κάνετε το εθνικό έγκλημα να μην αποδεχθείτε το ασφαλιστικό.Ένα ασφαλιστικό που ψευδώς λέτε ότι είχε οδηγήσει σε περικοπές. Το 50% το μοιράζεται σε εμάς και στη Νέα Δημοκρατία και εσείς κάνετε τώρα κάτι κατ' ανάγκη. Οι δικές μου περικοπές, και με τα δώρα των συντάξεων που καταργήθηκαν, άγγιξαν το 12%. Οι περικοπές της Νέας Δημοκρατίας - συγκυβέρνηση αλλά με την ευθύνη του κ. Βρούτση - άλλο ένα 12%. Η μεγαλύτερη μείωση στον τομέα του ασφαλιστικού γίνεται τώρα. Και όποιος μάθει να κάνει καλά τον υπολογισμό των νέων ρυθμίσεων για τους ενενήντα χιλιάδες που περιμένουν να πάρουν τις συντάξεις τους, νέους συνταξιούχους, και όποιος δει τις προσαρμογές, θα καταλάβει ότι το πετσόκομμα γίνεται τώρα κι έχει τις εξής υπογραφές: Κατρούγκαλος, Πετρόπουλος, Αχτσιόγλου και όσοι άλλοι σας αντικαταστήσουν στο μικρό ή στο μεγαλύτερο μέλλον που έχετε στην Κυβέρνηση. Ήρθατε στις αρχές του 2015. Εγώ ξέρω και αριθμούς και νόμους και πράγματα. Αυτά είναι βιωμένα στο πετσί μου, με εσάς από κάτω, με ρόπαλα, με εσάς από κάτω αγανακτισμένους. Ξέρω, λοιπόν, ακριβώς τι είχε εφαρμοστεί μέχρι το 2015 και τι έμελλε να εφαρμοστεί και με τα στοιχεία της ανάπτυξης τι προοπτικές εδίδοντο στο ασφαλιστικό σύστημα. Ο συνάδελφος Βρούτσης τα έχει πει. Εμείς τα λέμε. Οι αντικειμενικοί παρατηρητές του ασφαλιστικού το καταγράφουν. Δεν λέω ότι όλα ήταν σωστά. Έρχονται ο Υπουργός κ. Σκουρλέτης και ο Αναπληρωτής Υπουργός κ. Στρατούλης να πουν ότι δεν υπάρχει ο ν.3863. Όλα από την αρχή. Έρχονται να κάνουν παροχές και μετά ο ένας κράτησε τον αυτοσεβασμό του και τη σοβαρότητά του κι έφυγε, ο άλλος συνεχίζει από άλλο κυβερνητικό πόστο, ενώ οι συνάδελφοί του κάνουν πραγματική επιδρομή στο ασφαλιστικό. Η ρήτρα μηδενικού ελλείμματος ήταν 300 εκατομμύρια μάξιμουμ. Και σωστά ή έχει ένα ταμείο να δώσει αυτά για τα οποία παίρνει χρήματα ή δεν έχει. Αυτό που κάνατε εσείς δεν έχει τελειωμό. Διότι η προσωπική διαφορά για δύο εκατομμύρια ανθρώπους είναι μπροστά, δεν είναι πίσω, είναι να γίνει. Την έχετε δεχθεί αλλά δεν έχει γίνει ακόμα. Εν τούτοις έχουν γίνει άλλα. Εγώ έλεγα για εξήντα πέντε έτη και σε εθελοντική βάση για εξήντα επτά. Εσείς είπατε μια και κάτω εξήντα επτά. Εγώ έλεγα σε ορισμένες περιπτώσεις κλιμάκωση, εσείς είστε μια κι έξω. Ό,τι το πιο σκληρό έχει αναδείξει η ελληνική πολιτική και ο καθρέφτης σας είναι οι συντάξεις χηρείας. Εγώ δεν σας έχω προσβάλει ποτέ. Μιλάω σκληρά, αλλά σέβομαι και προσπαθώ κάτι που έκαναν οι Σπαρτιάτες να το τηρώ, μετά από μια μάχη να μπορώ να χαμογελάσω, να δείξω στον άλλο ότι δεν έχω κάτι μαζί του και δεν τον βρίζω. Κι έρχεστε να πείτε για ασχετοσύνη; Μιλήσατε για ασχετοσύνη εσείς; Τολμήσατε εχθές να πείτε στη Βουλή των Ελλήνων αυτό των προκατόχων σας; Εσείς που κάνατε υπολογισμό νέων συντάξεων χωρίς να έχετε καθορίσει τον τύπο και που συνεννοηθήκατε με την ΕΛΣΤΑΤ μήνες μετά; Και που είπατε εχθές για να δικαιολογηθείτε: «Μα, δεν πίστευα ότι δεν είναι έτοιμο αυτό»; Είστε ψεύτης. Είναι πολιτικός κομπογιαννιτισμός να μην ξέρεις ή να κάνεις ότι δεν ξέρεις ενώ βρίζεις αγορεύοντας. Διότι, κυρίες και κύριοι συνάδελφοι, έχουμε τρελαθεί σε αυτήν την Αίθουσα ή μάλλον θέλετε να μας τρελάνετε, αλλά εμείς δεν θα τρελαθούμε. Καταθέτω το άρθρο 5 του ν.3863, το οποίο σε ό,τι αφορά το πιο δύσβατο θέμα του ασφαλιστικού, τις διαδοχικές συντάξεις, όχι μόνο τις ρύθμισε, αλλά καθόρισε και τον τύπο. Και θέλω να το πω εδώ, γιατί δεν είναι κακό να αναγνωρίζεις προσπάθειες άλλου. Ο τύπος γράφτηκε από τον Γιώργο Κουτρουμάνη. Όταν κάνεις μια ρύθμιση και είσαι Υπουργός και σέβεσαι τον τίτλο που σου έδωσε η ελληνική δημοκρατία προβλέπεις και τις προϋποθέσεις εφαρμογής. Εμείς για τις διαδοχικές καθορίσαμε τον τύπο για τον δικό μας νόμο. Το καταθέτω γι' αυτούς τους συναδέλφους που δικαιούνται να μην ξέρουν λεπτομέρειες. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και σε ό,τι αφορά το θέμα της αναπροσαρμογής, είναι ένα πάγιο θέμα του ασφαλιστικού δικαίου. Με τον συνάδελφο Βρούτση έχουμε ανταλλάξει επιχειρήματα στον ευρύτερο δημόσιο διάλογο, με παρουσία συναδέλφου του ΣΥΡΙΖΑ που κοίταζε, ενώ έλεγε τις ανακρίβειες για μειώσεις 20%. Είπα, κύριε Κεγκέρογλου, ότι οι δικές μας μειώσεις, με εμένα, τη Λούκα Κατσέλη και τον Κουτρουμάνη ήταν 12%, επί Βρούτση άλλο 12%. Σήμερα θα γίνει η μεγαλύτερη, παρά ποτέ, 20% μείωση. Είναι οι «φίλοι του λαού», που είναι εχθροί του λαού, γιατί είναι λαϊκιστές. Και τι είναι λαϊκισμός; Λαϊκισμός είναι να λες στον πολίτη ότι το κράτος είναι σουπερμάρκετ, έλα να πάρεις ό,τι θέλεις. Αυτά του λέγατε. Και τώρα δυσκολεύεστε, γιατί σας κυνηγάνε. Για ό,τι αφορά δε την αναπροσαρμογή, καταθέτω για τα Πρακτικά το άρθρο 11, αναπροσαρμογή συντάξεων και ορίων ηλικίας, του ν. 3863/2010. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και για ξέρουμε τι λέμε εδώ και για να κάνουμε και την αυτοκριτική μας ή και για να ζητάμε και κανένα αντρίκιο συγγνώμη, κύριε Υφυπουργέ, που είστε εδώ αντί της Υπουργού της κ. Αχτσιόγλου, που την κοπάνησε. Διότι, απ' ό,τι μάθαμε, - εμείς δεν κάνουμε την επαφή με την τρόικα - η τρόικα έφυγε χθες. Πώς διαπραγματεύεται με την τρόικα σήμερα; Εν πάση περιπτώσει, όμως, υποχρέωσή της είναι κάποια στιγμή, γιατί η διαδικασία θα κρατήσει ακόμη, να έρθει να απευθυνθεί στην ελέγχουσα Βουλή. Και κλείνω με ένα τελευταίο επιχείρημα. Έχω πολλά, αλλά θα προκαλέσουμε κι εμείς συζήτηση για το ασφαλιστικό. Και τότε, όλα αυτά θα έρθουν εδώ με πίνακες, στο κείμενο της επερώτησης, όχι στις αγορεύσεις, για να διακινηθεί γραπτώς σε όλον τον κόσμο. Το τελευταίο επιχείρημα, κυρίες και κύριοι, είναι για το ΕΚΑΣ. Τολμάτε να μιλάτε στην Αίθουσα αυτή για κοινωνική ευαισθησία, για έναν θεσμό που κάναμε εμείς, ως ΠΑΣΟΚ, έναν θεσμό που το κρατήσαμε με τα δόντια, έναν θεσμό που αντισταθήκαμε για να παραμείνει βοήθημα στους φτωχούς και στους οικονομικά κάπως καλύτερα από τους απόλυτα φτωχούς. Και το θερίσατε. Το πετσοκόψατε. Το πήγατε στο μηδέν. Και τολμούν συνάδελφοι της πλειοψηφίας στα μέσα ενημέρωσης να λένε: «Μα, δεν είναι σύνταξη το ΕΚΑΣ». Ναι, δεν είναι σύνταξη το ΕΚΑΣ, αλλά το ΕΚΑΣ είναι χρήματα, στον χαμηλοσυνταξιούχο και στον άνθρωπο που δεν μπορεί να αντιμετωπίσει τα προβλήματα της ζωής του, τα οικονομικά του προβλήματα. Το πετσοκόψατε. Κι έχετε το θράσος να έρχεστε στη Εθνική Αντιπροσωπεία και να μιλάτε. Τουλάχιστον οι άλλοι, της ενότητας, έφυγαν. Εσείς μείνατε εδώ για να είσαστε η πιο νεοφιλελεύθερη πολιτική ηγεσία του τόπου, όσα χρόνια εγώ θυμάμαι την πολιτική, μετά την μεταπολίτευση. Δεν μακροημερεύετε, όμως, έτσι. Το ψέμα έχει κοντά ποδάρια. Θα τα πληρώσετε όλα, μα όλα, τα ψέματα που είπατε στον ελληνικό λαό. Ευχαριστώ.
Συνεχίζουμε με τον Κοινοβουλευτικό Εκπρόσωπο του Λαϊκού Συνδέσμου - Χρυσή Αυγή κ. Γερμενή.
Σήμερα συζητάμε την επίκαιρη επερώτηση της Νέας Δημοκρατίας σχετικά με τα βάρη και τα κενά που βιώνουν καθημερινά οι εργαζόμενοι και οι συνταξιούχοι. Δεν θα μπω στη διαδικασία να εξηγήσω πώς έγινε η σύμπραξη έτσι ώστε να κυβερνήσουν μαζί ένα αριστερό κόμμα, όπως είναι ο ΣΥΡΙΖΑ, με ένα δήθεν πατριωτικό κόμμα, όπως είναι αυτό των ΑΝΕΛ, που καπηλεύεται στον πατριωτικό χώρο. Τώρα, βέβαια, τι σόι πατριωτικό κόμμα μπορεί να είναι αυτό, όταν ψηφίζει μνημόνια που παραχωρούν εθνική κυριαρχία, αυτό είναι ένα άλλο θέμα προς συζήτηση. Θα παραμείνω, όμως, στο άλλο εξίσου παράδοξο, στο ότι έχουμε την αριστερή Κυβέρνηση του ΣΥΡΙΖΑ και στο ότι υποτίθεται ότι η Αριστερά αυτά τα θέματα, τα εργασιακά και τα συνταξιοδοτικά, τα έχει λύσει προ πολλού. Με τα κατά καιρούς μανιφέστα που εκδίδει, όταν ακόμα ήταν αντιπολίτευση, έλεγε ότι θα έρθει στην κυβέρνηση και θα τα εφαρμόσει, θα έρθει στην κυβέρνηση και θα σκίσει και το μνημόνιο. Αντ' αυτού έχουμε και ένα άλλο τρελό του πράγματος, το κόμμα της Αξιωματικής Αντιπολίτευσης, το κατ' εξοχήν κόμμα των κεφαλαιοκρατών και των νεοφιλελεύθερων να κόπτεται και να καταθέτει επίκαιρη επερώτηση, δήθεν για τα δίκαια των εργαζομένων και συνταξιούχων που τόσα χρόνια εσείς και το ΠΑΣΟΚ ψηφίζατε τα πάντα για την εξαθλίωσή τους, αφού φέρνατε οποιοδήποτε αντεργατικό μέτρο υπήρχε προς ψήφιση. Ας έρθουμε, όμως, στο προκείμενο και να πάρουμε τα πράγματα με τη σειρά, από το διάγγελμα του Γιωργάκη Παπανδρέου στο ακριτικό Καστελόριζο. Αλήθεια, γιατί διάλεξε το Καστελόριζο; Για ποιον λόγο; Από εκεί άρχισε η μνημονιακή λαίλαπα με τη ψήφιση επαίσχυντων νόμων που άλλο σκοπό δεν είχαν παρά την εξαθλίωση του Έλληνα πολίτη. Μιλώντας με πραγματικά στοιχεία, κάνοντας μια αναδρομή στους νόμους εκείνους που ψηφίζατε όλοι εσείς, Αριστεροί, Κεντρώοι, Δεξιοί που υποτίθεστε ότι κόπτεστε για τα δίκαια του λαού, τα δίκαια των εργαζομένων και συνταξιούχων, έχετε όλοι εσείς τις ευθύνες σας. Και ας μιλήσουμε συγκεκριμένα. Με τον ν.3845/2010 που ψηφίστηκε τον Μάιο του 2010 με Υπουργό του ΠΑΣΟΚ τον κ. Λοβέρδο, ψηφίστηκε η περικοπή των δώρων, της 13ης και της 14ης κύριας σύνταξης. Με τον ν.3863/2010 και τον ν.3865/2010, μια μεταρρύθμιση του κ. Λοβέρδου με Υπουργό τον Κουτρουμάνη, άλλαξε ο τρόπος υπολογισμού των συντάξεων, οδηγώντας σε κλιμακωτές μειώσεις που αυξάνονται με την περίοδο των ετών. Με τον ν.3869/2011 επεβλήθη ειδική εισφορά αλληλεγγύης συνταξιούχων. Ο νόμος προέβλεπε μειώσεις σε επικουρικές συντάξεις, κλιμακωτά από 3% για ποσά άνω των 300 ευρώ έως 10% για επικουρικές συντάξεις άνω των 650 ευρώ. Με τον ν.4024/2011 πάλι με Υπουργό Εργασίας τον συνδικαλιστή Κουτρουμάνη, που νοιάζεται για τα δίκαια των εργατών, επήλθαν ακόμη μεγαλύτερες μειώσεις στις κύριες συντάξεις των νεότερων αυτή τη φορά συνταξιούχων. Ο ίδιος νόμος επέβαλε μειώσεις και στις επικουρικές συντάξεις. Για τα επικουρικά του ιδιωτικού τομέα, οι μειώσεις ήταν 15%, ενώ για τους δημόσιους υπαλλήλους προβλέφθηκε μείωση της δεύτερης επικουρικής κατά 20%. Πάλι με τον εργατοπατέρα Κουτρουμάνη και τον ν.4046/2012 μειώθηκαν εκ νέου οι επικουρικές. Συγκεκριμένα για ποσά άνω των 250 ευρώ η μείωση ήταν 10%. Για ποσά από 251 ευρώ έως 300 ευρώ η μείωση έφτασε μέχρι το 15%. Για ποσά άνω των 300 ευρώ η μείωση ήταν 20%. Και πάμε στην κυβέρνηση Σαμαρά και στις ψευδολογίες που έλεγε ο Σαμαράς για να εκλεχθεί από την εποχή του Ζάππειου. Ακούσαμε εδώ και τον κ. Βρούτση να μας λέει τι θα κάνει - πόσα ακούσαμε! - όταν θα γίνει κυβέρνηση. Να ακούσουμε, όμως, τι έκανε όταν ήταν κυβέρνηση. Με τον ν.4093/2012, τον Ιανουάριο του 2013 έγιναν νέες μειώσεις σε κύριες και επικουρικές συντάξεις. Καταργήθηκαν τα επιδόματα δώρων στις κύριες και τα δώρα στις επικουρικές. Τον Ιούλιο του 2014 εφαρμόστηκε η ρήτρα μηδενικού ελλείματος στις επικουρικές συντάξεις με αποτέλεσμα όσοι είχαν ενταχθεί τότε στο υπερεπικουρικό ταμείο, υπέστησαν οριζόντιες μειώσεις της τάξεως του 5,2%. Και ερχόμαστε στην Κυβέρνηση της «πρώτης φοράς αριστερά», στον κατ' ομολογία κομμουνιστή Κατρούγκαλο, που νοιάζεται για τα δικαιώματα των εργατών, και τον ν. 4336/2015 με τον οποίο το ΕΚΑΣ καταργήθηκε για 158.000 χαμηλοσυνταξιούχους και η παροχή θα καταργηθεί σταδιακά το 2020 για 370.000 χαμηλοσυνταξιούχους. Και ερχόμαστε στον ν.4387, τον γνωστό ως νόμο Κατρούγκαλου, που έρχονται οι συνταξιούχοι αντιμέτωποι με νέες περικοπές. Ήδη από τον προηγούμενο Αύγουστο του 2016 περίπου 250.000 είδαν τις επικουρικές τους συντάξεις να μειώνονται μέχρι 50%. Οι συνολικές μνημονιακές απώλειες για τις επικουρικές φτάνουν και ξεπερνούν το 76%. Αυτοί είσαστε, κύριοι αριστεροί, δεξιοί και κεντρώοι, και καλό είναι να μην φέρνετε τέτοιες επίκαιρες επερωτήσεις, γιατί βάζετε και αυτογκόλ στις Κοινοβουλευτικές σας Ομάδες. Καλό είναι να κρατάτε ένα χαμηλό προφίλ, έτσι ώστε να μην ρεζιλεύεστε με αυτά που ακούγονται από το Βήμα.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Κατσώτης.
Ευχαριστώ, κύριε Πρόεδρε. Κύριοι, το ΚΚΕ συνεχίζει με τις δυνάμεις που διαθέτει να οργανώνει την πάλη του λαού απέναντι στην πολιτική που ασκεί η Κυβέρνηση, που έχει σαν στόχο την καπιταλιστική ανάκαμψη. Αυτή η πολιτική εξάλλου είναι ο συνδετικός κρίκος της συγκυβέρνησης με τα άλλα κόμματα που στηρίζουν αυτόν τον δρόμο ανάπτυξης, που έχει ως κίνητρο το κέρδος. Παρά τις όποιες διαφορές, η στρατηγική σας είναι κοινή, δηλαδή η υπεράσπιση των επιχειρηματικών και μονοπωλιακών ομίλων, οι στόχοι της καπιταλιστικής ανάπτυξης, της ενίσχυσης της ανταγωνιστικότητας, δηλαδή της κερδοφορίας του, η στήριξη της Ευρωπαϊκής Ένωσης, του ΝΑΤΟ, η συμμετοχή της χώρας στους γεωστρατηγικούς σχεδιασμούς στην περιοχή. Οι στόχοι αυτοί καθορίζουν τη στάση σας σε όλες τις πτυχές της ζωής του λαού, ο οποίος ζει με ανασφάλεια, αβεβαιότητα, στη φτώχεια και την εξαθλίωση. Με την επίκαιρη που κατέθεσε η Νέα Δημοκρατία και συζητούμε σήμερα διαπιστώνεται η αγωνία της για το πότε θα εφαρμοστεί ο ν.4387/2016, ο γνωστός νόμος Κατρούγκαλου. Από τα ερωτήματα που υποβάλλονται φαίνεται καλύτερα ότι ουσιαστικά είναι στην ίδια κατεύθυνση με την πολιτική που εκφράζεται και απαιτεί την επιτάχυνσή της. Εμμέσως βάζει την ιδεολογική της θέση τι ασφαλιστικό σύστημα θέλει από εδώ και πέρα στη λογική «ό,τι εισπράττουμε αυτό πληρώνουμε», το είπε πολύ καθαρά ο κ. Βρούτσης στην τοποθέτησή του. Δηλαδή, ένα καθαρά ιδιωτικοποιημένο σύστημα, στην ίδια λογική του νόμου, βέβαια, Κατρούγκαλου. Οι όποιοι καυγάδες ανάμεσα στην Κυβέρνηση και την Αξιωματική Αντιπολίτευση δεν κρύβουν ότι αυτό για το οποίο καυγαδίζουν είναι για το ποιος είναι καταλληλότερος να υλοποιήσει τα αντιλαϊκά μέτρα και τις αναδιαρθρώσεις που απαιτούνται για την ανάκαμψη του κεφαλαίου, στόχο τον οποίο στηρίζουν και οι δύο. Η σημερινή Κυβέρνηση διατήρησε όλο το αντιλαϊκό πλέγμα που διαμόρφωσε η προηγούμενη κυβέρνηση. Δεν κατάργησε κανέναν νόμο και συνέχισε από εκεί που σταμάτησαν οι προηγούμενοι, ανατρέποντας παραπέρα εργασιακά και ασφαλιστικά δικαιώματα. Όλα αυτά τα μέτρα που πήρε η Κυβέρνηση ΣΥΡΙΖΑ - ΑΝΕΛ θα τα διατηρήσει, αν βρεθεί στην κυβέρνηση η Νέα Δημοκρατία. Εξάλλου φάνηκε από τις προτάσεις που έκανε ο Κοινοβουλευτικός Εκπρόσωπος, ο κ. Βρούτσης, σήμερα εδώ. Θα συνεχίσει και αυτή να νομοθετεί παραπέρα απαιτήσεις του κεφαλαίου. Τι λέτε αλήθεια, για την έννοια της ανταποδοτικότητας; Ήταν καθαρός ο κ. Βρούτσης. Είστε υπέρ ή κατά; Η ανταποδοτικότητα σημαίνει απαλλαγή του κράτους και των εργοδοτών από τη συμμετοχή τους στην ασφάλιση, η πλήρης μεταφορά του βάρους της ασφάλισης στις πλάτες των εργαζομένων. Η κρατική χρηματοδότηση μειώνεται συνέχεια. Στη συζήτηση με τους θεσμούς κυριαρχεί η παραπέρα μείωσή της, η συρρίκνωση στα κατώτερα επίπεδα των συντάξεων και των όποιων άλλων παροχών. Η δική σας πολιτική διαφέρει; Έχετε άλλη θέση, κύριοι της Νέας Δημοκρατίας; Η ανεργία στερεί πόρους από το ασφαλιστικό σύστημα. Έχετε άλλη πρόταση για άλλη ανάπτυξη που θα ωφελεί τον λαό και όχι το κεφάλαιο, για ανάπτυξη που θα ικανοποιεί τις ανάγκες του λαού και όχι τα κέρδη των επιχειρηματικών ομίλων; Οι ελαστικές μορφές απασχόλησης, οι οποίες γενικεύονται, είναι συνέχεια της δικής σας πολιτικής. Στέκεστε απέναντι στο αίτημα των εργαζομένων για πλήρη και σταθερή δουλειά για όλους, γιατί υπηρετείτε τις ανάγκες για την ευελιξία των επιχειρηματικών ομίλων, ώστε να διασφαλίζονται τα κέρδη τους. Μήπως διαφωνείτε, κύριοι, με την κατάργηση των συλλογικών συμβάσεων εργασίας, με τον κατώτερο μισθό στα 586 ευρώ και 511 ευρώ για τους νέους αντίστοιχα; Είναι δικό σας δημιούργημα! Το διατηρεί η σημερινή Κυβέρνηση, με αποτέλεσμα οι ροές στο ασφαλιστικό σύστημα να μειώνονται. Μήπως αναδείξατε το θέμα των αποθεματικών; Είστε οι κύριοι ένοχοι διαχρονικά για το πλιάτσικο που έγινε και αφορά πάνω από 120 δισ. ευρώ εισφορών των εργαζομένων και των συνταξιούχων. Μήπως, κύριοι, είστε υπέρ της επαναφοράς της δέκατης τρίτης και δέκατης τέταρτης σύνταξης; Μα, είναι δική σας απόφαση η κατάργηση, την οποία διατήρησε και νομιμοποίησε παραπέρα η Κυβέρνηση ΣΥΡΙΖΑ - ΑΝΕΛ με τον νόμο Κατρούγκαλου. Μήπως διαφωνείτε με την αύξηση των ορίων ηλικίας για τη σύνταξη; Μα, είναι και δική σας απόφαση η αύξηση των ορίων ηλικίας, η κατάργηση των βαρέων και ανθυγιεινών επαγγελμάτων, η κατάργηση της διαφοράς στα όρια ηλικίας για συνταξιοδότηση των γυναικών, η μείωση των αναπηρικών συντάξεων, η σφαγή τους μέσα από τα ΚΕΠΑ. Όλα αυτά, που διατήρησε η Κυβέρνηση ΣΥΡΙΖΑ - ΑΝΕΛ, τα νομοθέτησε βέβαια και τα έκανε ακόμα χειρότερα. Κύριοι της Νέας Δημοκρατίας, του ΠΑΣΟΚ, του Ποταμιού και όλοι εσείς που σήμερα παρουσιάζεστε διαφορετικοί, ψηφίσατε το τρίτο μνημόνιο, τον ν. 4336/2015, το οποίο εξειδικεύεται με τον ν.4387/2016, τον γνωστό νόμο Κατρούγκαλου. Με αυτόν τον νόμο, κύριοι, έχουμε τις τεράστιες αυξήσεις στα όρια ηλικίας κυρίως των γυναικών αλλά και των ανδρών. Με αυτόν τον νόμο καταργήθηκε η έννοια της θεμελίωσης του συνταξιοδοτικού δικαιώματος. Με αυτόν τον νόμο προβλεπόταν μείωση των κοινωνικών δαπανών επί του ΑΕΠ. Με αυτόν τον νόμο άρχισε η μείωση του ΕΚΑΣ με συγκεκριμένα χρονοδιαγράμματα. Με αυτόν τον νόμο προβλέπεται η ενοποίηση όλων των φορέων της κοινωνικής ασφάλισης σε ένα ταμείο. Με αυτόν τον νόμο επιβάλλεται η σύνδεση εισφορών και παροχών. Όλα αυτά τα ψηφίσατε και τώρα παριστάνετε τον ανήξερο. Όλα αυτά αυξάνουν τα όρια ηλικίας και κατακρεουργούν τις συντάξεις. Κύριοι, δεν είναι ρεαλιστικό ούτε σύγχρονο το 2017, με την αλματώδη ανάπτυξη της τεχνολογίας και της παραγωγικότητας της εργασίας, να δουλεύει ο λαός μέχρι τα 67 του χρόνια και βάλε για να πάρει σύνταξη - φιλοδώρημα. Για την κοινωνική ασφάλιση έγιναν σκληροί αγώνες, χύθηκε αίμα χιλιάδων εργαζομένων και νεολαίας. Κανείς δεν πρέπει να συμβιβαστεί με τις επιλογές σας, επιλογές που υλοποιούν τις απαιτήσεις των επιχειρηματικών ομίλων, των οποίων διακαής πόθος χρόνια τώρα είναι η ανατροπή της κοινωνικής ασφάλισης. Οι απαιτήσεις τους δεν σταματούν ποτέ και υλοποιούνται σήμερα από τους ΣΥΡΙΖΑ - ΑΝΕΛ, αύριο πιθανόν από τη Νέα Δημοκρατία. Οι άνεργοι, που ζουν τον Γολγοθά τους, οι εργαζόμενοι που βιώνουν έναν απίστευτο πόλεμο σε κάθε δικαίωμα, οι αυτοαπασχολούμενοι, που καταστρέφονται, η φτωχή αγροτιά που ξεκληρίζεται, η νεολαία που είναι άνεργη και που μεταναστεύει, οι συνταξιούχοι που βλέπουν τις προσδοκίες τους για αξιοπρεπή διαβίωση με συντάξεις πείνας, έναν δρόμο έχουν, τον δρόμο της συμπόρευσής τους, της συμμαχίας τους, της χειραφέτησής τους από τις δυνάμεις του κεφαλαίου. Έναν δρόμο έχουν, τη συμπόρευση με το ΚΚΕ στον αγώνα ενάντια στη βαρβαρότητα αυτού του συστήματος, που δεν βελτιώνεται, δεν διορθώνεται, αλλά όσο συνεχίζει θα γίνεται όλο και πιο επιθετικό απέναντι στον λαό. Η ανατροπή του είναι μονόδρομος. Αυτός ο αγώνας χρειάζεται να κυριαρχεί και στα αιτήματα που διεκδικεί η εργατική τάξη και το λαϊκό κίνημα. Η διεκδίκηση των απωλειών που είχαν οι εργαζόμενοι, οι συνταξιούχοι, ο λαός, χρειάζεται να δυναμώσει. Κανένας συμβιβασμός με τις απαιτήσεις του κεφαλαίου που προβάλλονται ως μεταρρυθμίσεις! Ο ρεαλισμός τους είναι τα κέρδη τους, είναι οι ανατροπές κάθε δικαιώματος των εργαζομένων. Ο πλούτος παράγεται από τους πολλούς που δουλεύουν και τον τσεπώνουν τα «παράσιτα». Οι εργαζόμενοι, οι αυτοαπασχολούμενοι, η φτωχή αγροτιά, οι συνταξιούχοι δικαιούνται να ζουν ικανοποιώντας όλες τις ανάγκες τους. Οι νέοι δικαιούνται να ονειρεύονται, να σχεδιάζουν το μέλλον τους και όχι να ζουν τον εφιάλτη της ανεργίας, της ευελιξίας. Σε αυτή τη λογική απαιτούμε, κύριοι, την κατάργηση όλων των αντιασφαλιστικών μέτρων, την αποκλειστικά δημόσια καθολική, υποχρεωτική, κοινωνική ασφάλιση, την άμεση καταβολή των οφειλών του κράτους στην κοινωνική ασφάλιση, την πλήρη κάλυψη από το κράτος των κλεμμένων αποθεματικών των ταμείων, άμεση αποδέσμευση για καθετί από το Χρηματιστήριο και από κάθε άλλον τζόγο.
Ολοκληρώστε, παρακαλώ.
Τελειώνω, κύριε Πρόεδρε. Ζητούμε: Ένταξη στα βαρέα και ανθυγιεινά επαγγελμάτων και ειδικοτήτων των εργαζομένων που υπήρχαν και τις αφαιρέσατε. Άμεση λήψη μέτρων για την πρόληψη και αντιμετώπιση του επαγγελματικού κινδύνου και την προστασία της υγείας και ασφάλειας των υγειονομικών. Άμεση μείωση των ασφαλιστικών εισφορών, κατάργηση των εισφορών των ασφαλισμένων στον κλάδο υγείας. Ενιαίο, καθολικό, αποκλειστικά δημόσιο και δωρεάν σύγχρονο σύστημα υγείας - πρόνοιας με αποκλειστική χρηματοδότηση από το κράτος. Σταθερό ωράριο εργασίας με 35ωρο και πενθήμερο επτάωρο. Υπογραφή κλαδικών συλλογικών συμβάσεων, με αυξήσεις στους μισθούς και την αναπλήρωση των απωλειών τους. Κύριοι, σήμερα θα μπορούσε ο κόσμος να ζει καλύτερα, αλλά αυτό το σύστημα δεν το επιτρέπει. Γι' αυτό και η ανατροπή του είναι μονόδρομος. Η ανατροπή του ασφαλιστικού συστήματος αυτού του νόμου που ψηφίσατε είναι μονόδρομος, για να έχουν τις συντάξεις που δικαιούνται οι συνταξιούχοι, για να έχουν τις προσδοκίες που δικαιούνται οι εργαζόμενοι που μεθαύριο θα γίνουν συνταξιούχοι. Γι' αυτό, λοιπόν, όλη αυτή η εφαρμογή του νόμου θα πρέπει να ανατραπεί μέσα από τους σκληρούς αγώνες των ίδιων των εργαζομένων και των συνταξιούχων, που ήδη βρίσκονται στον δρόμο του αγώνα σε όλη την Ελλάδα και το επόμενο διάστημα ετοιμάζουν μεγάλες κινητοποιήσεις και για αυτά τα θέματα, αλλά και για την αξιολόγηση και για όλα τα μέτρα που αυτή συμπεριλαμβάνει και τα οποία τσακίζουν τη ζωή των εργαζομένων και του λαού.
Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος.
Ευχαριστώ, κύριε Πρόεδρε. Είμαι από τους Βουλευτές που παρακολουθούν σχεδόν τις πιο πολλές συνεδριάσεις. Θεωρώ ότι είναι ιερός ο ρόλος του Βουλευτή και γι' αυτό έχω γνώμη και άποψη για το τι έχει γίνει τα τελευταία τουλάχιστον δύο χρόνια και μερικούς μήνες που έχει έρθει αυτή η Κυβέρνηση. Πραγματικά, εάν δεν ήξερε κανείς τίποτα και εάν όλα είχαν γίνει με παρθενογένεση, με πόσο πάθος άκουγα τον εκπρόσωπο της Νέας Δημοκρατίας και με ένα περίσσιο πάθος τον εκπρόσωπο της Δημοκρατικής Συμπαράταξης να μιλάνε, εάν ήμουν για πρώτη φορά μέσα σ' αυτή την Αίθουσα, θα έλεγα, αυτοί οι άνθρωποι κάτι καλό έχουν να πουν. Θέλω, λοιπόν, να βάλω μερικά ερωτήματα και να πω μερικά πράγματα: Δεν είναι αυτά τα δυο κόμματα, είναι άλλοι αυτοί που κυβερνούσαν για σαράντα χρόνια; Είναι άλλοι αυτοί που έφθασαν τα κόμματά τους να χρωστούν περίπου 420 εκατομμύρια; Αυτό δεν επηρέασε αυτή την ασφυκτική οικονομική κατάσταση που διαχειρίζεται αυτή η Κυβέρνηση; Είναι άλλα αυτά τα κόμματα; Είδαμε το μιντιακό κατεστημένο να χρωστά 1,3 δισεκατομμύρια ευρώ δανεικά και αγύριστα. Είναι άλλοι οι άνθρωποι που στηρίζουν ακόμα και σήμερα κάποιες ενστάσεις, γιατί προσπαθεί αυτή η Κυβέρνηση να βάλει τάξη στο μιντιακό τοπίο; Ήταν άλλοι αυτοί που έκλεισαν τα μάτια στο Χρηματιστήριο, όπου άλλαξαν χέρια χρήματα των μισών Ελλήνων και πήγαν σε πολύ λίγους; Κυβερνούσε άλλος, όταν έγιναν οι Ολυμπιακοί Αγώνες και τα 5 δισεκατομμύρια προϋπολογισμός έφθασαν τα 40 δισεκατομμύρια; Πώς εξηγείται αυτό το πάθος, ένα απίστευτο πάθος που πραγματικά μπορεί να σε παρασύρει; Άλλες ήταν οι κυβερνήσεις που έφθασαν εδώ που έφθασαν τη χώρα με αυτά που γίνονταν στα εξοπλιστικά; Θα μπορούσα να μιλάω μέχρι το πρωί για το τι ακριβώς έγινε. Στα εξοπλιστικά σχεδόν το συνώνυμο είναι «μίζα». Άκουσα σήμερα τον εκπρόσωπο της Δημοκρατικής Συμπαράταξης με ένα πάθος να λέει: «Δεν έχουμε να φοβηθούμε τίποτα». Εγώ δεν είπα ότι έχετε να φοβηθείτε ή όχι, αλλά δεν θα έπρεπε να γίνει μια παραπομπή για το τι γινόταν τότε στα εξοπλιστικά; Δεν είμαι υπέρ του ρεβανσισμού και πιστεύω ότι σε όλα τα κόμματα υπάρχουν και έντιμοι πολιτικοί, αλλά δεν θα πρέπει να γίνει κάθαρση στο πολιτικό σύστημα; Και εσείς δεν πρέπει να κάνετε κάποια στιγμή την αυτοκριτική σας; Ήταν άλλη περίοδος όταν οι τράπεζες έδιναν απίστευτα δάνεια χωρίς καμμία εγγύηση; Άλλη περίοδος ήταν για τη λίστα Λαγκάρντ, για τη λίστα Μπόργιανς, για τα «Panama Papers»; Βρήκατε μέσα σε αυτές τις λίστες κάποιον από αυτούς που σήμερα εγκαλείτε και με πολλή άνεση τους αποκαλείτε τυχοδιώκτες και λέτε διάφορες ονομασίες; Είναι άλλη η εποχή της «SIEMENS»; Είναι άλλες εποχές αυτές; Γιατί είδα εδώ ένα απίστευτο πάθος. Έρχομαι στο θέμα μου. Συγκεκριμένα πράγματα. Κατ' αρχάς θα πω το εξής. Αυτό θα το κρατήσω. Είναι μνημείο φιλεργατικής άποψης. Θα το κρατήσω στο αρχείο μου, γιατί πραγματικά είναι συγκλονιστική η επερώτηση που κάνει σήμερα η Νέα Δημοκρατία. Έχω εκπλαγεί και λέω: Μπράβο, βρε παιδιά! Θέλω, λοιπόν, να θυμίσω τα εξής: Σε σχέση με το ασφαλιστικό παίζει ρόλο η ανεργία ή όχι; Το 2015 παραλάβαμε 27% ανεργία, ναι ή όχι; Το ποσοστό εργαζόμενων προς συνταξιοδοτούμενους ξέρει όλος ο κόσμος ότι στην Ευρώπη είναι γύρω στο 4 προς 1 ή 3 προς 1. Στην Ελλάδα πόσο το παραλάβαμε; Ήταν 1 προς 1, 1,3-1; Παίζει ρόλο αυτό στο ασφαλιστικό που ήλθε αργότερα; Παραδεχόμαστε όλοι ότι αν δεν γινόταν κάτι, σε δυο χρόνια τα ταμεία θα ήταν τελειωμένα και δεν θα έπαιρνε κανείς σύνταξη; Άκουσα τον εκπρόσωπο της Νέας Δημοκρατίας και τον έχω ξανακούσει και στην επιτροπή, να λέει: «Δεν με ακούσανε. Σε μια μέρα σύνταξη!». Εγώ το χαίρομαι, μόνο που αφήσατε εκατόν εξήντα χιλιάδες εκκρεμότητες όταν φύγατε. Από αυτές έχουν ήδη διευθετηθεί οι ογδόντα πέντε χιλιάδες και μένουν ακόμα άλλες τόσες και έχει δεσμευτεί δημόσια ο κ. Πετρόπουλος ότι στο τέλος του χρόνου θα έχουν τελειώσει. Ξέρετε, κάποιοι άνθρωποι «πεθαίνανε» και περνάγανε δύο με τέσσερα χρόνια για να πάρουν σύνταξη. Δεν μιλάμε για εφάπαξ, που και αυτό ξεκίνησε τώρα. Ξεχάσατε ότι στα χρόνια σας όλοι οι Έλληνες χάσανε το ένα τέταρτο της περιουσίας τους; Πού ήσαστε τότε; Τι ακριβώς κάνατε; Επειδή το ακούω συνέχεια, ναι, παραδεχόμαστε ότι στις μέρες μας και για τη δημοσιονομική προσαρμογή και για το συνταξιοδοτικό χάθηκαν περίπου 1.800.000.000 ευρώ. Μισό ευρώ να χαθεί, ναι, πρέπει να απολογηθούμε στους Έλληνες πολίτες. Την ίδια στιγμή εσείς μας στοιχίσατε 44.000.000.000 ευρώ από το 2010 μέχρι το 2015. Το αγνοείτε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θέλω την ανοχή σας, όπως την είχανε άλλοι. Ο κ. Βρούτσης μίλησε είκοσι λεπτά. Δεν θέλω είκοσι λεπτά, δυο - τρία θέλω.
Συνεχίστε.
Ευχαριστώ. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Θέλω να πω το εξής. Άκουσα την εκπρόσωπο του ΣΥΡΙΖΑ, την κ. Σκούφα, στην οποία δεν δόθηκε ο χρόνος, αλλά πιστεύω ότι ήταν συγκλονιστική σε όλες τις αναφορές που έκανε. Εμείς εδώ σ' αυτή τη Βουλή, σας το λέω να το ξέρετε, δεν ήλθαμε για να πλουτίσουμε. Πιστεύουμε στην ιδιωτική οικονομία με όρους, αλλά δεν ήλθαμε για να πλουτίσουμε. Είμαστε για δυόμισι χρόνια «παρένθεση». Κάτω από συνθήκες οικονομικής ασφυξίας δουλέψαμε και δουλεύουμε ακόμα. Αυτή τη στιγμή που μιλάμε γίνεται διαπραγμάτευση. Ήταν μια βδομάδα πριν όταν ακούγαμε από τους πληρωμένους κονδυλοφόρους των χίλιων sites ότι έχει καταρρεύσει η χώρα και ότι τη Δευτέρα ο Πρωθυπουργός θα κάνει διάγγελμα και ότι ξηλώνονται και τα υπόλοιπα αποθεματικά των ταμείων. Μήπως δεν το ακούσατε; Περιμένανε με το χέρι στη σκανδάλη να μην έλθουν οι θεσμοί για να σηκώσουν το θέμα στον θεό οι πληρωμένοι κονδυλοφόροι των υπολοίπων. Δεν έγινε αυτό και άλλα πολλά δεν έγιναν. Η διαπραγμάτευση συνεχίζεται. Κανείς δεν θριαμβολόγησε. Κανείς δεν είπε ότι τη στιγμή τα λύσαμε όλα. Παλεύουμε με νύχια και με δόντια. Χωρίς καμμία ρεβανσιστική διάθεση λέω - και το εννοώ, πιστεύω ότι σε όλα τα κόμματα υπάρχουν καθαροί πολιτικοί - ότι είναι ιερή υποχρέωση όλων μας να μάθουμε πώς έφτασε η χώρα εδώ που έφτασε. Είναι ιερή υποχρέωση των πολιτικών να κάνουν την αυτοκριτική τους. Κάναμε κι εμείς λάθη και κάνουμε και την αυτοκριτική μας. Δεν γεννηθήκαμε έμπειροι. Ένα πράγμα, όμως, δεν κάνουμε, όσο κι αν προσπαθείτε να μας το αφαιρέσετε. Το ηθικό πλεονέκτημα ακόμα και για μισό ευρώ σάς το λέω ότι θα διατηρηθεί απ' αυτή την Κυβέρνηση. Εγώ δεν μπήκα σ' αυτή τη Βουλή για να πλουτίσω, όπως κι άλλοι πολλοί συνάδελφοι μου. Είμαστε εδώ για έναν μοναδικό λόγο. Ξέρουμε ότι δεν έχουμε την υποστήριξη κανενός. Οι διαπλεκόμενοι είναι πολλοί, είναι παρόντες, είναι αποφασισμένοι. Ίσως εκεί είμαστε λάθος. Είχαμε άγνοια κινδύνου. Όμως, είναι άλλο πράγμα να έχεις άγνοια κινδύνου κι άλλο να σε βουτάω να βιάζεις, να εγκληματείς, να λεηλατείς και να έρχεσαι να μου κουνάς το χέρι. Παραδώσατε μια χώρα χρεοκοπημένη, κύριοι. Αυτή διαχειριζόμαστε σήμερα. Έχει δεσμευθεί ο κ. Πετρόπουλος - και θα τον εγκαλέσω εγώ πρώτος - ότι μετά το τέλος του 2017 οι συντάξεις θα δίνονται σε τρεις μήνες. Πέθαινε κόσμος και δεν έπαιρνε ποτέ τη σύνταξή του. Να απαντήσω τι σ' αυτή την ερώτηση; Στου κρεμασμένου το σπίτι δεν μιλάνε για σκοινί! Λέω ξανά ότι αυτό το κείμενο θα το τοιχοκολλήσω, γιατί πραγματικά είναι το πιο φιλεργατικό κείμενο που είδα. Είναι φοβερά τεκμηριωμένο, απίστευτα τεκμηριωμένο. Τι σχέση έχετε εσείς με αυτό, όμως; Καμμία. Είστε εσείς που ευαγγελίζεσθε ότι τα πλούτη πρέπει να τα έχουν λίγοι. Αντιδράσατε, δεν θέλατε να δώσουμε το επίδομα πριν από μερικούς μήνες. Ήταν 618 εκατομμύρια από τη φοροδιαφυγή, από τη διαφθορά και τη διαπλοκή. Σας το λέω εγώ, αν δεν το ξέρετε. Τι να κάναμε; Αντιδράσατε. Η Θεανώ Φωτίου κάνει αγώνα για επτακόσιες χιλιάδες που πάνε στους κάδους απορριμμάτων. Εκεί τους στείλατε εσείς, όχι εμείς. Περνάμε δύσκολες στιγμές. Έχουμε ανάγκη αυτή τη στιγμή πραγματικής συναίνεσης και κυρίως να θυμόμαστε ότι δεν γίναμε από παρθενογένεση. Αυτοκριτική είστε υποχρεωμένοι να κάνετε, για να έχει αξιοπιστία ο λόγος σας. Ευχαριστώ.
Συνεχίζουμε με τον Κοινοβουλευτικό Εκπρόσωπο της Ένωσης Κεντρώων κ. Γεωργιάδη.
Ευχαριστώ, κύριε Πρόεδρε. Καλησπέρα και από εμένα. Αγαπητοί συνάδελφοι Βουλευτές - απευθύνομαι σε όσους έχουμε μείνει εδώ πέρα, είμαστε τέσσερα - πέντε άτομα σε επίκαιρη επερώτηση, αν και περίμενα να είμαστε περισσότεροι, αλλά δυστυχώς έτσι είναι στις ημέρες μας, είναι και Παρασκευή και κάποιοι φεύγουν στην επαρχία κ.ο.κ - , είναι αλήθεια ότι το θέμα της σημερινής επίκαιρης επερώτησης προσφέρει απέραντο έδαφος για άσκηση κριτικής, ειδικότερα στη σημερινή Κυβέρνηση, σε ό,τι έχει να κάνει με την απαράδεκτη διαχείριση του ασφαλιστικού και του συνταξιοδοτικού. Βλέπουμε ότι οι εξελίξεις δεν είναι ιδιαίτερα ευνοϊκές μέχρι στιγμής για τη χώρα μας. Έφυγαν οι δανειστές. Δεν ξέρουμε πότε θα έλθουν, με τι θα έλθουν, με τι έφυγαν και ούτω καθεξής. Αναμένουμε από την Κυβέρνηση να μας ενημερώσει. Σωστά προβληματίστηκε και η συνάδελφος πώς γνωρίζουν πληροφορίες από την Αξιωματική Αντιπολίτευση για το τι είπαν και δεν είπαν. Όμως, αυτό είναι μια άλλη ιστορία. Ωστόσο, πρέπει να επισημάνουμε ότι οι συνάδελφοι της Νέας Δημοκρατίας μπορεί να κατέβαλαν μια φιλότιμη προσπάθεια να συντάξουν αυτή την επίκαιρη επερώτηση, αλλά εμένα προσωπικά το κείμενο μου θυμίζει τον εμπρηστή, ο οποίος αγωνιά και επιδιώκει να συμμετέχει στις διαδικασίες των ερευνών και της ανάκρισης της Πυροσβεστικής. Το μόνο που έχετε κάνει κι εσείς, κύριοι της Αξιωματικής Αντιπολίτευσης, ως Νέα Δημοκρατία είναι η «ΕΡΓΑΝΗ» και ο «ΗΛΙΟΣ» - κύριε Βρούτση, εσείς το έχετε κάνει και προς τιμήν σας - , που ήλθε η Κυβέρνηση να τα καταργήσει. Δεν έχετε κάνει κάτι άλλο όσο ήσασταν κυβέρνηση για το συνταξιοδοτικό και το ασφαλιστικό, που καλούμαστε σήμερα να συζητήσουμε. Πάμε τώρα στα της επίκαιρης επερώτησης και στα της Κυβερνήσεως. Θαυμάστε παρακάτω τα ευρηματικά, που είναι μια αποκλειστική έμπνευση της «πρώτη φορά Αριστεράς»: ο συνδυασμός φορολογικού και ασφαλιστικού σε ένα ενιαίο πακέτο μέτρων, η υποχρέωση διάσωσης ή συντήρησης του συστήματος, αφού πρώτα, βέβαια, έχουμε πτωχεύσει. Όλοι το αντιλαμβανόμαστε, όλοι νιώθουμε ότι ο συνδυασμός αυτός πραγματικά αποδίδει, αρνητικά όμως. Πραγματικά αρρωσταίνει και πραγματικά εξοντώνει. Όλα αυτά, βέβαια, ισχύουν για τους άτυχους κοινούς θνητούς. Διότι για τα στελέχη του ΣΥΡΙΖΑ και τους αφισοκολλητές ισχύουν άλλα δεδομένα. Εκεί υπάρχουν μπόνους. Εάν, για παράδειγμα, κάποιος είναι κλητήρας του ΣΥΡΙΖΑ στη ΔΕΣΦΑ, την επόμενη ημέρα μπορεί να γίνει διευθυντής, τη μεθεπόμενη ημέρα γενικός διευθυντής, την τέταρτη ημέρα μπορεί να πάρει προαγωγή σαν διευθύνων σύμβουλος, την Πέμπτη ημέρα μπορεί να αυτοπροαχθεί σε πρόεδρος και την έκτη ημέρα της δημιουργίας μπορεί να απολαμβάνει κοντά στις 260.000 ευρώ σε εφάπαξ, τα οποία, με βάση τις πληροφορίες, θα επιβαρύνουν τους απλούς φορολογούμενους πολίτες και καταναλωτές του φυσικού αερίου. Επανερχόμαστε στην επίκαιρη επερώτηση. Κυρίες και κύριοι, η Κυβέρνηση δεν συγκινείται ούτε από την πρωτοφανή ανεργία ούτε από το brain drain, τη σύγχρονη μετανάστευση των νέων επιστημόνων μας, ανθρώπων με όραμα, επιστημόνων ιατρών, νομικών, μηχανικών, ναυπηγών και όλων των άλλων που μπόρεσαν να συμβάλουν στην αναγέννηση της χώρας, οι οποίοι όμως δεν μπορούν να αποδεχθούν τη δήμευση και ουσιαστικά φεύγουν στο εξωτερικό λόγω των αποδοχών τους, της υποβάθμισης των ικανοτήτων τους και της εξαΰλωσης των πιθανοτήτων να μπορούν να λάβουν κάποια στιγμή σύνταξη εδώ. Εμείς ως Ένωση Κεντρώων έχουμε πει πάρα πολλές φορές και έχουμε στηρίξει σθεναρά τις θέσεις μας. Ασχέτως εάν τις στηρίζει ο Έλληνας πολίτης ή όχι, παρ' όλα αυτά κατανοεί ότι είναι θέμα απλής λογικής και γι' αυτό μας ψήφισε, λέγοντας εμείς την αλήθεια και όχι τάζοντας ελπίδα. Θα πω μερικά παραδείγματα προτάσεών μας: Να ανασταλούν άμεσα οι συντάξεις των συμπολιτών μας, οι οποίοι έχουν εισοδήματα άνω των 3.000 ευρώ από άλλες πηγές, οι οποίοι υπολογίζουμε ότι είναι γύρω στις ογδόντα χιλιάδες. Να καταργηθούν όλες οι συντάξεις των πρώην αιρετών, όχι μόνο των βουλευτών, αλλά πάσης φύσεως αιρετών. Και όχι από το 2012 και μετά, που όπως λένε έχουν καταργηθεί, αλλά και πριν από το 2012, δηλαδή όλο το διάστημα. Το να είσαι Βουλευτής, κυρίες και κύριοι, δεν είναι επάγγελμα, αλλά λειτούργημα. Δεν παίρνεις μισθό, παίρνεις αποζημίωση. Ξέρετε γιατί λέγεται αποζημίωση; Διότι υποτίθεται ότι προηγουμένως ήσουν σε μια εργασία, αμειβόσουν από εκεί και αυτή τη στιγμή παράτησες την εργασία σου και έρχεσαι να ασχοληθείς συστηματικά με τα κοινά. Αυτή η ενασχόληση σε αποσπά από το επάγγελμά σου, οπότε με αυτή τη λογική παίρνεις αποζημίωση, όχι όμως και σύνταξη. Σύνταξη θα πάρεις κανονικά από το επάγγελμα το οποίο ασκούσες και έχεις κρατήσεις μέσα από τη βουλευτική αποζημίωση. Επίσης, προτείνουμε να καταργηθούν οι ρουσφετολογικές πρόωρες συντάξεις. Ακόμα και σήμερα υπάρχουν «παραθυράκια» στον νόμο και βλέπουμε συνταξιούχους ηλικίας πενήντα ετών. Δεν μιλάω για στρατιωτικούς, οι οποίοι μπορεί να έχουν μπει μέσα σε αυτόν τον δύσκολο χώρο και να υπηρετούν την πατρίδα σε αντίξοες συνθήκες. Μιλάω ακόμη και για δημοσίους υπαλλήλους, οι οποίοι ακόμα και τώρα καταφέρνουν και παίρνουν πρόωρες συντάξεις. Να συγχωνευτούν όλες οι συντάξεις σε μία και να μπει ανώτατο πλαφόν τα 1.500 ευρώ. Είναι απαράδεκτο στη σημερινή εποχή της κρίσης να υπάρχουν συμπολίτες μας που παίρνουν πολλαπλές συντάξεις και συντάξεις των 3.000 ευρώ. Μερικοί συμπολίτες μας λένε: «Μα, πληρώσαμε εισφορές, γι' αυτό και δεν πρέπει να μας μειωθούν οι συντάξεις στα 1.500 ευρώ.». Πρέπει να ξεκαθαρίσουμε κάτι μια και καλή σε αυτή την Αίθουσα, για άλλη μια φορά. Αυτός ο ισχυρισμός είναι λάθος, για δύο κυρίως λόγους: Πρώτον, αυτοί που διαμαρτύρονται για τις λεγόμενες εισφορές είναι κυρίως στον δημόσιο τομέα. Στον ιδιωτικό τομέα σπανιότατα συναντάμε ανθρώπους με τόσο υψηλές συντάξεις. Το 2010 υπήρχαν ακόμη υπάλληλοι ΔΕΚΟ οι οποίοι έπαιρναν μισθούς 6.000 και 7.000 ευρώ, σε περίοδο κρίσης, με όλες αυτές τις αντίξοες συνθήκες που ζουν αυτή τη στιγμή οι Έλληνες πολίτες. Σας έχω καταθέσει πάρα πολλά στοιχεία από τη Γενική Γραμματεία Εσόδων της εποχής και μπορείτε να ανατρέξετε για να τα διαβάσετε, γιατί μιλάμε για κανονικό «πάρτι». Όμως, αυτούς τους μισθούς τούς έπαιρναν αυθαίρετα από τους κομματικούς στρατούς των εκάστοτε κυβερνήσεων. Λέτε ότι δεν φταίτε εσείς, που είστε δύο χρόνια εδώ. Ήμουν σε ένα πάνελ το πρωί και άκουσα να λένε «δύο χρόνια είμαστε εμείς, δεν φταίμε, παραλάβαμε τέτοιο κράτος», ενώ ο εκπρόσωπος της Νέας Δημοκρατίας είπε «δύο χρόνια κυβερνήσαμε από το 2009 και μετά». Δύο χρόνια κυβερνήσατε από το 2009 και μετά, αλλά όλα αυτά τα σαράντα χρόνια που έχετε κυβερνήσει όλοι και μας έχετε οδηγήσει εδώ, δεν φταίτε μόνο εσείς, δεν φταίει η Κυβέρνηση ΣΥΡΙΖΑ τα τελευταία δύο χρόνια, αλλά φταίτε όλοι μαζί! Για να επανέλθω, λοιπόν, μιλάμε για κρατήσεις, όχι για εισφορές. Το κράτος τα έπαιρνε, δηλαδή, από τη μία τσέπη και τα έβαζε στην άλλη. Το κράτος αυθαίρετα αποφάσιζε να δίνει τέτοιους μισθούς, πενταπλάσιους από τον ιδιωτικό τομέα. Έκανε ρουσφέτια, προφανώς και εξυπηρετούσε «ημετέρους». Έτσι, με τις υπέρογκες αυτές κρατήσεις τους φθάνουμε στο σημείο να έχουν και υπέρογκες συντάξεις. Είναι δυνατόν να διατηρούμε αυτή την παθογένεια ακόμη και τώρα που ο κόσμος πεινάει; Πτωχεύσαμε, κύριοι! Το έχετε καταλάβει; Και κοιτάζουμε ακόμη να εξυπηρετούμε τα ρουσφέτια μας; Δεύτερον, το συνταξιοδοτικό δεν είναι ανταποδοτικό σύστημα. Ποτέ δεν ήταν. Κανένας πολίτης δεν έχει έναν προσωπικό κουμπαρά, όπου μπορεί να βάζει μέσα κάποιες λεγόμενες «εισφορές» και να ξέρει τι σύνταξη θα πάρει στα εξήντα πέντε του. Το σύστημά μας είναι αναδιανεμητικό. Τι σημαίνει αυτό; Οι τρέχοντες ασφαλισμένοι πληρώνουν τους τρέχοντες συνταξιούχους. Αυτό σημαίνει ότι αναγνωρίζουμε στη σύνταξη μια κοινωνική διάσταση. Δεν λειτουργεί σαν κουμπαράς, δεν μετράει τελικά το ποσό που έχει πληρώσει σε εισφορές κάποιος, αλλά το τι πολιτικούς έχει ψηφίσει. Είναι απαράδεκτο, λοιπόν, να υπάρχουν συνταξιούχοι των 3.000 ευρώ τη μια στιγμή και συνταξιούχοι των 380 ευρώ την άλλη, οι οποίοι να υπολογίζουν ακόμη και τα χρήματα για να πάρουν μια φραντζόλα ψωμί. Αυτό είναι το κράτος της πρόνοιας της Αριστεράς; Αυτά σάς δίδαξε ο Μαρξ και ο Ένγκελς; Αριστερά είναι να φροντίζετε το μέλλον όλων των πολιτών και όχι μόνο των κομματικών σας φίλων. Αν δεν γίνουν αυτά άμεσα - που εμείς τα έχουμε κοστολογήσει και υπερβαίνουν τα 4 δισεκατομμύρια ετησίως - , κανένας στο μέλλον δεν θα μπορεί να πάρει σύνταξη. Οφείλουμε να περικόψουμε αυτές τις παχυλές συντάξεις, για να μπορούμε να έχουμε τη δυνατότητα συνταξιοδότησης και για τους ίδιους που παίρνουν συντάξεις, αλλά και για αυτούς που θα συνταξιοδοτηθούν, για να μπορούν να παίρνουν μια αξιοπρεπή σύνταξη. Πρέπει να βοηθήσουμε τους οικονομικά ασθενέστερους συμπολίτες μας, εκείνους που πραγματικά έχουν κοινωνική ανάγκη και πρόνοια, τους ανάπηρους, τους πολύτεκνους, τις μονογονεϊκές οικογένειες, εκείνους που πραγματικά προσπαθούν αυτή τη στιγμή και ανησυχούν για την απλή επιβίωσή τους. Κυρίες και κύριοι συνάδελφοι, για εμάς είναι ξεκάθαρο ότι το νέο ασφαλιστικό είναι μια πραγματική βόμβα στα θεμέλια της κοινωνίας. Είναι ένα εγκληματικό εργαλείο συνεχών περικοπών και μειώσεων. Περιμένουμε με αγωνία τη δευτερολογία του κυρίου Υπουργού, για να μας παραθέσει τα επιχειρήματα της Κυβέρνησης - μια και η κ. Αχτσιόγλου είναι απασχολημένη - , τα οποία να μας αποδεικνύουν στοιχειωδώς το αντίθετο και για να μας απαντήσει στο σύνολο των ζητημάτων που έχουν τεθεί από την προκλητική επίκαιρη επερώτηση της Αξιωματικής Αντιπολίτευσης. Κάποια στιγμή στην Αίθουσα αναφέρθηκε το ΕΚΑΣ. Ειπώθηκε ότι κάποιοι το είχαν και ότι το ΕΚΑΣ ήταν σύνταξη για κάποιους, ενώ η Κυβέρνηση αναφέρει ότι το ΕΚΑΣ δεν είναι σύνταξη. Μήπως είναι σύνταξη, δέκατη τρίτη σύνταξη, ο μποναμάς που δώσατε στο τέλος του χρόνου και μας κατηγορείτε που δεν τον ψηφίσαμε; Για τους ανέργους τι κάνατε; Μόνο ένα εκατομμύριο εξακόσιες χιλιάδες πολίτες συνταξιούχους θέλατε να εξυπηρετήσετε; Ο άνεργος πήρε κάτι από αυτό το επίδομα; Αυτή είναι η κοινωνική σας πρόνοια; Σας ευχαριστώ πάρα πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δυο συνοδοί εκπαιδευτικοί από το 2ο Γυμνάσιο Λαμίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με τον κ. Γεώργιο Αμυρά, Κοινοβουλευτικό Εκπρόσωπο από το Ποτάμι. Ορίστε, κύριε Αμυρά, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θα αρχίσω και εγώ την τοποθέτησή μου με ένα σχόλιο για την πρόταση για σύσταση προανακριτικής επιτροπής. Εμείς στο Ποτάμι λέμε «όλα στο φως», λέμε ναι στην προανακριτική για τα εξοπλιστικά, ναι στην προανακριτική - αν θέλετε να το προσωποποιήσουμε - για ευθύνες Γιάννου Παπαντωνίου, αλλά, εάν πραγματικά έχει τα κότσια η Κυβέρνηση, να πει και ναι σε προανακριτική επιτροπή και για τον Γιάνη Βαρουφάκη, για το ναυάγιο της οικονομίας, να πείτε ναι σε προανακριτική επιτροπή και για την Τράπεζα Αττικής, τα βοσκοτόπια, τα περίεργα δάνεια, ναι στην προανακριτική και για το μνημόνιο Τσίπρα - Καμμένου και τις συνθήκες εισόδου της χώρας σε αυτό. Μια που αυτή η κουβέντα συνορεύει λίγο με αυτά που ακούσαμε περί του υποτιθέμενου ηθικού πλεονεκτήματος του ΣΥΡΙΖΑ, παρακαλώ, κυρίες και κύριοι συνάδελφοι, αφαιρέστε από το ηθικό πλεονέκτημα τα είκοσι επτά χιλιάρικα που έδωσε δωράκι ο πρόεδρος του ΔΕΣΦΑ - στέλεχος του ΣΥΡΙΖΑ - στον εαυτό του. Αφαιρέστε, παρακαλώ, τα τετραχίλιαρα που έδωσαν ως αύξηση στον εαυτό τους τα στελέχη του ΟΔΔΗΧ. Αφαιρέστε τα αναδρομικά των συμβούλων, που ακόμα δεν έχουν πιάσει δουλειά στα Υπουργεία του κ. Μουζάλα και του Παππά. Δίνετε αναδρομικά σε συμβούλους που ακόμα δεν έχουν διοριστεί! Είναι αδιανόητο! Κυρίες και κύριοι συνάδελφοι, ας έρθω τώρα στο θέμα της επίκαιρης επερώτησης και του ασφαλιστικού. Πρώτα απ' όλα γιατί, αλήθεια, σήμερα συζητάμε για το ασφαλιστικό; Το πρόβλημα δεν έχει λυθεί, υποτίθεται, οριστικά από την Κυβέρνηση ΣΥΡΙΖΑ - ΑΝΕΛ και τον νόμο Κατρούγκαλου; Σας θυμίζω ορισμένες πρόσφατες δηλώσεις των Υπουργών και των Υπουργείων: Την 1η Νοεμβρίου 2016, ο Γιώργος Κατρούγκαλος, Υπουργός Εργασίας τότε, δηλώνει: «Το ασφαλιστικό έχει κλείσει κατά την πρώτη αξιολόγηση και δεν πρόκειται να ξανανοίξει στο πλαίσιο της δεύτερης.». Τώρα είμαστε ακόμα στην πρώτη αξιολόγηση; Δεν νομίζω. Είμαστε στη δεύτερη και το ασφαλιστικό είναι ανοικτό «καραμπάμ»! Την ίδια ημέρα, 1η Νοεμβρίου 2016, το Υπουργείο Οικονομικών, για να μην παρερμηνευθεί οτιδήποτε σε σχέση με το ασφαλιστικό, βγάζει ανακοίνωση και λέει: «Άνοιγμα του ασφαλιστικού εκ νέου δεν υφίσταται.». Επομένως εξηγήστε μου γιατί συζητάμε σήμερα για το ασφαλιστικό. Αφού οι ασφαλισμένοι ήδη επαινούν την Κυβέρνηση για επιτεύγματά της - αυτό είναι «μπηχτή» για εσάς, κύριε Πετρόπουλε, που το διαπιστώνετε καθημερινά στους δρόμους της Αθήνας - , γιατί οι συνταξιούχοι ανησυχούν για τις αποδοχές τους και οι ασφαλισμένοι για το πότε και με ποιους όρους θα συνταξιοδοτηθούν; Για ποιον λόγο; Η σημερινή Κυβέρνηση τι έχει κάνει γι' αυτά τα θέματα; Ακούστε τι έλεγε στις 16 Οκτωβρίου 2016 ο κ. Κατρούγκαλος, ο «αρχιτέκτονας» της λύσης του ασφαλιστικού: «Εάν έχουμε ανάπτυξη 2,7% το 2017, όπως προβλέπουν οι διεθνείς οργανισμοί», φευ, ύφεση και το 2016 και το 2017 όπως πάει, «τότε το 2018 οι νέες συντάξεις θα έχουν αυξήσεις, ενώ οι παλαιές θα αυξηθούν, όταν η προσωπική διαφορά που ενσωματώνουν, θα έχει μηδενιστεί.». Αυξήσεις, δηλαδή, θα έβλεπαν, υποτίθεται, οι συνταξιούχοι και όχι μειώσεις. Μάλιστα είχε προβλέψει και μια δικλίδα ασφαλείας ο κ. Κατρούγκαλος. Έλεγε: «Αντί να μειώσουμε τις συντάξεις, μπορούμε να αυξήσουμε λίγο τη φορολογία. Όταν σου λείπουν τα χρήματα, είτε μειώνεις τις δαπάνες είτε αυξάνεις τα έσοδα.». Αυτά τον Μάιο του 2016. Αυτή, λοιπόν ήταν η μαγική εικόνα, η στρεβλή εικόνα που καλλιεργούσε η Κυβέρνηση και η οποία να που συγκρούεται με τη σκληρή πραγματικότητα. Οι συντάξεις όχι μόνον δεν διασφαλίστηκαν οριστικά με το κλείσιμο της πρώτης αξιολόγησης, αλλά βρίσκονται στο «κυρίως πιάτο» της δεύτερης αξιολόγησης, που συζητούσαν αυτές τις ημέρες στο «Χίλτον» ο κ. Τσακαλώτος με την τρόικα. Αλήθεια, πού είναι η κ. Αχτσιόγλου; Είναι σήμερα στο «Χίλτον» και συζητάει με την τρόικα;
Εγώ είμαι εδώ.
Εσείς βεβαίως είστε εδώ. Πού είναι, όμως, η κ. Αχτσιόγλου; Δεν είχε πάρει εκείνη χαμπάρι, όταν ήταν διευθύντρια του γραφείου του κ. Κατρούγκαλου, ότι ο τύπος αυτός υπολογισμού της σύνταξης δεν υφίστατο, ότι ήταν αέρας κοπανιστός; Πέρασαν δύο χρόνια που έχετε στα χέρια σας την «καυτή πατάτα». Εσείς, όμως, την έχετε κάνει από καυτή πιο καυτή και από τον πίδακα των ζεστών νερών στις Θερμοπύλες! Μας λέγατε επίσης ότι ό,τι ήταν να γίνει από μειώσεις συντάξεων έγινε. Τώρα όμως μαθαίνουμε ότι η Κυβέρνηση πρέπει να εξοικονομήσει 1% του ΑΕΠ από το ασφαλιστικό, να μειώσει, δηλαδή, για να το πούμε απλά, κατά 1,8 δισεκατομμύριο ευρώ τον κουμπαρά των συντάξεων. Το τρικ δε της προσωπικής διαφοράς, που έχει επινοήσει η Κυβέρνηση με τον περίφημο νόμο Κατρούγκαλου, όχι μόνο δεν θωράκισε τις συντάξεις, αλλά αποτελεί τον προθάλαμο των επερχόμενων μειώσεων. Με άλλα λόγια, καταφέρατε πραγματικά το ακατόρθωτο! Αυξήσατε τις εισφορές για να μην κοπούν οι συντάξεις και τελικά και οι συντάξεις κόβονται και οι εισφορές παραμένουν αυξημένες. Ψηφίσατε έναν νόμο που υποτίθεται ότι θα οδηγούσε στον εξορθολογισμό του συστήματος και σήμερα, εννέα μήνες μετά, δεν ξέρει κανείς ούτε τι εισφορές θα πληρώσει ούτε με τι ποσά θα συνταξιοδοτείται ούτε τι τον συμφέρει να κάνει. Το απόλυτο, λοιπόν, ξεχαρβάλωμα έχει την υπογραφή ΣΥΡΙΖΑ - ΑΝΕΛ, της Κυβέρνησης. Αυτό έγινε αντιληπτό και στον τελευταίο αδαή με την ανακοίνωση της ΕΛΣΤΑΤ, στην οποία επισήμαινε ότι ο δείκτης υπολογισμού των συντάξεων δεν υπάρχει. Δεν υπάρχει! Αντί εφαρμογής του ν.4387, τώρα αρχίζετε σιγά σιγά να τον ξηλώνετε. Οι νέες συντάξεις δεν μπορούν να βγουν, γιατί η ΕΛΣΤΑΤ αδυνατεί να υπολογίσει την αναπροσαρμογή των αποδοχών με τον δείκτη μεταβολής μισθών που προβλέψατε στον νόμο. Αυτόν τον νόμο τον ξηλώσατε τώρα. Έπρεπε να περάσουν δέκα ολόκληροι μήνες για να σας πει η ΕΛΣΤΑΤ το αυτονόητο και να κάνετε πίσω. Πείτε μου τώρα, ποιος εγγυάται ότι με την τιμαριθμοποίηση των αποδοχών που αναφέρει η τροπολογία που είδαμε χθες, θα αρχίσουν να εκδίδονται νέες συνταξιοδοτικές αποφάσεις; Πότε θα εφαρμοστεί και πόσες ακόμα εγκυκλίους θα βγάλετε γι' αυτό; Όλα στο πόδι, όλα στον αέρα. Το ασφαλιστικό που εφαρμόζετε είναι γεμάτο παραλογισμούς. Ακούστε, λοιπόν. Νέοι ή παλαιοί ασφαλισμένοι διπλοπληρώνουν εισφορές για εισοδήματα που έως τώρα υπήρχε εκ του νόμου απαγόρευση. Οι εισφορές υπολογίζονται με το εισόδημα του 2015 και λέτε πως, όταν βγει το εισόδημα του 2016, θα κάνουμε συμψηφισμό. Εάν δηλαδή στο 2016 τα εισοδήματα που θα βγουν θα έχουν μικρότερες εισφορές, για παράδειγμα 200 ευρώ τον μήνα αντί για 400, αυτή η διαφορά δεν θα επιστραφεί. Τους λέτε «ναι, μεν, σας τα πήραμε προκαταβολικά, αλλά θα σας μειώσουμε τις εισφορές των επόμενων μηνών». Το χειρότερο ποιο είναι; Υπολογίζετε συντάξεις χωρίς κατώτατο όριο. Όσοι αποχώρησαν από 1η Ιουλίου 2015 και μετά, παίρνουν μόνο τη σύνταξη που αναλογεί στις εισφορές, ύψους ακόμη και 160 ευρώ. Έχω το δημοσίευμα του «Ελεύθερου Τύπου»: «Συντάξεις 152 ευρώ». Το έχετε διαβάσει, κύριε Πετρόπουλε; Στην υποπαράγραφο ε1 και ε3 του ν.4336, στις σελίδες 981 και 982, λέτε ότι θα παίρνουν μέχρι τα εξήντα επτά τους χρόνια τη σύνταξη που βγάζουν οι εισφορές τους και τα έτη που ασφαλίστηκαν. Το καταθέτω για τα Πρακτικά και παρακαλώ μία απάντηση από τον κ. Πετρόπουλο. [[Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, ο νόμος Κατρούγκαλου προβλέπει τον επανϋπολογισμό των αποδοχών ύστερα από πέντε χρόνια ή κάνω λάθος; Πρέπει να επισπεύσετε τη διόρθωση. Σε πέντε χρόνια θα έχουν πεθάνει οι μισοί συνταξιούχοι, με λανθασμένο υπολογισμό στις συντάξεις τους. Σας ρωτώ, κύριε Πετρόπουλε, δίνετε ή δεν δίνετε διπλό εφάπαξ στον ΟΓΑ και στο Υπουργείο Εσωτερικών; Πώς και με ποιους πόρους πληρώνετε; Περιμένω την απάντησή σας. Με άλλα λόγια, για να τα λέμε απλά, το ασφαλιστικό είναι γεμάτο στρεβλώσεις, γεμάτο προβλήματα, που θα έλεγα ότι τινάζουν στον αέρα τα ταμεία αλλά και τη διάθεση του οποιουδήποτε να εργαστεί. Οι μισθοί στον ιδιωτικό τομέα συνεχώς μειώνονται. Φθάσαμε στο εξής φοβερό στοιχείο, ότι πρέπει και εργάζονται δέκα άνθρωποι, για να πληρώνεται μία σύνταξη. Γιατί; Γιατί έχουμε φθάσει σε συνθήκες part time εργασίας, ελαστικών μορφών εργασίας και ο κουμπαράς μέσω των ασφαλιστικών εισφορών δεν γεμίζει. Τη διετία 2015-2016 πάνω από ογδόντα χιλιάδες επαγγελματίες έκλεισαν τα μπλοκάκια τους, λόγω των νέων εισφορών. Το ξέρετε. Επίσης, την ίδια διετία, αντί για σωρευτική ανάπτυξη άνω του 7%, είχαμε ύφεση, με αποτέλεσμα να χαθούν εισοδήματα άνω των 15 δισεκατομμυρίων ευρώ, που θα έδιναν τεράστια ανάσα και μεγάλο περιθώριο στο ασφαλιστικό σύστημα. Αυτό είναι το τίμημα της συγκυβέρνησης ΣΥΡΙΖΑ - ΑΝΕΛ. Το ασφαλιστικό απαιτεί αλλαγές.
Ολοκληρώστε, κύριε Αμυρά.
Ολοκληρώνω, κύριε Πρόεδρε. Κυρίες και κύριοι συνάδελφοι, ακούστε το εξής. Η Ιρλανδία ανακοίνωσε για τρίτη συνεχόμενη χρονιά ανάπτυξη του ΑΕΠ της και μάλιστα κατά 5,2 μονάδες. Η Ιρλανδία, που μπήκε στα μνημόνια μετά από εμάς, αλλά βγήκε πριν από εμάς, ανακοίνωσε ότι μείωσε την ανεργία της κατά 50% μέσα σε μία τριετία. Εδώ, πώς θα μπορούσαμε να ακολουθήσουμε την οδό της σωτηρίας; Μόνο εάν βοηθήσουμε τον ιδιωτικό τομέα να αναπτυχθεί, αλλά πώς; Ήμουν στα Μετέωρα, στην Καλαμπάκα, κυρίες και κύριοι συνάδελφοι, σε μία εκδήλωση του Ποταμιού για τον εναλλακτικό τουρισμό. Έρχεται ένας κύριος και μου λέει: «Έχω μία κτηνοτροφική μονάδα και θέλω να κάνω αγροτουριστικές δραστηριότητες. Πήγα στην εφορία και τους είπα: Αφού έχω πηγή κι έχω τις ωραίες εγκαταστάσεις, θέλω να φέρνω και κανέναν τουρίστα, να βοηθήσουμε την περιοχή. Τι πρέπει να κάνω;». Και του λένε: «Βγάλε τους εξής κωδικούς: κωδικό για τσάπισμα», ακούστε, «κωδικό για ξεκόπριασμα, κωδικό για κλάδεμα…»
Πότε αυτό;
Αυτό έγινε πριν από μια εβδομάδα. Του είπαν συνολικά ότι θα έπρεπε να βγάλει - κρατηθείτε! - τετρακόσιους κωδικούς, για να αναπτύξει αγροτουριστική δραστηριότητα. Και λέει ο άνθρωπος: «Καλά, από εδώ πάν' και οι άλλοι. Αφήστε το. Θα με πνίξετε εμένα στη γραφειοκρατία;». Έτσι δεν προχωρά η χώρα μπροστά. Όταν, αγαπητέ κύριε Υπουργέ, ακούτε φωνές να σας επευφημούν, φοβάμαι ότι το πολιτικό πρόβλημα είναι το ίδιο οξύ και με το ασφαλιστικό. Σας ευχαριστώ.
Ευχαριστούμε τον κ. Αμυρά, με τον οποίο ολοκληρώθηκε ο κύκλος των παρεμβάσεων των Κοινοβουλευτικών Εκπροσώπων, και θα ξεκινήσουμε τον κύκλο των δευτερολογιών των επερωτώντων Βουλευτών της Νέας Δημοκρατίας, με πρώτο τον κ. Μηταράκη. Ελάτε, κύριε Μηταράκη.
Κύριε Πρόεδρε, κυρίες και κύριοι συνάδελφοι, μίλησε πριν από λίγο ο Κοινοβουλευτικός Εκπρόσωπος των ΑΝΕΛ για μια διαχρονικότητα των τελευταίων σαράντα ετών. Τον τελευταίο καιρό παρατηρώ στην Αίθουσα ότι είναι μια κλασική επωδός των Βουλευτών της Συμπολίτευσης, για να προσπαθήσουν να δικαιολογήσουν τα δικά τους πεπραγμένα. Για να μιλήσουμε για τα τελευταία σαράντα χρόνια, σίγουρα είναι μια φιλοσοφική συζήτηση. Σίγουρα συνέβησαν πολλά καλά στην Ελλάδα στο βιοτικό επίπεδο, την ασφάλεια, τη δημοκρατία, την ευημερία. Σίγουρα, όμως, υπήρχαν και πολλά προβλήματα και παθογένειες. Δεν είναι της παρούσης. Αυτό που είναι της παρούσης, κυρίες και κύριοι συνάδελφοι, είναι να σχολιάσουμε τι κάνει η συγκεκριμένη Κυβέρνηση από την ημέρα που ανέλαβε μέχρι την ημέρα που θα παραδώσει. Αν θέλετε να κάνετε συγκρίσεις με το παρελθόν, τις οποίες με χαρά υποδέχομαι, να συγκρίνετε με τι παρέλαβε η προηγούμενη κυβέρνηση και τι παρέδωσε η προηγούμενη κυβέρνηση. Μόνο τότε ο ελληνικός λαός θα μπορέσει να κάνει μια σωστή αξιολόγηση. Σίγουρα το ασφαλιστικό επηρεάζεται από πολλούς παράγοντες. Από το δημογραφικό, ένα πρόβλημα στο οποίο πρέπει όλοι μαζί να συμβάλλουμε στην εξεύρεση μιας καλύτερης λύσης, με τη στήριξη των νέων οικογενειών. Αυτό νομίζω είναι κάτι στο οποίο θα μπορέσουμε να συμφωνήσουμε όλοι. Άλλοι δύο παράγοντες είναι στην αγορά εργασίας. Η προηγούμενη κυβέρνηση παρέδωσε 2,2% ανεργία λιγότερη από αυτή που παρέλαβε. Εσείς μέχρι στιγμής, σε αυτή τη διετία, όχι μόνο έχετε μειώσει την ανεργία λιγότερο, αλλά την έχετε μειώσει με τρόπο ποιοτικά υποδεέστερο, με ελαστικότατες μορφές απασχόλησης, με πολύ χαμηλούς μισθούς. Επίσης, η προηγούμενη Κυβέρνηση παρέλαβε, σύμφωνα με την ΕΛΣΤΑΤ, την Ελληνική Στατιστική Υπηρεσία, ελαφρώς αυξημένο το επίπεδο μισθών. Ως προς τα σχόλια της Κοινοβουλευτικής Εκπροσώπου του ΣΥΡΙΖΑ, που ρωτήσατε γιατί εμείς σήμερα σχολιάζουμε θέματα τα οποία θα έρθουν στην επικαιρότητα σε τέσσερις μήνες, αυτό λέγετε διορατικότητα. Είναι πολύ σημαντικό να υπάρχει. Όπως έχουμε την ικανότητα και τη γνώση, την οποία ελπίζω να την έχουν και οι Υπουργοί σας, ώστε να διαβάζουν δημόσια κείμενα των θεσμών, τα οποία περιγράφουν με συγκεκριμένο τρόπο ποια είναι η στρατηγική των θεσμών για το θέμα των συντάξεων και να δείτε ότι ο νόμος Κατρούγκαλου, με τη θεσμοθέτηση της προσωπικής διαφοράς, ουσιαστικά συμβάλλει στην επίτευξη του στόχου των θεσμών για μείωση των συντάξεων κατά 2% του ΑΕΠ. Μιλήσατε για τη ρήτρα μηδενικού ελλείμματος στις επικουρικές συντάξεις, η οποία τότε, σύμφωνα με τους υπολογισμούς του Γενικού Λογιστηρίου του Κράτους, θα μείωνε τις επικουρικές συντάξεις κατά 110 εκατομμύρια. Σύμφωνα με την εισηγητική έκθεση του νόμου Κατρούγκαλου, σωρευτικά - επειδή σας αρέσει να τα λέτε σωρευτικά - οι μειώσεις στις επικουρικές είναι 908 εκατομμύρια. Μας κατηγορήσατε για τη ρήτρα μηδενικού ελλείμματος στις επικουρικές συντάξεις, την οποία θεσμοθετήσατε με άλλο όνομα. Τελικά, όμως, με την προσωπική διαφορά, ξέρετε τι κάνατε, κυρίες και κύριοι συνάδελφοι; Φέρατε ρήτρα μηδενικού ελλείμματος στις κύριες συντάξεις. Για αυτό αναμένουμε τη μείωση των συντάξεων από τη διαπραγμάτευση που τώρα γίνεται. Το μόνο που απομένει να μάθουμε είναι από πότε θα ισχύσουν. Διαβάζουμε σήμερα ότι μπορεί να ισχύσουν και άμεσα. Ελπίζω ο κύριος Υπουργός να μας δώσει μια ενημέρωση για το πότε θα κοπούν οι συντάξεις και πόσο. Μη μου πείτε ότι είναι ακόμα κόκκινες γραμμές. Πείτε το αν θέλετε, αλλά στο τέλος θα σας κρίνουμε, σε λίγες εβδομάδες, σε λίγους μήνες, από το αποτέλεσμα της διαπραγμάτευσης. Για το θέμα το PSI - και θα κλείσω με αυτό - διαβάστε τι λέει ο δικός σας προϋπολογισμός, ο κ. Τσακαλώτος, και πώς σχολιάζει το PSI, για τα αποτελέσματα που είχε στην ελληνική οικονομία, αφότου λήφθηκε υπ' όψιν η επίπτωση στα ασφαλιστικά ταμεία. Για το ποια είναι η καθαρή επίπτωση του PSI, διαβάστε τον κ. Τσακαλώτο. Κυρίες και κύριοι συνάδελφοι, το ασφαλιστικό νομοσχέδιο κατ' αρχάς ιδεολογικά σκοτώνει την Ελλάδα που παράγει, με παρενέργειες στην πραγματική οικονομία, στην αδήλωτη εργασία, στη φορολογική και ασφαλιστική έδρα επιχειρήσεων αλλά ακόμη και φυσικών προσώπων. Αυξάνετε τις εισφορές σ' αυτούς που δουλεύουν και συγχρόνως μειώνετε τις συντάξεις σε όλους τους Έλληνες. Σας πήρε είκοσι μήνες να καθορίσετε πώς θα το κάνετε. Όσον αφορά το περίφημο άρθρο 33- και θα κλείσω την ιστορία με το άρθρο 33 και περιμένω την απάντησή σας - , είπατε ότι προβλέπει ότι οι παλιές συντάξεις θα επαναπροσδιοριστούν βάσει των συντάξιμων αποδοχών σε τρέχουσες τιμές. Αυτές οι τρέχουσες τιμές με ποιον αποπληθωριστή θα υπολογιστούν; Με τον δείκτη που ψηφίσαμε χθες; Αυτό σας το ρωτώ για τρίτη φορά. Μήπως υπολογιστούν με κάποιον άλλον δείκτη; Το ρωτώ διότι, αν δεν το αποπληθωρίσετε, φαντάζομαι ότι οι συντάξεις θα μειωθούν πολύ περισσότερο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλος, νομίζω ότι όλοι οι ασφαλιζόμενοι και οι εργαζόμενοι βιώνουν τις τεράστιες δυσλειτουργίες του νέου φορέα, τα τεράστια προβλήματα που έχουν δημιουργηθεί στη λειτουργία του, διότι ουσιαστικά όλη αυτή η ενοποίηση έγινε στο γόνατο. Σας ευχαριστώ πολύ.
Συνεχίζουμε με τον κ. Παναγιωτόπουλο. Ορίστε, κύριε Παναγιωτόπουλε, έχετε τον λόγο.
Ευχαριστώ, κύριε Πρόεδρε. Όντως υπάρχει πρόβλημα χρόνου, για να προλάβουμε να καταθέσουμε και κάποια πρόταση, όπως μας ζητάτε διακαώς, κύριε Υπουργέ, γιατί ο χρόνος δεν επαρκεί για να απαριθμήσουμε και να καταγράψουμε τα προβλήματα. Τόσα πολλά έχουν συσσωρευτεί. Εγώ θα προσπαθήσω - και γι' αυτό ζήτησα τη δευτερολογία μου - να περιγράψω και κάποια ίχνη πρότασης, αν μη τι άλλο, για να ξεκινήσει, επιτέλους, μία δημόσια συζήτηση, που για εμένα θα έπρεπε από καιρό να έχει ξεκινήσει. Όμως, ξέρετε, εδώ πρέπει να περιγράψουμε πρώτα τη βασική, αναγκαία και ικανή συνθήκη για να έχουμε βιώσιμο ασφαλιστικό. Αυτή δεν είναι άλλη από την επιστροφή της οικονομίας σε θετικούς ρυθμούς ανάπτυξης. Μπορείτε να το κάνετε αυτό; Αυτό το λέω διότι, με αυτή την εικόνα της οικονομίας και με τα στοιχεία που έχουμε αυτή τη στιγμή, ακόμα και το πρώτο δίμηνο του 2017 θα βρίσκεται σε ύφεση. Με αυτή την εικόνα που παρουσιάζεται αυτή τη στιγμή στην αγορά εργασίας, συνεπεία της πορείας της οικονομίας, και με τα δεδομένα στην απασχόληση, που περισσότεροι από εξακόσιες χιλιάδες εργαζόμενοι αμείβονται με μισθό κάτω από 400 ευρώ, λόγω ευέλικτων μορφών απασχόλησης, μαύρης εργασίας, ποσοστών ανεργίας κ.λπ., το ασφαλιστικό πιέζεται ακόμη περισσότερο. Όπως είπε και ο καλός συνάδελφος Ιάσων Φωτήλας, σύμφωνα με κάποιους υπολογισμούς, ο νέος ΕΦΚΑ, δηλαδή ο νέος κύριος ασφαλιστικός φορέας εν τη γενέσει του μέχρι το 2055, από αυτή την εικόνα στην αγορά απασχόλησης, προβλέπεται να εμφανίσει χαμένες εισφορές 65 δισεκατομμύρια ευρώ. Είναι, άραγε, αυτή κατοχύρωση της βιωσιμότητας του ασφαλιστικού; Κάθε άλλο! Μπορείτε, λοιπόν, να επαναφέρετε την οικονομία σε τροχιά ανάπτυξης; Δεν νομίζω ότι μπορείτε. Ξέρετε γιατί; Διότι είστε ιδεολογικοί εχθροί των δυνάμεων που μόνο αυτές μπορούν να επαναφέρουν την οικονομία σε θετική τροχιά ανάπτυξης, οι οποίες δεν είναι άλλες από τις δυνάμεις της ιδιωτικής οικονομίας, της επιχειρηματικότητας, της δυνατότητας προσέλκυσης επενδυτικών κεφαλαίων. Δεν μπορείτε να το κάνετε. Ακόμη και αν το κάνετε, θα το κάνετε με μισή καρδιά, με πόνο ψυχής, με δάκρυα και όλα αυτά που έχουμε κατά καιρούς ακούσει. Αυτή είναι, όμως, η μοναδική αναγκαία και ικανή συνθήκη, ξέρετε. Άρα από εκεί ξεκινάει η κάθε πρόταση. Στο μεταξύ, αναρωτιόμαστε από τα λάθη που γίνονται αυτή τη στιγμή τι από τα δύο είναι. Είναι κάποιο σχέδιο να φτωχοποιηθεί η κοινωνία, να ισοπεδωθούν όλοι προς τα κάτω, να εξοντωθούν οι ελεύθεροι επαγγελματίες, έτσι ώστε όσοι μπορούν να καταστούν πελάτες στα προνοιακά επιδόματα και στα συσσίτια, γιατί έτσι θέλει τελικά η Αριστερά την πελατεία της ή έχει να κάνει περισσότερο με ανικανότητα, όπως, για παράδειγμα, αυτά που έχουν να κάνουν με τη δομή του νέου ΕΦΚΑ; Από πού να αρχίσω και πού να τελειώσω; Μόλις χθες παραδεχθήκατε την γκάφα σας σχετικά με τον τρόπο υπολογισμού των συντάξεων. Καταθέσατε τροπολογία δέκα μήνες μετά την ψήφιση του ασφαλιστικού. Αφού πρώτα το νομοθετήσατε, μετά ήρθατε να ρωτήσετε την ΕΛΣΤΑΤ αν μπορεί να καταρτήσει τον δείκτη μεταβολής μισθού για τον υπολογισμό. Δεν το ξέρατε! Αυτό είναι γκάφα και η γκάφα οφείλεται σε ανεπάρκεια, όχι σε δόλο. Όμως, εδώ υπάρχουν και στοιχεία δόλου. Γκάφα είναι όλα αυτά που γίνονται με τα λειτουργικά προβλήματα, με τον ΕΦΚΑ, δύο μήνες από την έναρξη της λειτουργίας του, με τα χαμένα στοιχεία του ασφαλιστικού βίου δύο χιλιάδων ασφαλισμένων. Γκάφα είναι τα λάθη στη διαδικασία πληρωμών των εισφορών, τα λάθη στα εκκαθαριστικά, τα διπλά ειδοποιητήρια, οι παραλείψεις στον υπολογισμό εισφορών και επικούρησης και εφάπαξ, επιπλέον χρεώσεις, που κανείς δεν ξέρει πότε και πώς και αν όταν πληρωθούν θα θεωρηθούν ληξιπρόθεσμες, η έλλειψη στον ΟΓΑ...
Κύριε Παναγιωτόπουλε, ήδη έχετε φτάσει τα τέσσερα λεπτά.
Συγγνώμη, κύριε Πρόεδρε. Όπως σας είπα, είναι τόσα πολλά τα προβλήματα, που δεν θα έφτανε ούτε τριτολογία και τεταρτολογία για να καλυφθούν.
Όμως, ο Κανονισμός είναι Κανονισμός. Ο χρόνος είναι γνωστός εκ των προτέρων. Παλιός είστε και τα γνωρίζετε. Άρα παρακαλώ να ολοκληρώσετε.
Τελειώνω, κύριε Πρόεδρε. Το μόνο σίγουρο είναι ότι αυτό το ασφαλιστικό δεν είναι μεταρρύθμιση. Και αν είναι να ξεκινήσει μια συζήτηση για νέα αρχιτεκτονική του συστήματος στην Ελλάδα, θα πρέπει να δούμε και άλλα θέματα, όπως, για παράδειγμα, την ενίσχυση των κεφαλαιοποιητικών στοιχείων. Όμως, τόσα χρόνια όλες οι πολιτικές δυνάμεις και εσείς πρώτοι, οι δυνάμεις της Αριστεράς, όποτε άνοιγε αυτή η συζήτηση και τολμούσε κάποιος να ψιθυρίσει κάτι για ενίσχυση του δεύτερου και τρίτου πυλώνα του ασφαλιστικού, εξοβελιζόταν στο πυρ το εξώτερο, γιατί εδώ πέρα τα ταμπού υπαγορεύουν να μιλάμε μόνο για δημόσιο αναδιανεμητικό σύστημα. Μόνο που το δημόσιο πλέον έχει υπερβεί τις δυνατότητές του. Επομένως ή ξεκινάμε μια συζήτηση για μια νέα αρχιτεκτονική, εισάγοντας και νέα στοιχεία, ή θα ερχόμαστε κάθε τρεις και λίγο εδώ να διαπιστώνουμε, δίκην μνημοσύνου, την κατάρρευση του συστήματος. Όσο είναι καιρός, λοιπόν - να μια πρόταση που νομίζω ότι πρέπει όλοι να δούμε - ας ξεκινήσουμε αυτή τη συζήτηση. Πολύ φοβούμαι, όμως, ότι ήδη η ζημιά έχει γίνει. Το ερώτημα είναι μόνο κατά πόσο είναι ανεπανόρθωτη ή όχι. Σας ευχαριστώ.
Μη φοβάστε! Εκεί πάει και ο Πετρόπουλος τα ασφαλιστικά ταμεία. Η δική σας γραμμή είναι!
Ήδη πάνε στην ιδιωτική ασφάλιση.
Πριν δώσουμε τον λόγο στον επόμενο επερωτώντα Βουλευτή, να κάνω μια ανακοίνωση προς το Σώμα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα για τον Καποδίστρια, που οργανώνει το Ίδρυμα της Βουλής, είκοσι εννέα μαθήτριες και μαθητές και τρεις εκπαιδευτικοί συνοδοί τους από το 3ο Γενικό Λύκειο Βύρωνα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Βλάχος.
Ευχαριστώ, κύριε Πρόεδρε. Κυρίες και κύριοι συνάδελφοι, περιμέναμε μετά τα όσα στοιχεία και εγώ και οι υπόλοιποι συνάδελφοι καταθέσαμε από του Βήματος της Βουλής για αυτό το τόσο σοβαρό θέμα, να πάρουμε και κάποιες υπεύθυνες και ολοκληρωμένες απαντήσεις. Αντ' αυτού ακούσαμε μια γενική παρατήρηση, ότι η Νέα Δημοκρατία δεν κάνει προτάσεις. Κύριε Υπουργέ, είδατε ότι ο κ. Βρούτσης, ο Κοινοβουλευτικός μας Εκπρόσωπος, έκανε επιμέρους προτάσεις. Βεβαίως, αν είχατε ανοίξει έναν γόνιμο διάλογο, θα ακούγονταν και άλλες, περισσότερες προτάσεις. Το θέμα είναι δικό σας, ότι δεν θέλετε να ακούσετε. Και γιατί δεν θέλετε να ακούσετε; Δεν είναι ότι δεν θέλετε να ακούσετε τα κόμματα, που τα κόμματα δεν είναι υποχρεωμένα στο τέλος - τέλος να φέρουν νομοσχέδια. Εδώ δεν κάναμε κριτική στον ΣΥΡΙΖΑ, κάναμε κριτική στην Κυβέρνηση. Και εσείς ρωτάτε, «Τι λέει η Νέα Δημοκρατία;». Η Νέα Δημοκρατία δεν φέρνει νομοσχέδια. Τα νομοσχέδια τα φέρνει η Κυβέρνηση. Ένα είναι αυτό. Το δεύτερο είναι ότι όσοι κοινωνικοί φορείς ήθελαν κάτι να σας προτείνουν, είχαν την υποδοχή που είχαν οι αγρότες προχθές: δακρυγόνα, ΜΑΤ. Η Ηρώδου Αττικού είναι μονίμως κλεισμένη και από πάνω και από κάτω και από το πλάι. Δεν λέω ότι δεν έχουν συμβεί παρόμοια γεγονότα στο παρελθόν, αλλά σε τέτοια έξαρση και σε τέτοιο βαθμό νομίζω ότι γίνονται για πρώτη φορά. Μη μιλάτε, λοιπόν, για διάλογο και για έλλειψη προτάσεων. Σε ποιον να τις πούμε τις προτάσεις και τι θέλετε να ακούσετε; Εσείς δεν θέλετε να ακούσετε. Περιμένετε μόνο να πιαστείτε από κάτι που θα πούμε, για να κάνετε αντιπολίτευση στην Αντιπολίτευση. Εντάξει, αυτό έχει γίνει και στο παρελθόν, αλλά, ξέρετε, δεν οδηγεί πουθενά. Γιατί δεν οδηγεί πουθενά; Γιατί οι συνθήκες δεν είναι οι ίδιες πια, γιατί τα πράγματα έχουν αλλάξει, γιατί οι ευθύνες όλων μας έχουν διαφοροποιηθεί. Και σε αυτό είναι που πρέπει να ανταποκριθούμε. Ανακοινώσατε εδώ διάφορα νούμερα για το κομμάτι που εγώ σας μίλησα, για τις αγροτικές συντάξεις. Ουσιαστικά δεν είπατε τίποτα. Μας απαριθμήσατε μόνο κάποια νούμερα για το ποιοι πληρώνουν λιγότερα και πόσοι πληρώνουν τα ίδια. Και μας είπατε ότι μόνο εξακόσιοι πληρώνουν παραπάνω. Τώρα, πώς τυχαίνει όλοι όσοι πληρώνουν λιγότερα να έρχονται να το λένε σε σας και, μάλιστα, να σας ζητούν να πληρώσουν περισσότερα και όλοι εκείνοι που πληρώνουν περισσότερα να έρχονται σε μας, αυτό δεν θα το εξηγήσω. Θα πω, ας αφήσουμε τον καθένα να ξέρει αν πληρώνει περισσότερα ή λιγότερα και να διαμαρτύρεται ή να μην διαμαρτύρεται. Δεν χρειάζεται να το πείτε εσείς. Ξέρει ο καθένας ποια είναι τα οικονομικά του. Δεύτερον, εμείς σας είπαμε εδώ ότι ενώ η ολοκλήρωση των ασφαλιστικών εισφορών κορυφώνεται το 2022, η ολόκληρη σύνταξη πάει μετά από δέκα χρόνια. Δεν μας απαντήσατε τίποτα. Σας είπαμε ότι έρχονται ειδοποιητήρια για να πληρώνονται οι εισφορές των πρώτων μηνών του 2017. Δεν μας απαντήσατε τίποτα. Σας είπαμε ότι έρχονται μαζεμένες ασφαλιστικές εισφορές για το πρώτο και δεύτερο εξάμηνο του 2016, στο «νεκρό», μάλιστα, εξάμηνο κάθε χρόνου. Και αυτό θέλω να το εξηγήσω: Σε αυτό το διάστημα υπάρχει μόνο καλλιέργεια. Δεν υπάρχουν εισοδήματα για τους αγρότες, στις περισσότερες καλλιέργειες, το πρώτο εξάμηνο κάθε χρόνου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σας μιλήσαμε για μείωση έως και 60% των συντάξεων όσων συνταξιούχων αγροτών επιμένουν να συντηρούν τις μικρές τους οικογενειακές γεωργικές εκμεταλλεύσεις. Σας είπαμε ότι οι ανταποκριτές του ΟΓΑ έχουν αποδυναμωθεί, δεν ξέρουν τι να κάνουν. Και ξέρετε, ο κόσμος πηγαίνει και ρωτάει, αυτοί δεν έχουν καμμία ενημέρωση, δεν μπορούν να πουν το παραμικρό και υπάρχει η απόλυτη σύγχυση. Σας είπαμε, επίσης, ότι επιστροφές φόρων αντί να πάνε στους ακατάσχετους λογαριασμούς πήγαν στις ΔΟΥ, για να πληρώσουν χρέη, τα οποία ήταν ρυθμισμένα σε βάθος χρόνου, για το μέλλον. Και τους τα πήραν.
Κύριε Βλάχο, παρακαλώ πολύ ολοκληρώστε.
Τελειώνω, κύριε Πρόεδρε. Οι αγρότες, λοιπόν, πήγαιναν στους ανταποκριτές, οι ανταποκριτές είχαν πλήρη άγνοια και υπάρχει απόλυτη σύγχυση. Για όλα αυτά δεν μας είπατε τίποτα. Σας επισημάναμε, επίσης, ότι η αγροτική εκμετάλλευση, η αγροτική παραγωγή, έχει κάποιες ιδιαιτερότητες, τις οποίες πρέπει να λάβετε υπ' όψιν σας και στο ασφαλιστικό και στο συνταξιοδοτικό και στον τρόπο που ασκείται το επάγγελμα. Πώς να σας το πω, δηλαδή; Ο αγρότης είναι ένας επιχειρηματίας με άστεγη επιχείρηση και είναι εκτεθειμένος στα καιρικά φαινόμενα και όχι μόνο. Αυτό πρέπει να αντιμετωπιστεί. Δεν μπορεί να μπει στην ίδια μοίρα. Τελειώνω, με το ερώτημα που τέλειωσα και την πρωτομιλία μου: Είναι στη σκέψη σας η μείωση του αφορολογήτου στο πλαίσιο της διαπραγμάτευσης που γίνεται για το κλείσιμο της αξιολόγησης; Και πάλι δεν μας απαντήσατε. Άρα - κλείνοντας - τι αξία έχει ο κοινοβουλευτικός έλεγχος αν εμείς ρωτάμε και εσείς απλά δεν απαντάτε; Κοιτάξτε, γι' αυτό ζητήσαμε να είναι εδώ και η κυρία Υπουργός - έχοντας μεγαλύτερη ευθύνη μιας και διαδέχθηκε τον κ. Κατρούγκαλο, τον πρωτεργάτη αυτού του νόμου - για να μας δώσει τις εξηγήσεις και να αναλάβει τις ευθύνες της και για σήμερα και για αύριο.
Κύριε Βλάχο, είπατε με το ερώτημα θα ολοκληρώσετε.
Τέλειωσα, κύριε Πρόεδρε. Σας ευχαριστώ πολύ. Δυστυχώς στο κομμάτι το δικό μας, των αγροτών, δεν πήραμε τις απαντήσεις που θα θέλαμε όχι να ακούσουμε εμείς, αλλά να ακούσει, φαντάζομαι, ο κόσμος, οι αγρότες. [[Χειροκροτήματα από την πτέρυγα της Νέας Δημοκρατίας]] Σας ευχαριστώ πολύ.
Τον λόγο έχει τώρα ο κ. Μπουκώρος, ο τελευταίος επερωτών Βουλευτής.
Ευχαριστώ, κύριε Πρόεδρε. Κύριε Υφυπουργέ, στην πρωτολογία σας εκφράσατε την απορία αν προέρχομαι από αγροτική περιοχή και θέτω ερωτήματα για τους αγρότες, συνταξιούχους και ποιες θα είναι οι συνέπειες του ασφαλιστικού νομοσχεδίου. Κύριε Υφυπουργέ, προέρχομαι από μια περιοχή, η οποία ισοπεδώθηκε από το ασφαλιστικό, γιατί έχει και αγρότες και αστούς εργάτες, συνταξιούχους και ελεύθερους επαγγελματίες και αξιόλογο επιστημονικό προσωπικό. Το ασφαλιστικό σας ισοπεδώνει και τους ορεινούς αγρότες του Πηλίου - από τη Μαγνησία προέρχομαι, να μελετήσετε λίγο και τον κοινοβουλευτικό χάρτη της χώρας σας, ως εξωκοινοβουλευτικός - ισοπεδώνει και τους αγρότες του Κάμπου, του Αλμυρού και του Βελεστίνου, οι οποίοι παράγουν το μεγαλύτερο ποσοστό του αγροτικού εισοδήματος. Κατακρεουργείται το ΕΚΑΣ των αστών εργατών, που δούλευαν στις κάποτε υπάρχουσες βιομηχανίες του Βόλου και πραγματικά, αιχμαλωτίζεται το επιστημονικό προσωπικό, δικηγόροι, μηχανικοί, γιατροί. Αυτά επιφέρει ο ασφαλιστικός νόμος Κατρούγκαλου. Ζητήσατε συναίνεση, κύριε Υφυπουργέ, και μιλήσατε για τα μεγάλα τα οποία θα πρέπει να μας ενώνουν. Εσείς και το κόμμα σας δεν νομιμοποιείστε να ζητάτε πολιτική συναίνεση, γιατί στα χρόνια της «ένδοξης» συριζαϊκής Αντιπολίτευσης δεν την επιδείξατε ούτε μια στιγμή. Και δεν έφθανε μόνο αυτό, αλλά δηλητηριάσατε τον δημόσιο λόγο και την ελληνική κοινωνία. Και σαν να μην έχετε διδαχθεί τίποτα, έρχεστε εσείς ο ίδιος σήμερα εδώ και μας λέτε: «Ψηφίσατε τον νόμο του 2015. Γιατί ασκείτε κοινοβουλευτικό έλεγχο;». Την ίδια ώρα, άμεσα ή έμμεσα μάς ζητάτε να ψηφίσουμε τα νέα μέτρα που τώρα υπογράφετε. Γιατί, κύριε Υπουργέ; Για να έρχεστε μετά από έξι μήνες να παριστάνετε τους έξυπνους και να μας λέτε «κι εσείς τα ψηφίσατε», ενώ είναι αποτέλεσμα της δικής σας πολιτικής; Όπως δεν διατάσσεται η ανάπτυξη, έτσι δεν απαιτείται και η συναίνεση, κύριε Υφυπουργέ. Η συναίνεση εμπεδώνεται, όταν εσείς αντιλαμβάνεστε το νόημα του κοινοβουλευτικού ελέγχου και έρχεστε εδώ να απαντήσετε στα ερωτήματα των Βουλευτών και όχι να κάνετε αντιπολίτευση στην Αντιπολίτευση, όπως κάνατε κατά την πρωτολογία σας. [[Στο σημείο αυτό την Προεδρικό Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Κύριε Υπουργέ, θα σας θέσω τρία ερωτήματα. Για τα αγροτικά, που είπε ο κ. Βλάχος, σας ρωτώ τα εξής: Πότε θα εκδοθεί η εγκύκλιος για να ξέρουν τι θα κάνουν οι συνταξιούχοι αγρότες, αν θα καταθέσουν δηλώσεις ΟΣΔΕ ή όχι, με τον κίνδυνο να χάσουν την όποια επιδότηση. Δεν απαντήσατε τίποτα. Μένουν στο σκοτάδι οι αγρότες. Σας ρώτησα τι θα γίνει με τους συνταξιούχους αγρότες που είναι γονείς ανήλικων τέκνων. Θα εκχωρήσουν αναγκαστικά την περιουσία τους και τα δικαιώματά τους; Δεν είπατε τίποτα. Σας ρώτησα για τις συντάξεις χηρείας τις οποίες πραγματικά κατακρεουργήσατε και οι περισσότερες απ' αυτές για εννιά μήνες δεν έχουν δοθεί. Ολόκληρες οικογένειες ζουν χωρίς ένα ευρώ, κύριε Υπουργέ. Σας ρώτησα τι γίνεται με τον κοινωνικό Καιάδα που στέλνετε τους δικαιούχους συντάξεων χηρείας, όταν μετά την τριετία δεν συμπληρώνουν το πεντηκοστό πέμπτο έτος ηλικίας. Δεν έχετε απάντηση γι' αυτό. Σας ρώτησα για τους ασφαλισμένους δύο ταχυτήτων με την τριακονταπενταετία για όσους το ταμείο τους δεν προέβλεπε όριο ηλικίας και τους βάλατε «πέναλτι» μέχρι επτά χρόνια, ενώ σε κάποιους άλλους που βγαίνουν με τριακονταπενταετία στη σύνταξη τους βάζετε «πέναλτι» έξι μήνες. Πού είναι η ισονομία; Είναι τρία ερωτήματα για τρεις πολύ σημαντικές κατηγορίες ασφαλισμένων δεν μου είπατε ούτε μία λέξη και απαιτείτε συναίνεση. Συναίνεση για τι; Για να κάνει η Κυβέρνηση αντιπολίτευση στην Αντιπολίτευση; Γι' αυτό το λόγο ζητάτε συναίνεση; Η συναίνεση εμπεδώνεται με συγκεκριμένες πολιτικές συμπεριφορές, τις οποίες ο ΣΥΡΙΖΑ ούτε επέδειξε στο παρελθόν, ούτε επιδεικνύει στο παρόν, ούτε πρόκειται να επιδείξει στο μέλλον, κύριε Υπουργέ. Περιμένω στη δευτερολογία σας κάποιες απαντήσεις για ζητήματα που καίνε κόσμο, κύριε Υπουργέ. Δεν είναι απλά ζητήματα αυτά, το αν θα μεταβιβάσουν την περιουσία τους, το αν θα ζουν για μήνες ολόκληρους χωρίς ένα ευρώ οικογένειες που δικαιούνται σύνταξη χηρείας, το αν θα υπάρχουν ασφαλισμένοι δύο ταχυτήτων με ίδιες ασφαλιστικές προϋποθέσεις, κύριε Υφυπουργέ. Επιτέλους, απαντήστε. Σας ευχαριστώ.
Ευχαριστώ, κύριε συνάδελφε. Κύριε Υπουργέ, θα κάνω μία παρέμβαση για να δούμε αν μπορούμε να διευκολυνθούμε όλοι. Εσείς έχετε τον λόγο στη σειρά και ακολούθως ο κ. Βρούτσης. Μετά θα απαντήσετε και στον κ. Βρούτση καθώς έχετε και δυνατότητα τριτολογίας. Κύριε Βρούτση, θέλετε να μιλήσετε τώρα εσείς και να απαντήσει συνολικά ο κ. Πετρόπουλος;
Πρέπει να ακούσω τον κύριο Υπουργό γιατί περιμένω στη βάση της τοποθέτησής του να τοποθετηθώ κι εγώ.
Καλώς. Όπως νομίζετε. Κύριε Υπουργέ, έχετε τον λόγο για δέκα λεπτά.
Ευχαριστώ, κύριε Πρόεδρε. Στον χώρο του Κοινοβουλίου παράγονται τα fak news. Νέος όρος. Ψευδείς ειδήσεις, δηλαδή, που το βράδυ θα αναπαραχθούν στα γνωστά μέσα ενημέρωσης. Εσείς είπατε ότι η κ. Αχτσιόγλου είναι στο Χίλτον και κάνει διαπραγματεύσεις - δεν το είπα εγώ - για να λέτε όλοι κατά σειρά ότι εμείς λέμε ψέματα γιατί δεν είναι στο Χίλτον η κ. Αχτσιόγλου. Τέτοια σοβαρότητα έχετε; Κατά τον ίδιο τρόπο ακούω από άτομα που δεν περίμενα να πέφτουν σε τέτοιες απρέπειες να επαναλαμβάνουν αυτό που είπε δημοσιογράφος ενός καναλιού πως τάχα εγώ είπα - που δεν είπα ποτέ - πως βγαίνω στον δρόμο και με χειροκροτούν και με επευφημούν. Το είπε και ο κ. Αμυράς. Αν είναι δυνατόν, κύριε Αμυρά!
Εδώ είμαι.
Ήλθατε, αλλά πραγματικά δεν το περίμενα από σας, γιατί θεωρούσα ότι έχετε την ευγένεια τουλάχιστον να αποδίδετε αυτό που ο κάθε ομιλητής λέει. Πού το βρήκατε αυτό ότι είπα εγώ ότι με επευφημούν; Όταν το βρείτε, να μου το φέρετε για να απολογηθώ. Υπάρχει μια διαδικασία αποδόμησης όποιου στελέχους της Κυβέρνησης αρθρώνει δημόσιο λόγο, να μας βγάλετε, δηλαδή, λίγο - πολύ γραφικούς. Δεν είναι σοβαρά πράγματα αυτά να λέγονται στη Βουλή. Ας τα λένε τα πρωινάδικα, εκείνοι που αναλαμβάνουν έναν τέτοιο ρόλο να παρουσιάζουν…
Αφήστε τα αυτά!
Κύριε Μπουκώρο, σοβαρευτείτε.
Γιατί το λέτε αυτό;
Να μη μιλάτε όταν εγώ ομιλώ. Εγώ δεν σας διακόπτω. Δεν έχω κανένα πρόβλημα να με διακόψετε για κάτι σοβαρό.
Απαντήστε και σε κανένα ερώτημα!
Αφήστε τα «απαντήστε». Δεν θα κάνετε εσείς τον υποβολέα του τι θα πω εγώ. Σας παρακαλώ πολύ.
Όχι, ρωτάω απλώς.
Ρωτήσατε κατ' επανάληψη και με επέκταση του χρόνου ο καθένας απεριόριστη. Ελπίζω, τουλάχιστον, στα δέκα λεπτά που έχω - κύριε Πρόεδρε, επειδή δεν προεδρεύατε, να ξέρετε ότι ο χρόνος των άλλων ήταν πολλαπλάσιος - να μπορώ να απαντήσω στα βασικά και θεμελιώδη που τέθηκαν.
Βεβαίως, θα έχετε την ανοχή, κύριε Υφυπουργέ. Αλίμονο.
Κατά την ίδια έννοια, ψευδής είδηση είναι αυτό που είπατε για την κ. Φωτίου, διότι στην πραγματικότητα εκείνο που δεν θέλατε να γίνει είναι να ανταποκριθούμε στη δική μας πολιτική ευθύνη, να αντιμετωπίσουμε τα επείγοντα προβλήματα της χώρας και των ανθρώπων που κατοικούν σε αυτή τη χώρα. Τα σχολικά γεύματα δεν επιδέχονται διαδικασίες μακράς διάρκειας, αγαπητοί κύριοι της Νέας Δημοκρατίας. Το σχολικό γεύμα ήταν ανάγκη και μάλιστα άμεση και ανεπίδεκτη αναβολής ανάγκη. Υπό την έννοια αυτή, δεν μπορείτε να λέτε πράγματα τα οποία αντιθέτως με το τι κάνουμε εμείς, δεν τα θέλετε εσείς. Ο κ. Παναγιωτόπουλος λείπει. Θα το κρατήσω για μετά αυτό που θέλω να πω, εάν έρθει και με ακούσει, γιατί λίγο πριν πρότεινε να ακολουθήσουμε ένα άλλο μοντέλο στην κοινωνική ασφάλιση. Όταν έρθει, θα του πω αναλυτικότερα τι σημαίνει αυτό που ζητάει. Επικαλεστήκατε δημοσίευμα του «Ελεύθερου Τύπου». Πράγματι, ο «Ελεύθερος Τύπος» έχει αναλάβει κατά καιρούς να βγάζει διάφορα παραπλανητικά δημοσιεύματα. Ένα είναι και αυτό. Πρόκειται για την ψηφισμένη με τον ν.4346 από εσάς και κατόπιν δική σας απόλυτης πίεσης γρήγορα να συμφωνήσουμε σε ό,τι περιελάμβανε και το οποίο μιλάει για το οργανικό μέρος που αφορά τις κατώτατες συντάξεις όταν αυτές καταβάλλονται πριν τη συμπλήρωση του εξηκοστού εβδόμου έτους της ηλικίας ή του εξηκοστού δευτέρου έτους της ηλικίας με σαράντα χρόνια ασφάλισης.
Σας παρασύραμε δηλαδή;
Όχι, δεν μας παρασύρατε καθόλου.
Τι είναι αυτά που λέτε;
Δεν μας παρασύρατε.
Αυτός ο νόμος ψηφίστηκε μόνο από τη Νέα Δημοκρατία.
Είναι κάτι που εσείς οι ίδιοι, κατά την έννοια του pacta sunt servanda που λέτε, εγκαταλείπετε, ενώ το έχετε ψηφίσει για να γίνει, αποχωρώντας από την ευθύνη στην οποία δήθεν δηλώνατε μόνοι εσείς εκείνη την κρίσιμη περίοδο για τη σωτηρία της χώρας. Αυτό λέω.
Εσείς την ευθύνη της υπογραφής την αναλαμβάνετε;
Αυτό είναι μη σεβασμός στο Κοινοβούλιο.
Ξαφνικά το ξεχνάτε και επιτιμάτε την Κυβέρνηση, γιατί εφαρμόζει μια δέσμευση για την οποία εσείς πιέζατε αφόρητα να συμφωνήσουμε για να μην πέσει η χώρα στα βράχια.
Ναι, αλλά να αφήσετε τον κύριο Υπουργό να μιλήσει. Έχει δικαίωμα να ολοκληρώσει.
Οι αλήθειες που πονάνε, είναι λογικό να προκαλούν τέτοια αντίδραση από εσάς. Από αυτή την άποψη καλά κάνω και σας τα λέω, αλλά παρακαλώ να είμαστε πιο σαφείς σε αυτά που λέμε. Είπα και χθες ότι δεν μπορεί να υπάρχει συνεννόηση, αν λέμε άλλα αντί άλλων. Να λέμε τα σύκα σύκα και τη σκάφη σκάφη. Αυτό είπα χθες και πάνω εκεί μπορούμε και να συνεννοηθούμε. Μπορεί και όχι. Εγώ, όμως, δεν ζήτησα συναίνεση στη δική μας πολιτική από εσάς που δεν θέλετε αυτή την πολιτική. Αν, όμως, όπως είπα, είχατε κάτι να προτείνετε, ας το κάνατε. Κατά τη συζήτηση του ν.4387 στην Ολομέλεια, όπου και ψηφίστηκε κατά πλειοψηφία χωρίς εσάς, δεν προτείνατε τίποτα περισσότερο από αυτό που προέβαλε ο εισηγητής κ. Οικονόμου. Φυσικά και ο Αρχηγός της Νέας Δημοκρατίας, ο κ. Μητσοτάκης, αυτό έχει ξαναπεί. Μάλιστα, είναι κάτι το οποίο επαναλήφθηκε και σήμερα, ότι, δηλαδή, πρέπει να δώσουμε προτεραιότητα και χώρο στην ιδιωτική ασφάλιση. Αγνοείτε την κατάσταση του λαού; Αγνοείτε ότι ο κόσμος δεν έχει να δώσει τη στοιχειώδη ασφαλιστική εισφορά για να καλύψει τις ανάγκες του, να πάρει σύνταξη και να έχει υγειονομική και φαρμακευτική περίθαλψη και του προτείνετε να πάει στην ιδιωτική ασφάλιση; Ξέρετε τι έλεγε η Μαρία Αντουανέτα για το παντεσπάνι στον πεινασμένο γαλλικό λαό. Εμείς ξέρουμε που βρισκόμαστε και μας χρεώνετε την ευθύνη γιατί σε δύο χρόνια δεν ανατρέψαμε όλη αυτή την κατάσταση που είχε διαμορφωθεί τα προηγούμενα χρόνια. Μιλάτε, βεβαίως, αποκρύπτοντας για άλλη μια φορά τη δέσμευση των πλεονασμάτων ύψους 4% που θα έπρεπε να επιτυγχάνει η χώρα για να συμβούν όλα όσα με αυτή τη διήγηση παρουσιάζετε ως θετικά και καλώς έχοντα για την κοινωνική ασφάλιση. Μιλάτε για προβλέψεις οι οποίες δεν υπήρχαν. Το έκανε και ο κ. Λοβέρδος μιλώντας για έναν νόμο του 2010, τον ν.3863, που το ασφαλιστικό σύστημα συνολικά είχε ταμειακό πλεόνασμα κοντά στο 1,5 δισεκατομμύριο. Τι θα έκανε, άραγε, όταν συνέβησαν όσα συνέβησαν μέσα στην εξαετία μέχρι το 2015 με τέτοια έλλειψη πόρων, με τέτοια τεράστια μείωση εισφορών, που δεν καταβάλλονταν, με την αύξηση του χρηματοδοτικού ελλείμματος μέσα σε ένα όριο που πλησίαζε και ξεπερνούσε τα 6 δισεκατομμύρια ευρώ ως ετήσιο χρηματοδοτικό κενό που δεν μπορούσε να καλυφθεί παρά μόνο με αλλαγή της δομής του ίδιου του συστήματος κοινωνικής ασφάλισης. Βέβαια, όλα αυτά τα προαναγγέλλατε στο χαρτί σχεδιασμένα, όχι στην πράξη εφαρμοσμένα, με εκκρεμούσα την αξιολόγηση, η οποία δεν ολοκληρώθηκε το 2014 για να δούμε τι θα κάνατε εσείς στην εφαρμογή των δεσμεύσεων που είχατε αναλάβει ήδη από το πρώτο μνημόνιο, στόχους τους οποίους, επίσης, ποτέ δεν πετύχατε ούτε η Νέα Δημοκρατία, ούτε το ΠΑΣΟΚ. Εγώ δεν έχω κανέναν λόγο ιδεολογικά και πολιτικά να απολογούμαι για ένα σύστημα χρεοκοπημένο από την ίδια του τη δομή και από την ίδια του την προοπτική, ένα σύστημα το οποίο κτίστηκε και υπηρετήθηκε από εσάς. Δεν έχω κανένα λόγο για τα δύο χρόνια διακυβέρνησης να εξηγώ γιατί η χώρα δεν είχε ποτέ ένα στοιχειώδες μηχανογραφικό σύστημα εξυπηρέτησης, γιατί είχε αυτή την πολυνομία και τη γραφειοκρατία. Από τον καιρό της χούντας θυμάμαι, ακόμα νέος, μετά την Μεταπολίτευση, στο δικό μου μυαλό η λέξη «γραφειοκρατία» σήμαινε έλλειψη δημοκρατίας, σήμαινε έλλειψη της δυνατότητας του πολίτη να απολαμβάνει τα δικαιώματά του. Και έτσι παρέμεινε στο δικό μου μυαλό. Δημιούργημα δικό σας είναι η γραφειοκρατία. Αν υπήρχαν τόσοι κωδικοί που είπατε για να κάνει κάποιος μια αγροτουριστική επιχείρηση, θα μας πείτε ότι εμείς το κάναμε αυτό;
Όχι, αλλά διορθώστε το.
Δεν προλάβαμε, κύριε Αμυρά. Θα το κάνουμε. Και στον νόμο για την ανάπτυξη το έχουμε βάλει. Σαφές είναι αυτό που λέω. Επομένως δεν θα απολογηθώ εγώ γι' αυτό το στρεβλό, εντελώς αντιπαραγωγικό καπιταλιστικό σύστημα που υπάρχει στην Ελλάδα χωρίς επιχειρήσεις, χωρίς παραγωγικές δομές, χωρίς προστατευμένη και προορισμένη να πετύχει την ανάπτυξη αγροτική παραγωγή. Ξαφνικά όλοι κλαίτε για τον εγκαταλελειμμένο τόσα χρόνια αγρότη και λέτε πως εσείς θα τον προστατεύσετε, γιατί εμείς τον βάλαμε μέσα στον πυρήνα της κοινωνικής ασφάλισης να έχει προστασία και αξιοπρεπείς συντάξεις. Κάπως ανάποδα θα έπρεπε να είναι η συζήτηση και όχι να με εγκαλείτε για όσα δεν πετύχαμε ακόμα να φέρουμε ως αποτέλεσμα με βάση τη δική μας πολιτική. Επομένως οι υποσχέσεις σας, κύριε Βρούτση ότι η Νέα Δημοκρατία θα φέρει μείωση των εισφορών, θα έπρεπε να μας πει σε τι ακριβώς. Κατά 90% έχουν μείωση των εισφορών οι αγρότες. Κι εγώ δεν μίλησα μόνο για μείωση. Στο κατώτατο σημείο υπολογισμού των εισφορών είναι το 90% των αγροτών. Το 77% των ελεύθερων επαγγελματιών είναι στο κατώτατο σημείο. Όχι μειωμένη. Μειωμένη εισφορά καταβάλλει το 85% των ελεύθερων επαγγελματιών. Εσείς πού σκέφτεστε να το πάτε ακριβώς; Τι υπόσχεση είναι αυτή; Πόσο άλλο και πού; Τέλος πάντων, αυτό ήταν αναγκαίο να το κάνουμε, γιατί αποτελεί παρέμβαση στην παραγωγική διάρθρωση της χώρας να δώσουμε τη δυνατότητα στους επαγγελματίες να μπορούν να πληρώνουν την εισφορά. Και το ξέρουν. Και ευτυχώς είναι πολύ μεγάλο το ποσοστό για να γελάει με τη χλεύη, που εσείς σε εμένα επιφυλάσσετε. Διότι ο κόσμος ξέρει τι είναι αυτό που συμβαίνει. Και να σταματήσει κάποια στιγμή αυτό το παιδιάρισμα όσων λένε πως εγώ χειροκροτούσα ή επευφημώ τον εαυτό μου. Δεν συνέβη ποτέ κάτι τέτοιο. Είπα τα στοιχεία. Αυτά είναι τα στοιχεία της αλήθειας και ήταν αναγκαίες αυτές οι παρεμβάσεις που κάναμε στην κοινωνική ασφάλιση, να μειώσουμε τις εισφορές για να μπορούν να πληρώνουν οι άνθρωποι. Δεν κρατήσατε το θετικό μήνυμα που σας είπα. Θα περίμενα, τουλάχιστον, να καθίσετε να το ψάξετε και να πείτε «θα το δούμε, αν πετύχει, για να το στηρίξουμε». Αυτή την έννοια έχει, της συναίνεσης στην αλήθεια, όχι συναίνεση στην πολιτική. Έχουμε τελείως διαφορετική πολιτική αντίληψη εμείς κι εσείς. Όσον αφορά, λοιπόν, τις εισφορές, σάς είπα ότι ήδη μέσα στον μήνα Γενάρη έχουμε πλεόνασμα και στον μήνα Φλεβάρη φαίνεται να έχουμε, επίσης, πλεόνασμα όταν, αντιστοίχως, τα προηγούμενα χρόνια είχαμε τεράστια ελλείμματα. Τα τελευταία, μάλιστα, δεκαπέντε χρόνια είχαμε 160 δισεκατομμύρια χρηματοδοτικό κενό, ελλείμματα, στην κοινωνική ασφάλιση, από τα οποία το 44% καταβάλλονταν για τους αγρότες. Και γι' αυτόν τον λόγο οι προηγούμενες κυβερνήσεις οδηγήθηκαν στην απόφαση να καταργήσουν τη βασική σύνταξη, η οποία το 2026 μηδενίζεται. Αυτό είχα να πω για τους αγρότες. Και όσον αφορά το θέμα των αγροτών, οι οποίοι θα κάνουν τις δηλώσεις τους, έχω επαναλάβει και επαναλαμβάνω και τώρα, ότι όσοι αγρότες έχουν συνταξιοδοτηθεί μέχρι και 31 Δεκεμβρίου του 2016 οποτεδήποτε κι αν έχουν τέτοια δραστηριότητα αγροτική, δεν θα έχουν οποιαδήποτε συνέπεια ως προς τον υπολογισμό των συντάξεων. Τα υπόλοιπα θέματα θα τα λύσουμε και είμαι ευθύς και ειλικρινής απέναντί σας. Δεν χρειάζεται κανείς να σπεύσει, αν δεν έχει αποφασίσει τι θα κάνει με την οργάνωση της αγροτικής του παραγωγής, να ζητήσει συνταξιοδοτική παροχή. Είναι θέμα, το οποίο θα λύσουμε κατά την επόμενη περίοδο. Δεν κρυβόμαστε, λοιπόν, από τα προβλήματα. Κάναμε μία εκκαθάριση μητρώου σε πάνω από τριάντα εκατομμύρια κωδικούς και εκεί ήταν λογικό να βρούμε διαφοροποιήσεις ή στοιχεία, τα οποία αλλοίωναν τελείως την εικόνα των ασφαλισμένων. Και βρήκαμε τέτοια λάθη και βρήκαμε περιπτώσεις, που κάποιος φαινόταν να ζει, ενώ δεν ζούσε. Βρήκαμε πάρα πολλές τέτοιες περιπτώσεις. Οι αστοχίες, λοιπόν, που περίπου ανέρχονται σε ένα ύψος των έξι χιλιάδων περιπτώσεων - περίπου λέω - δεν αφορούν λάθη που εμείς κάναμε, αλλά εσφαλμένη καταγραφή στοιχείων από τις προηγούμενες δομές που υπήρχαν. Τι να κάνουμε; Και γι' αυτό πάλι θα φταίμε; Θα γίνει κι αυτό. Λύνεται και αυτό το πρόβλημα και πολύ σύντομα θα έχουμε ένα καθαρό μητρώο που θα βοηθάει το σύστημα κοινωνικής ασφάλισης. Ποια σύνταξη σε μία μέρα, κύριε Βρούτση; Γιατί δεν την κάνατε; Όταν πάνω από εκατόν εξήντα χιλιάδες ανέμεναν στη σειρά να πάρουν σύνταξη, θα κάνατε σύνταξη σε μία μέρα; Είναι και αυτό στη σφαίρα του φαντασιακού. Μπορείτε να λέτε ότι θα συνέβαινε, γιατί η ζωή δεν το επιβεβαίωσε, οπότε μπορείτε να λέτε ό,τι θέλετε. Ούτε να σας διαψεύσει μπορεί αυτή η υπόσχεση ότι θα ήταν σε μια μέρα, γιατί δεν έγινε ποτέ, αλλά ούτε να σας επιβεβαιώσει ότι θα το κάνατε γιατί δεν το κάνατε ποτέ. Αλλά, εκατόν εξήντα χιλιάδες συντάξεις δεν τις δώσατε εσείς. Αφήστε λοιπόν τα «σύνταξη σε μία μέρα». Και ποια αύξηση των συντελεστών θα φέρετε; Με ποια στοιχεία έχετε πιστέψει ότι θα φέρετε αποτελέσματα τέτοια, επικαλούμενος μία αναλογιστική μελέτη, που το 2014- αν θυμάμαι καλά - αν όχι το 2013, εσείς συντάξατε και προβλέπετε συνεχή ανά τριετή αύξηση των ορίων ηλικίας από τα εξήντα επτά στα εξήντα εννιά, μετά στα εβδομήντα ένα και πάει λέγοντας στα εβδομήντα τρία. Στα εβδομήντα τρία να παίρνει ο άνθρωπος σύνταξη και με μείωση των συντάξεων. Αυτές είναι οι παραδοχές της αναλογιστικής μελέτης που υπόσχεται ένα βιώσιμο σύστημα κοινωνικής ασφάλισης, το οποίο εμείς χαλάσαμε. Πράγματι, αυτό έλεγε η αναλογιστική μελέτη. Αυτό εμείς δεν τηρήσαμε και δεν θα το τηρούσαμε. Διακοπή στα μπλοκάκια λέτε. Σαράντα τέσσερις χιλιάδες ήταν το 2016, σαράντα δύο χιλιάδες το 2014. Δύο χιλιάδες είναι όλη η διαφορά των ανθρώπων που έσπευσαν να σταματήσουν τα μπλοκάκια με αυτό το κύμα παραπληροφόρησης, με αυτή τη μανία που υπάρχει να κτυπηθεί ένα σύστημα που αφορά όλους μας. Δεν μας κάνει καλό το ψέμα. Στην κοινωνική ασφάλιση πρέπει να είμαστε λίγο πιο σοβαροί και ευαίσθητοι. Δεν είναι, λοιπόν, μια ροή αποχώρησης από την κοινωνική ασφάλιση, αν μόνο για δύο χιλιάδες άτομα, τα οποία και εγώ είπα, αν δεν τα χρησιμοποιούν, είναι προτιμότερο να τα διακόψουν. Πράγματι, δεν έχει καμμία άλλη λογική να διατηρείς μπλοκάκι, όταν δεν το χρησιμοποιείς.
Κύριε Υπουργέ, να ολοκληρώνουμε. Είμαστε στα δεκαεπτά λεπτά.
Για τις συντάξεις χηρείας θα πείτε τίποτα;
Θα τελειώσω τώρα για να συνεχίσω στην τριτολογία μου.
Ωραία. Ευχαριστώ πολύ.
Κύριε Πρόεδρε, θα ήθελα τον λόγο επί προσωπικού.
Ορίστε, κύριε Αμυρά. Τι θέλετε να κάνετε, δηλαδή, παρατήρηση;
Όχι δεν θέλω να κάνω παρατήρηση. Θέλω να κάνω απλώς μια...
Για να μη συνεχιστεί ο διάλογος το λέω.
Όχι, εγώ θα είμαι ήπιος, το ξέρετε και εσείς.
Ορίστε, έχετε τον λόγο για μισό λεπτό.
Αγαπητέ, κύριε Υπουργέ, το ουσιαστικό είναι: Ναι ή όχι βγήκαν οι συντάξεις 152 ευρώ για όσους αποχώρησαν από 1-7-2015 έως 12-5-2016 και είναι κάτω των εξήντα επτά ετών; Είναι πολύ ουσιαστικό αυτό, κύριε Υπουργέ, γιατί δυσφορείτε; Αυτό είναι το πρώτο. Δεύτερον, επί του προσωπικού. Κύριε Υπουργέ, εδώ ήμουν και σας άκουσα - στην επιτροπή μάλλον - όταν είχατε πει το εξής: «Βγαίνω στον δρόμο, περπατάω στα καταστήματα και βγαίνουν οι καταστηματάρχες και μου λένε...». Θέλετε να σας το διαβάσω από τα Πρακτικά επακριβώς; Θα σας το διαβάσω αμέσως.
Ναι, ναι.
Τι να διαβάσετε, κύριε Αμυρά; Δεν πειράζει.
Το έχω έτοιμο.
Ότι ο κύριος Υπουργός έχει ευμενή αποδοχή. Αυτό είχε πει, δεν είχε πει ότι τον επευφημούν. Και εσείς μην υπερβάλλετε.
Προσέξτε. Λέει: «Βγήκαν από τα καταστήματά τους επαγγελματίες, ξέρουν πολύ καλά τι γίνεται και μου είπαν: Σωθήκαμε, επιτέλους θα πληρώνουμε εισφορές». Εγώ, λοιπόν, αυτό, κύριε Υπουργέ το μεταφράζω ως επευφημία προς το πρόσωπο σας. Γιουχάισμα δεν είναι.
Εντάξει, κύριε Αμυρά, έγινε κατανοητό.
Μισό λεπτό, κύριε Πρόεδρε, τελειώνω. Προσέξτε, γιατί ο κ. Κατρούγκαλος επίσης παρόμοια πράγματα έλεγε και την επιστολή του οι συνταξιούχοι την καίγανε, όταν είδαν και τις μειώσεις στις συντάξεις. Καταλήγω με το εξής. Μην επιτίθεστε ούτε σε δημοσιογράφους, ούτε σε μίντια, ούτε σε τίποτε. Η αλήθεια είναι αυτή που θα τεθεί είτε σε εκείνους είτε σε εσάς. Και για αυτό, λοιπόν, πείτε μας την αλήθεια, για να είμαστε όλοι όμορφοι και αγαπημένοι.
Μάλιστα, ευχαριστούμε, κύριε Αμυρά.
Τελειώνω, κύριε Πρόεδρε.
Κύριε συνάδελφε, μιλάτε εκτός Κανονισμού. Το ξέρετε; Ολοκληρώστε την παρέμβαση.
Τον καλώ, λοιπόν, να πάρει πίσω την κουβέντα του περί σοβαρότητος ή μη, αλλιώς του την ανταποδίδω εις το πολλαπλάσιο.
Όχι.
Του την ανταποδίδω όσα είναι τα μνημόνια.
Κύριε Πρόεδρε, θα ήθελα τον λόγο.
Κύριε Υπουργέ, θα απαντήσετε τώρα σε αυτό για να απαντηθεί ξανά; Δεν βοηθάτε το Προεδρείο. Δεν είσαστε εντάξει.
Εγώ δεν βοηθάω; Τι να κάνουμε.
Ορίστε, έχετε τον λόγο.
Πρώτα από όλα τα νούμερα που λέτε για τις συντάξεις είναι πριν την εφαρμογή του ν.4387. Εγώ δεν σας ψέγω που δεν ξέρετε τον νόμο. Δεν σας ψέγω που δεν γνωρίζετε κοινωνική ασφάλιση. Η αλήθεια, όμως, είναι ότι δεν είναι αποτέλεσμα..
Να διορθωθούν.
Κύριε Αμυρά, δεν θέλετε να μάθετε κάτι που δεν ξέρετε;
Βεβαίως, θέλω.
Η αλήθεια είναι ότι αυτά τα αποτελέσματα στο ύψος των συντάξεων προκύπτουν - και προέκυπταν πάντα - μειωμένα. Δηλαδή, τι φαντάζεστε; Νομίζετε ότι κάποιος που έπαιρνε μια σύνταξη αναπηρίας με μια μέρα δουλειάς, γιατί προβλέπεται τέτοια, έπαιρνε την υψηλότερη σύνταξη; Πάντα υπήρχε αυτό. Σας ενημερώνω, λοιπόν, και σας πληροφορώ ότι αυτά είναι αποτελέσματα...
Δεν υπάρχει κατώτατη πια.
Γιατί δεν με αφήνετε να σας το πω;
Απλώς σας βοηθάω και εγώ.
Μην με βοηθάτε τόσο πολύ! Ακούστε τι σας λέω για να καταλάβετε, γιατί δεν το ξέρετε, ξέρετε άλλα πράγματα. Αυτό δεν το ξέρετε. Ακούστε λοιπόν. Τα νούμερα που λέτε είναι αποτέλεσμα διατάξεων που προκύπτουν από τον ν.4387 πάντα συνέβαιναν τέτοιες διαφοροποιήσεις. Τέλος, θα μου επιτρέπετε, όταν κάποιος κανιβαλίζει απέναντι σε οποιονδήποτε, εγώ πρώτος, όποιος και αν είναι, να τον υπερασπίζομαι. Πολύ περισσότερο τον εαυτό μου, διότι δεν μπορεί να είναι στο απυρόβλητο της κριτικής άτομα με επώνυμο δημοσιογράφου που μου λένε: «Εμβρόντητοι άκουσαν οι ασφαλισμένοι τον Υφυπουργό να λέει ότι περπατάει στους δρόμους και τον χειροκροτούν». Και το επαναλαμβάνουν κάποιοι άλλοι αυτό. Αυτό είναι αθλιότητα.
Εντάξει, υπερβολή είναι αυτό. Δεν είναι κανιβαλισμός, κύριε Υπουργέ. Μην υπερβάλλετε και εσείς.
Είναι αθλιότητα ενσυνείδητη.
Κύριε Πρόεδρε, θα ήθελα τον λόγο για μισό λεπτό.
Κύριε συνάδελφε, σας παρακαλώ τώρα.
Μισό λεπτό, κύριε Πρόεδρε.
Κάθε παρέμβαση γεννάει απάντηση.
Συζήτηση κάνουμε, προκύπτουν αυτά. Μόνο μια διευκρίνιση θα ζητήσω, κύριε Υπουργέ. Προκύπτουν αυτές οι συντάξεις - φιλοδώρημα, να το πω έτσι - οι προσωρινές μέχρι τα εξήντα επτά έτη από την υποπαράγραφο ε1 και ε3 του ν.4336 σελίδες 983...;
Μάλιστα. Θα απαντηθεί στην τριτολογία σας, κύριε Υπουργέ. Δεν θα απαντηθεί τώρα. Κύριε Βρούτση, έχετε τον λόγο για έξι λεπτά.
Κυρίες και κύριοι συνάδελφοι, καθώς ολοκληρώνεται η διαδικασία της επίκαιρης επερώτησης της Νέας Δημοκρατίας, ο κόσμος που την παρακολούθησε και θα τη δει μέχρι το τέλος της αναρωτιέται τελικά τι είπε η Κυβέρνηση σήμερα σε όλες αυτές τις ενστάσεις, σε όλα αυτά τα ζητήματα τα οποία αναδείχθηκαν. Η απάντηση είναι: τίποτα. Κρύφτηκε ακόμα μια φορά πίσω από ψέματα, πίσω από παραπληροφόρηση. Και επειδή στον κύριο Υπουργό αρέσουν οι καθαρές κουβέντες, όπως λέει, θέλω ευθέως να του πω μερικά πράγματα, για τα οποία ίσως απαντήσει στην τριτολογία του, γιατί στη δευτερολογία του σε όλα αυτά τα οποία τέθηκαν και για τις συντάξεις χηρείας και για τόσα ζητήματα και για τους αγρότες, δεν είπε τίποτα. Πρώτα απ' όλα, κύριε Υπουργέ, επειδή επικαλεστήκατε το ζήτημα της αξιολόγησης που δεν έκλεισε, να σας θυμίσω για τα περί ευθύνης που λέτε, ότι η προηγούμενη κυβέρνηση Σαμαρά έκλεισε τέσσερις αξιολογήσεις και ήμασταν στην τελευταία, την πέμπτη. Απέναντί σας, στο Βήμα, έχετε έναν άνθρωπο που ήταν στο τραπέζι της αξιολόγησης της διαπραγμάτευσης και τον Δεκέμβριο του 2014. Και θυμάμαι ότι στα χαρτιά που είχαν στα χέρια τους - η τρόικα - κράδαιναν τις δηλώσεις του νυν Πρωθυπουργού, του Αρχηγού σας, που έλεγε: «Μη διανοηθείτε να κλείσετε την αξιολόγηση». Αυτό λέγεται εθνική μειοδοσία, εθνική ανευθυνότητα, μειωμένος πατριωτισμός. Αυτοί ήσασταν! Και φυσικά οδηγήσατε τη χώρα σε εκλογές με τα γνωστά αποτελέσματα. Άρα μην επικαλείστε το γιατί δεν έκλεισε η αξιολόγηση. Εσείς την μπλοκάρατε, εσείς ρίξατε την κυβέρνηση Σαμαρά, εσείς οδηγήσατε την οικονομία στα βράχια, εσείς φέρατε τα 10 δισεκατομμύρια, το άδικο και αχρείαστο τρίτο μνημόνιο σε μειώσεις του ασφαλιστικού. Είναι 3,5 δισεκατομμύρια οι μειώσεις που τρέχουν και 6,5 δισεκατομμύρια είναι η προσωπική διαφορά για τους νέους συνταξιούχους, όταν θα κλείσει ο ασφαλιστικός τους κύκλους. Μιλάτε και μου κάνετε κριτική, επειδή αναφέρθηκα στις απευθείας αναθέσεις και στην «ηθική» του ΣΥΡΙΖΑ; Ουσιαστικά η απάντηση που μου δώσατε για τα 800.000 ευρώ της κ. Φωτίου, κύριε Υπουργέ, ξέρετε πού παραπέμπει; Στο ότι κρύβεται ο ΣΥΡΙΖΑ χρησιμοποιώντας την ευαισθησία της ευάλωτης κοινωνικής ομάδας των παιδιών. Τα 800 χιλιάρικα, βεβαίως, έπρεπε να δοθούν, αλλά με διαγωνισμό, με διαδικασία που προβλέπεται από τους διαγωνισμούς του κράτους και εφόσον ήταν προγραμματισμένο να δοθούν τα σάντουιτς και η τροφή στα παιδιά, θα μπορούσατε να το είχατε προγραμματίσει πιο μπροστά και να γίνει με κανονικό διαγωνισμό. Όχι να το φέρετε στη Βουλή τελευταία στιγμή και να εγκαλείτε τους Βουλευτές των κομμάτων και να λέτε: πώς θα δώσουμε την τροφή στα παιδιά τελευταία στιγμή; Άρα απευθείας ανάθεση. Αυτή τη λογική έχετε. Εγώ τα 800 χιλιάρικα της απευθείας ανάθεσης κατήγγειλα και τη διαδικασία που ακολουθήσατε, που θα μπορούσατε να την είχατε αποφύγει. Στα ζητήματα τα υπόλοιπα, κύριε Υπουργέ, περί ευθύνης και συνέπειας, εγώ θα επικαλεστώ και πάλι κάτι το οποίο θα το ακούσετε τώρα. Ακούστε, λοιπόν, τον σήμερα Κοινοβουλευτικό Εκπρόσωπο της Νέας Δημοκρατίας απευθυνόμενο στον κόσμο, στους πολίτες, στους φορολογούμενους, στους ασφαλισμένους, στους άνεργους. Αυτή είναι η θέση η σταθερή της Νέας Δημοκρατίας. Ερώτημα: Οι πολίτες πρέπει να είναι συνεπείς στις υποχρεώσεις τους; Απάντηση: Βεβαίως. Όλοι πρέπει να είμαστε συνεπείς, να πληρώνουμε τις ασφαλιστικές μας εισφορές, τους φόρους μας. Και το λέω σήμερα, που είμαστε Αντιπολίτευση. Γυρίζω τον χρόνο πίσω. Σας είπα ότι κατέβαινα από το γραφείο κι έβλεπα την αφίσα με την υπογραφή σας - όχι τη δική σας, του ΣΥΡΙΖΑ - να προκαλεί και να εγκαλεί τους πολίτες και να τους προτρέπει να μην πληρώσουν. Αυτή είναι η διαφορά μας, η πατριωτική και η εθνική, που δεν την έχετε αισθανθεί. Τώρα που γίνατε Κυβέρνηση, τώρα αρχίζετε και ψελλίζετε κάποια πράγματα, αλλά επειδή θα είστε αντιπολίτευση - και θα είστε πολύ σύντομα - κρατήστε αυτά για μη σας ξαναδούμε στην πλατεία απέναντι. Θα είστε πολύ λίγοι. Και ούτε σας παίρνει πλέον να λέτε στον κόσμο «μην πληρώνετε». Σας έχει πάρει χαμπάρι ο κόσμος.
Θα αργήσει πολύ αυτό.
Πάω, λοιπόν, στα υπόλοιπα θέματα, στα οποία αναφερθήκατε και τα οποία έχουν και την αξία τους. Σας έθεσα το ζήτημα της εθνικής γκάφας που κάνατε. Και αναφερθήκατε και στην αναλογιστική μελέτη. Δεν την υπέγραψα εγώ, δεν έχει την υπογραφή μου. Έχει την υπογραφή της τρόικας, των θεσμών, του Ageing Working Group, της Ευρωπαϊκής Επιτροπής, η οποία έδειξε ότι το ασφαλιστικό εκπλήρωνε τους όρους βιωσιμότητας, με βάση τον νόμο Λοβέρδου του 2010, ολοκληρώθηκε επί ημερών μου και είχε συμφωνήσει όλη η Ευρώπη, με εξαίρεση τα 310 εκατομμύρια στο e - mail Χαρδούβελη. Εσείς τα τινάξατε στον αέρα και φέρατε το αχρείαστο τρίτο μνημόνιο, με τις επιπτώσεις των 10 δισεκατομμυρίων στο ασφαλιστικό, αυτές τις εξωφρενικές μειώσεις στις συντάξεις, που δεν χρειαζόντουσαν. Ουσιαστικά, μεταφέρατε στο ασφαλιστικό τα ελλείματα Βαρουφάκη, του Υπουργού Οικονομικών σας. Και στα υπόλοιπα που είπατε περί ηθικής. Δεν μου λέτε, εγώ σας ανέφερα τίποτα, κύριε Υπουργέ, για το golden εφάπαξ; Τι είπατε γι' αυτό; Είπατε για το golden εφάπαξ, όταν μιλήσατε περί ηθικής της Νέας Δημοκρατίας; Τι κάνατε γι' αυτό; Υφυπουργός Κοινωνικής Ασφάλισης είστε. Δεν έπρεπε, σήμερα κιόλας, να καταθέσετε μία τροπολογία και να κόψετε αυτό το golden εφάπαξ του δικού σας ανθρώπου; Δεν βλέπετε ότι γίνεται ένα πάρτι οικονομικό σε όλα τα επίπεδα; Χθες βγήκε η Ευρώπη και κατήγγειλε τον κ. Μουζάλα και για τις αυξήσεις των ανθρώπων που έχει στο γραφείο του, αλλά και ότι οι πόροι χάνονται. Ήρθαν στην Ελλάδα 800 εκατομμύρια για το μεταναστευτικό κι έχουν χαθεί. Δεν αναρωτιέται η Κυβέρνηση πού πάνε αυτά τα λεφτά; Δεν έχετε να δώσετε απάντηση σε αυτό; Και για τα διακόσια σαράντα τρία εφάπαξ, που σας κατέθεσα την επιστολή και την απόφαση του Διοικητή, η οποία λέει ότι «εγώ αποφασίζω ποιοι θα πάρουν εφάπαξ», θα τον διώξετε σήμερα; Θα κινήσετε μια διαδικασία ή θα κλείσουμε τη διαδικασία σήμερα και θα κρυφτείτε πάλι πίσω από αυτά τα θέματα; Με λίγα λόγια, νομίζω ότι είστε εκτεθειμένοι ανεπανόρθωτα. Ακόμα και στο θέμα του μαθηματικού τύπου, αυτό που κάνετε σήμερα είναι απίστευτο. Καταθέσατε έναν μαθηματικό τύπο για να βρεθεί τρόπος καταβολής των συντάξεων. Ουσιαστικά, δρομολογείτε τρεις κατηγορίες συνταξιούχων. Αυτοί που είναι πριν από τις 12-5-2016, που θα έχουν έναν συγκεκριμένο τρόπο απονομής σύνταξης, αυτοί που θα είναι από 12-5-2016 μέχρι 31-12-2020, που θα έχουν τον μαθηματικό τύπο με τον ρυθμό μεταβολής του τιμαρίθμου και οι άλλοι από 1-1-2021, οι οποίοι θα είναι με τη μεταβολή του μισθού. Τι ισχύει απ' όλα; Τι ισχύει και πώς θα κάνετε τον επανυπολογισμό των συντάξεων, που έθεσε ο κ. Μηταράκης; Ούτε σε αυτό απαντήσατε. Άρα είναι όλα πρόχειρα. Είναι όλα στον αέρα. Μη λέτε, λοιπόν, γι' αυτά τα πράγματα. Και κλείνω με το τελευταίο, το οποίο θεωρώ, επίσης, πολύ σοβαρό, διότι σας το είπα και το ξεπεράσατε και αυτό. Μεθοδεύσατε και δεσμευθήκατε για την κατάργηση της προσωπικής διαφοράς και των σημερινών συνταξιούχων. Όλα τα δημοσιεύματα, τα οποία υπάρχουν σήμερα, πλέον αποδεικνύουν και επιβεβαιώνουν ότι η Κυβέρνηση έχει δεσμευθεί κι έχει δρομολογήσει τη μείωση των σημερινών συνταξιούχων, διά μέσου της προσωπικής διαφοράς και το ερώτημα που εγείρεται είναι ένα: με ποια διαδικασία, ποιο το ύψος και πότε. Εκεί γίνεται η «σύγκρουση» και η διαδικασία, γιατί νομίζω ότι και αυτά τα έχετε κλείσει. Με λίγα λόγια, κύριε Υπουργέ, τα κάνατε θάλασσα. Σήμερα ο ελληνικός λαός, οι συνταξιούχοι, οι άνεργοι, οι εργαζόμενοι πληρώνουν το τίμημα μιας Κυβέρνησης, η οποία ήρθε στην εξουσία με ψέματα, παραπλάνησε τον ελληνικό λαό. Ήταν το κύμα του λαϊκισμού, που απέναντι από αυτή την Αίθουσα της Βουλής ήταν στις πλατείες, κάτω από την επωνυμία και το ψευδώνυμο «αγανακτισμένοι πολίτες». Και κρυβόντουσαν όλοι οι συριζαίοι και είχαν έναν και μόνο στόχο, την κατάκτηση της εξουσίας. Την πήρατε και τα κάνατε θάλασσα. Αυτό πληρώνει σήμερα ο ελληνικός λαός. Να ξέρετε, όμως, ότι σας έχει πάρει χαμπάρι. Η κοινωνική οργή έχει πλέον ξεχειλίσει, είναι διάχυτη. Κι ακόμη και στη μείωση των εισφορών, την οποία επικαλείστε και επιχαίρετε, πράγματι, ένα κομμάτι ασφαλισμένων, ελεύθερων επαγγελματιών, όχι μηχανικών, γιατρών και δικηγόρων, έχουν μικρότερο τίμημα καταβολής. Υπάρχει, όμως, εδώ ένα θέμα, το οποίο δεν αναδεικνύεται και δεν το έχουμε καταλάβει. Είναι η ονομαζόμενη «παγίδα» της φτωχοποίησης. Διότι στην άλλη πλευρά της εξίσωσης υπάρχει το 25% μικρότερη σύνταξη. Δεν βάζετε τα λεφτά εσείς, από την τσέπη σας. Μειώνονται 25%, μεσοσταθμικά, οι συντάξεις και ουσιαστικά στέλνετε ένα μήνυμα, στο να είναι όλοι ικανοποιημένοι, φτωχοποιώντας την κοινωνία, διχάζοντας την κοινωνία και στέλνοντας κι ένα μήνυμα ότι οτιδήποτε δημιουργικό, αυτοί που έχουν πετύχει στη ζωή τους, είναι αυτοί που θα πληρώσουν το εξοντωτικό 37%, πρέπει να τους κατεβάσουμε κάτω. Όταν, όμως, κατέβουν κι αυτοί κάτω, να ξέρουν κι αυτοί οι οποίοι νομίζουν ότι σήμερα θα πληρώσουν λιγότερο, στα 7.000 ευρώ - που καλλιεργείτε το όραμα, καλλιεργείτε τα ιδανικά, κάποιος να είναι φτωχοποιημένος με 7.000 και λέτε «πρέπει να είσαι ικανοποιημένος» - ότι η λογική της εξίσωσης και της φτωχοποίησης προς τα κάτω δεν είναι όραμα, είναι παγίδα για την κοινωνία. Είναι αντίληψη αριστερή, είναι αντίληψη Βενεζουέλας, στην οποία εμείς ιδεολογικοπολιτικά είμαστε αντίθετοι. Εμείς θέλουμε τους Έλληνες δημιουργικούς, θέλουμε το όραμά τους να κοιτάει προς τα πάνω, να βλέπουν τη δημιουργία, να δημιουργούν, να χτίζουν, να ευημερούν. Εσείς είστε εχθροί αυτής της αντίληψης. Θέλετε τον άνθρωπο κάτω, χαμηλά, στη λογική της εξίσωσης και της φτωχοποίησης. Ευχαριστώ πολύ.
Τον λόγο έχει ο κύριος Υπουργός για πέντε λεπτά.
Όταν μιλούσα για την προσήλωση στην αλήθεια, θεωρούσα ότι θα είχαμε όλοι καλύτερα αποτελέσματα στο κοινοβουλευτικό έργο που θα μπορούσαμε να παράγουμε, σε τι μπορούμε να συνεννοηθούμε και σε τι διαφωνούμε κατ' αρχάς. Το να λέτε συνεχώς πράγματα που δεν ισχύουν, δεν βοηθάει τη συζήτηση. Και δεν βοηθάει τη συζήτηση γιατί τα πράγματα είναι πολύ πιο δύσκολα απ' ό,τι κανείς μπορεί να φανταστεί, εάν δεν πάρουμε μέτρα άμεσης εφαρμογής σε όλους τους τομείς και γρήγορα. Στα δύο χρόνια της δικής μας Κυβέρνησης αλλάξαμε αρκετά τα πράγματα. Μειώσαμε την ανεργία στο 23% από το 27% που ήταν. Έχουμε μια βελτίωση των δεικτών. Έχουμε μια προοπτική καλύτερης ανάπτυξης της οικονομίας.
Με τα τετράωρα, κύριε Υπουργέ;
Για τα τετράωρα που λέτε, αγαπητέ κύριε, πρόκειται για πεντακόσιες χιλιάδες άτομα. Αυξήθηκε σύμφωνα με τα στοιχεία της «ΕΡΓΑΝΗ» η μερική απασχόληση από το 2013 μέχρι το 2014 κατά ένα πάρα πολύ μεγάλο ποσοστό. Το είχα στοιχείο. Δυστυχώς…
Το χάσατε.
Όχι, δεν το έχασα. Να το φέρω τώρα.
Είναι 54% φέτος, κύριε Υπουργέ.
Είχαμε μια τεράστια αύξηση της μερικής απασχόλησης από το 2013 στο 2014, σύμφωνα με τα στοιχεία της «ΕΡΓΑΝΗ». Δείτε, λοιπόν, αυτά τα στοιχεία και μη μιλάτε για αύξηση της μερικής απασχόλησης τώρα. Πράγματι έχουμε πεντακόσιες χιλιάδες θέσεις εργασίας σε μερική απασχόληση. Δεν είναι, όμως, η κυρίαρχη κατάσταση αυτή. Θα δω εσείς τι θα κάνετε στο Ευρωπαϊκό Λαϊκό Κόμμα και ως Νέα Δημοκρατία στη συζήτηση που έχει ανοίξει στην Ευρώπη - και εμείς υποστηρίζουμε - για κατώτατο ευρωπαϊκό μισθό, για τη διασφάλιση των εργατικών δικαιωμάτων, για την επαναφορά των συλλογικών συμβάσεων εργασίας στην Ελλάδα. Δεν βρήκατε να ψελλίσετε ούτε κατιτίς στον αγώνα που δίνουμε για να επανέλθουν. Τι νοιάζεστε ξαφνικά για κάτι που εσείς δημιουργήσατε ως καταστροφικό πρόβλημα για τη χώρα; Όχι μόνο δεν το αποτρέψατε, αλλά το φέρατε κιόλας. Για τι πράγμα μιλάτε ακριβώς; Είπατε ότι είναι εθνική μειοδοσία του Πρωθυπουργού, γιατί έλεγε ότι δεν συμφωνούμε με τις συμφωνίες που ετοιμάζατε για τα μνημόνια.
Μην πληρώνετε, έλεγε. Δεν έλεγε, «δεν συμφωνούμε».
Είπατε ότι γι' αυτό δεν έκλεισε η αξιολόγηση και πήγαμε σε εκλογές. Ο Σαμαράς, δηλαδή, και η κυβέρνησή σας είχε θετικές λύσεις για τη χώρα, θα έφερνε καλύτερα αποτελέσματα για τον λαό και δεν τόλμησε να τα φέρει - και να πάρει στο κάτω, κάτω και τις εκλογές - επειδή ο Τσίπρας έλεγε, «μην τα φέρετε». Μα, είναι σοβαρά πράγματα να τα λέτε; Εάν ήταν τόσο καλά τα μαντάτα, θα τα φέρνατε. Επειδή, όμως, ήταν καταστροφικά για την οικονομία και για την προοπτική, δεν τολμήσατε να τα φέρετε και ψάχνατε να βρείτε προσχήματα, όπως την πρόωρη εκλογή του Προέδρου της Δημοκρατίας από τη Βουλή για να δραπετεύσετε από μια ευθύνη και να λέτε τώρα αυτά που λέτε. Ο διοικητής του Ταμείου Προνοίας των Δημοσίων Υπαλλήλων είπε αυτό που λέει το καταστατικό, ότι εκείνος έχει ευθύνη. Ούτε τον καλύπτω, ούτε έχω λόγους να τον καλύψω. Δεν έχω καμμία σχέση μαζί του. Δεν είμαι άλλωστε εγώ αυτός που τον επέλεξε.
Πολιτικός του προϊστάμενος είστε.
Αφήστε τώρα, βρήκατε θέμα. Λογικό το βρίσκω, όμως, να λέει…
Να παίρνουν τα εφάπαξ με κομματικά κριτήρια;
Ακούστε, κύριε Βρούτση, λέει κάτι πολύ λογικό ο άνθρωπος.
Εγώ δεν σας διακόπτω ποτέ. Αλλά, λέτε, «βρήκατε θέμα»; Να σπάτε τη γραμμή των εφάπαξ και να το παίρνουν κομματικοί φίλοι;
Ναι, βρήκατε θέμα. Δεν είναι κομματικοί φίλοι. Όλα τα εφάπαξ του Ταμείου Προνοίας Δημοσίων Υπαλλήλων θα έχουν χορηγηθεί μέχρι τον Ιούνιο του 2017.
Φέρτε τα στοιχεία των φακέλων στη Βουλή.
Δηλαδή οι συντάξεις τόσα χρόνια δίνονταν με τη σειρά τους, συνάδελφοι, κι όχι με παρεμβάσεις βουλευτικών γραφείων!
Επομένως δεν υπήρχε κανένας άλλος λόγος. Υπήρχε διάταξη νόμου και παλιός νόμος δικός σας, που έλεγε για εξαιρετικές περιπτώσεις, που είναι αναγκαίες...
Ποτέ! Όχι, ούτε ένα εφάπαξ. Εκατό χιλιάδες εφάπαξ έδωσα, ούτε σε ένα δεν ίσχυσε αυτό που λέτε.
Αυτή την αίσθηση έχω, θα το δω. Αν ο άλλος πέθαινε, δεν του βάζατε προτεραιότητα;
Όχι, τίποτα.
Κύριε Υπουργέ, δεν διεξάγεται ελεύθερη συζήτηση. Η συζήτηση γίνεται με βάση τον Κανονισμό. Σας παρακαλώ.
Εσείς δεν νοιάζεστε. Για τις συντάξεις χηρείας δεν έχετε πει τίποτα, ούτε μία κουβέντα, κύριε Υπουργέ.
Κύριε Μπουκώρε, σας παρακαλώ, βοηθήστε το Προεδρείο. Κύριε Υπουργέ, μπορείτε να συνεχίσετε χωρίς να απαντάτε;
Επαίρεστε, κύριε Βρούτση, ότι δίνατε τα εφάπαξ μέχρι τον Αύγουστο του 2013. Από τον Αύγουστο του 2013 μέχρι τον Γενάρη του 2015 είναι περίπου ενάμισι έτος. Δώσατε έστω και ένα εφάπαξ; Δεν δώσατε και μας κατηγορείτε γιατί δεν δώσατε εσείς κανένα εφάπαξ για περίπου ενάμισι έτος. Και εμείς από τον Αύγουστο του 2016 δίνουμε, δηλαδή μεσολάβησε μία περίοδος πράγματι ισόχρονη, διότι αλλάξαμε τον νόμο για να μπορούμε να το δίνουμε. Τόσο χρόνο χρειαστήκαμε για να το κάνουμε. Οι αφίσες, το «Δεν πληρώνω», που είναι ένα συλλογικό μόρφωμα, το οποίο υπάρχει ακόμα, αν δεν κάνω λάθος, είναι ΣΥΡΙΖΑ; Το «Δεν πληρώνω - δεν πληρώνω» το αποδίδετε στην Κυβέρνησή μας;
Του ΣΥΡΙΖΑ αφίσες ήταν.
Η κ. Βαλαβάνη τι ήταν; ΚΚΕ ήταν;
Και, τέλος πάντων, η κατάσταση της οικονομίας προέκυψε από τις αφίσες των πολιτών, οι οποίοι πράγματι καλούνταν να συναινέσουν σε μία υπερβολική και άδικη χρέωση των βαρών της πολιτικής σας και οι οποίοι αντιδρούν;
Το συνεχίζετε; Συνεχίζετε όντας Υπουργός να λέτε να μην πληρώνουν;
Κύριε Βρούτση, σας παρακαλώ. Είναι δυνατόν να διακόπτεται η ομιλία του Υπουργού με αυτόν τον τρόπο;
Δύο λεπτά, κύριε Πρόεδρε. Ζούμε ιστορικές στιγμές. Ο Υπουργός είπε τώρα να μην πληρώνουν. Κύριε Πρόεδρε, παίζουμε με τη χώρα; Βγαίνει ο Υπουργός και λέει να μην πληρώνουν για την πατρίδα, για την Ελλάδα; Είναι δυνατόν; Είναι κυβέρνηση αυτή; Εγώ είμαι στην Αντιπολίτευση και λέω να πληρώνουν όλοι και λέει ο Υπουργός να μην πληρώνουν;
Κύριε Βρούτση, σας παρακαλώ!
Είπα για τις πρωτοβουλίες των πολιτών. Αφήστε τώρα το προβοκατόρικο.
Κύριε Βρούτση, καθίστε παρακαλώ! Η κάθε ομιλία και ο κάθε πολιτικός παράγοντας κρίνεται από αυτά που λέει.
Όχι σαν τον άλλο που βγαίνει και λέει «αγοράστε Ελλάδα» στους Γερμανούς, τον Αντιπρόεδρο.
Κυρία συνάδελφε, επεμβαίνετε και εσείς να το κάνουμε ωραίο το πανηγύρι;
Επαναλαμβάνω ακριβώς αυτό που είπα, γιατί ξεκίνησα με αυτό που δεν πρέπει να γίνεται.
Δικαιολογήσατε αυτούς που δεν πληρώνουν. Αυτό είπατε. Πάρτε το πίσω. Τουλάχιστον διορθώστε το.
Αφήστε τώρα τα παραμύθια. Είναι δυνατόν να το λέτε μπροστά μου αυτό; Στα Πρακτικά είναι καταγεγραμμένη η θέση μου. Είπα ότι πρωτοβουλίες πολιτών που αντιδρούσαν σε αυτό που θεωρούσαν υπέρμετρο δεν μπορούμε να τις χρεωνόμαστε εμείς. Και για τις πρωτοβουλίες των πολιτών, που εσείς οικειοποιείστε τώρα, για μια μερίδα αγροτών που είπαν «θα τα σπάσουμε όλα» και τους οποίους παίρνετε υπό την ομπρέλα της προστασίας σας, έχουν όλα καλώς!
Το καταδικάσαμε, με ανακοίνωση.
Είπα, λοιπόν, ότι οι πολίτες μπορεί να έχουν τις εκδηλώσεις που η δημοκρατία προβλέπει να μπορούν να έχουν και τις έχουν. Αφήστε, λοιπόν, την παράφραση αυτών που λέω.
Ποια ήταν η ανακοίνωση για τους αγρότες; Τη διαβάσατε; Διαστρεβλώνετε την πραγματικότητα.
Κύριε Υπουργέ, ολοκληρώστε γιατί έχετε οκτώ λεπτά που μιλάτε. Παρακαλώ πολύ, είναι η τριτολογία σας. Έχουμε πει τα πάντα. Ολοκληρώστε.
Κύριε Πρόεδρε, μακάρι να μιλούσα οκτώ λεπτά. Οι διακοπές είναι τουλάχιστον ο μισός μου χρόνος.
Το ξέρω, αλλά είναι και η τριτολογία, όμως. Τα έχουμε πει όλα.
Εντάξει, εσείς θα με προστατεύετε για να μιλάω. Τι να κάνω; Δεν τα είπα όλα και θα αποφύγω πάρα πολλά να πω.
Θα τα ξαναπούμε σε μια επόμενη συζήτηση, δεν πειράζει.
Για τις συντάξεις χηρείας ούτε κουβέντα δεν είπατε, ούτε μία λέξη. Κρίμα!
Υπάρχει μία ζωηράδα σήμερα. Γιατί, κύριε συνάδελφε; Τι ακριβώς κάνετε;
Θα μου δώσει χρόνο ο κύριος Πρόεδρος να σας τα πω όλα.
Είναι μια ευαίσθητη κοινωνική ομάδα που περιμένει να ακούσει, που φυτοζωεί, που πένεται, που δεν έχει 1 ευρώ.
Δεν ντρέπεστε; Εσείς είστε οι ευαίσθητοι; Είστε εσείς ευαίσθητος και εγώ είμαι αναίσθητος;
Κύριε Υπουργέ, συνεχίστε.
Για το 2016 οι ετήσιες εισφορές για τον ΟΓΑ από τους ασφαλισμένους ήταν περίπου 405 εκατομμύρια. Ο κρατικός προϋπολογισμός έβαλε 3 δισεκατομμύρια. Για τον Οργανισμό Ασφάλισης Ελεύθερων Επαγγελματιών η είσπραξη εισφορών ήταν περίπου 1.100.000.000 ευρώ και για το ΕΤΑΑ, τους ανεξάρτητους επαγγελματίες, 835 εκατομμύρια ευρώ, από τα οποία 400 εκατομμύρια ευρώ έδιναν οι με έμμισθη σχέση εργασίας μηχανικοί, γιατροί και δικηγόροι. Εσείς τι λέτε να κάνετε ακριβώς; Να κάνετε τρία ταμεία για να λύσετε ποιο πρόβλημα; Των ελλειμμάτων που υπάρχουν και των πόρων που στερήσατε με δικές σας αποφάσεις; Εσείς μπορεί να μην τα ξέρετε, κύριε Μπουκώρο, τα ξέρει όμως οπωσδήποτε ο κ. Βρούτσης.
Τα ξέρουμε εμείς από το ΤΣΠΕΑΘ ποιος έβαλε στο χέρι τα αποθεματικά και τα ξέρετε κι εσείς!
Αφού τα ξέρετε, 230 εκατομμύρια ευρώ πόροι του Ταμείου Νομικών το 2009, μηδέν το 2015, 81 εκατομμύρια ευρώ πόροι για το ταμείο των μηχανικών, μηδέν το 2015, ελλείμματα πέρυσι στο Ταμείο Συντάξεως Ασφάλισης Υγειονομικών 60 εκατομμύρια ευρώ, στο Ταμείο Νομικών 75 εκατομμύρια ευρώ ελλείμματα, στο ΤΣΜΕΔΕ 30 εκατομμύρια ευρώ ελλείμματα και στον ΟΑΕΕ, φυσικά, ελλείμματα. Δηλαδή εσείς τι θα κάνατε; Θα κρατούσατε ένα ταμείο με ελλείμματα; Να κάνετε τι ακριβώς; Τι είναι αυτό που προτείνετε στη δική σας «σοφή» πρόταση για την κοινωνική ασφάλιση;
Κύριε Υπουργέ, ολοκληρώστε, είμαστε στα δέκα λεπτά, σας παρακαλώ, έχετε μιλήσει διπλάσιο χρόνο! Παρακαλώ πάρα πολύ ολοκληρώστε!
Θα τελειώσω. Θα ήθελα πιο δίκαιη αντιμετώπιση, κύριε Πρόεδρε, αλλά δεν πειράζει.
Με συγχωρείτε, είναι άδικη αυτή η αντιμετώπιση; Αντί για πέντε λεπτά μιλάτε έντεκα και λέτε ότι έχετε άδικη αντιμετώπιση;
Εντάξει, οι διακοπές ήταν πάρα πολλές και ο πολλαπλάσιος χρόνος των ομιλητών ήταν αθροιστικά πολύ μεγαλύτερος από αυτόν που μου δίνετε. Το δέχομαι όμως, σέβομαι απολύτως τον ρόλο και τη θέση σας και θα τελειώσω με το εξής. Το 65% των μηχανικών, των γιατρών και των δικηγόρων καταβάλλουν την κατώτατη ασφαλιστική εισφορά. Να είστε καλά!
Για τις συντάξεις χηρείας τίποτα; Υποτιμάτε μια ολόκληρη κοινωνική ομάδα!
Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Λαμίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να σας ενημερώσουμε ότι ήρθατε στη λήξη της συνεδρίασης. Κηρύσσεται περαιωμένη η συζήτηση επί της υπ' αριθμόν 12/10/20-2-2017 επίκαιρης επερώτησης με θέμα: «Εργαζόμενοι και συνταξιούχοι βιώνουν καθημερινά τα κενά και τα βάρη του νέου ασφαλιστικού». Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.50΄ λύεται η συνεδρίαση για τη Δευτέρα 13 Μαρτίου 2017 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.